
	Strasti a slasti

	 

	 

	
Krásnééé jéé na horááách

	 

	V študentských rokoch sme do omrzenia, ako postrelené čvíkoty, štvorhlasne vyspevúvali kanonickú znelku Kráás-nééé jéé na ho-ráách! A naozaj! Na horách našiel som krásu naozaj vždy: na jar, v lete, v jeseni aj v zime. Možno ma inšpirovala spomínaná znelka, že som si tak strašne obľúbil naše hory a stal sa aj náruživým poľovníkom, ktorý v rámci zásad „pridruženej výroby“ aj rybárčil, zbieral huby a lesné plodiny, ba ešte aj s pioniermi som absolvoval „jarných sto kilometrov“.

	Tráviť Štedrý večer inde ako na horách som si už ako poľovník nevedel ani predstaviť. A nielen ja, ale ani príslušníci mojej rodiny! Nadchol som ich, vlastne pobláznil pre život v horách. Len čo vypukli nejaké prázdniny, žena už aj evakuovala s omladinou do našej poľovníckej chaty. Tam v horách všetci súťažili ostošesť v streľbe do terča zo vzduchovky. Vodieval som ich na postriežky, zaúčal do tajov lesa.

	Aj na Vianoce roku 1939 sa išlo…

	No ja som ešte musel, ako na potvoru, v úrade dokončievať záverečné práce. Len na Štedrý deň ráno, napakovaný ako koráb púšte, odpytujem ťava, s kaprom, kufrom a malokalibrovkou na pleci vycválal som na stanicu. Pri pokladnici som sa mal stretnúť s kamarátmi-poľovníkmi.

	V zhone úradných prác mi, trkvasovi, ani len na um neprišlo, že na Štedrý deň cestovať vlakom je byť sám sebe katom. Ale vraj múdra hlava sa z chýb učí.

	Na zastávke električky čakalo už toľko ľudí, že mi z nich vlasy dubkom vstali a dušička klesla do nohavíc.

	— Bisťu, ako sa ja len vterigám do tej starosvetskej bratislavskej „rikše chudoby“? A ešte s toľkou batožinou?! – vírilo mi v hlave.

	— Ale do chaty k rodine musím sa dostať ešte dnes! Žena a deti by mi nikdy neodpustili, že som ich nechal osamote pod stromčekom!…

	Čas odchodu vlaku sa šialene blíži, a natrieskané električky, aby ich parom vzal, letia vedľa mňa bez zastavenia. No keď už vari piata nespomaľuje a odváža svoj ľudský náklad smerom k stanici, postavím sa neohrozene pred ňu, nech si ma trebárs prejde, ale zastať, doparoma, musí!

	Zastala!

	— Huráá!… Hŕŕ sa do nej! – reval dav čakajúcich, kľajúcich Bratislavčanov, ktorých takisto ako mňa chytala zúrivosť už z pomyslenia, že pre hlúpu električku nebudú v kruhu rodiny večerať chutnú kapustnicu s voňavou klobáskou a štipľavým chrenom.

	Každý sa bezohľadne, surovo tlačil do tlačenice. Nikto nehľadel na to, či niekoho kopne, sotí, poraní demižónom alebo mu z vianočného darčeka zostane v ruke iba uzlík pokrkvaného papiera.

	Vchody do električky, ovešané ako rojmi včiel, zvíjali sa v hrozivých kŕčoch. Keď sa mi ako-tak podarilo dostať baganču na schodík, električka urobila svoje obligátne cink-cink a konduktor skríkol: – Pozor na schodoch! – A vtedy sme sa pohli.

	Keďže v jednej ruke som držal ten prekliaty kufor a flinta na pleci mi tak isto zavadzala, voľnou rukou som oblapil, nie priam najnežnejšie, najbližšieho „šťastlivca“ okolo hrdla. Možno by ma bol aj udržal, keby sa na mňa, ako dôvažok, nebol zavesil ďalší samovrah. Musel to byť docent, lebo som poľahky odhadol, že mu len pár deka chýbalo do centa. Ako držadlo si vybral moju flintu. Keď električka naberala rýchlosť, odstredivá sila ho na zákrutách uviedla do pohybu na „ringlšpíli“.

	Občan predo mnou, ktorého som ja ako vlastný „dôvažok“ náležite škrtil, začal očividne belasieť. No zrazu zachrčal zlostným, sipivým hlasom:

	— Ty, Viliam Tell, ak ma ihneď nepustíš, tak ťa kopnem, že tvoje detičky sa už nedožijú ďalšieho súrodenca!

	 

	— Cibazol! – odvrávam mu. – Šanuj si paru! Už belasieš! Ja sa ťa držím iba za hrču na mašli, ale tuto mogoň za mnou, hotová slonia váha, zastavuje ti prívod ozónu!

	— Hej, ty v prízemí, pusť sa, lebo sa dodrúzgame všetci traja! – zachrčal znova.

	Jééj? A takto hadovi by si nechcel oblízať prsia? – odvetila slonia váha, zavesená na mojej flinte ako salónka na stromčeku. Lagošky mu štrngali o dlažbu hlavného mesta až hanba, ale, čo si hodno oceniť, humor nestrácal.

	— Prosím, straste zo seba toho osla! – radila mi nekolegiálne moja opora.

	— Osol je ten, čo ťa do formy nabíjal, a nie ja! Chváľ radšej meno Hospodina, že dnes máš také extramiesto… Bisťubohu, ja už mám ľavú topánku v keli! Ste vy mamľas alebo kresťan, keď… – Môj prívesok-docent nedopovedal, lebo ho práve z nášho strapca zvesil elektrický stĺp.

	— Už zosadol! – potešujem občana predo mnou, čo už vari ani nechrčal, iba očami krútil ako vianočný kapor.

	— Huú… – chabo zastnonal úbožiak.

	— Skúste dýchať nosom, možno sa vám uľaví! – radím mu dobrodušne.

	— Mne sa uľaví, keď mi aj vás čert zvesí z hrtana!

	— Lístočky prosím! Vy tam s tou flintou na schodíkoch, máte lístoček? – s bohorovným pokojom zašveholil nado mnou pán konduktor.

	Medzi nadávkami a kliatbami viacerých som sa ho bodro spýtal:

	— Videl si už hrbatého psa? Sprobuj si kúpiť lístok, keď máš nohy vo vzduchu, držíš sa suseda za mandle, v druhej ruke zvieraš kufor…

	— Do toho ma, páni, naozaj nič. Kto sa vezie, musí mať lístok! – bránil svoje bludy cynický konduktor.

	Zazdalo sa mi, že aj môj záchranca má sto chutí prispieť dačím do čulej diskusie. Tak som mu teda uvoľnil žiabre. Darmo som to robil. Vydal len dojímavý škrek ako vranie mláďa, keď ho chalan vyberá z hniezda. Na šťastie pud sebazáchovy mi radil, aby som sa znova mocnejšie lapil obete, takže ona – čo dodnes ľutujem – musela viesť ďalej iba vnútorný monológ.

	[image: image4]— Tak vy tam na schodoch nezaplatíte?!!! – rušil dojímavú vianočnú idylu konduktor.

	— Uhádli ste! Nezaplatíme! – ozvalo sa celé prízemie električky ako pri zborovej recitácii.

	— Á, na to sa teda podívame! – fľochol po nás konduktor a svoj vynález skazy dal zastaviť. Prizval si proti nám úbožiakom na pomoc rameno bezpečnosti, stojace neďaleko. Žandár v helme, plný strachu o našu bezpečnosť, rozhodol sa chrániť naše zdravie aj proti našej vôli, ale nám sa celkom zdalo, že nás chce vyhodiť. Vznikla beseda. Presné znenie hodnotných príspevkov je ťažko zverejniť, lebo mohli by mať ničivý vplyv na jemne vychovanú biomasu čitateľov. Jediné slušné slová, čo vytvoril náš nadávajúci kolektív, boli z paragrafov, ktoré odcitoval z dopravnej vyhlášky ochranca verejného poriadku.

	Túto rušnú epizódu veľmi vrelo privítal môj docent, len nedávno zrazený elektrickým stĺpom. Polobosý, bez topánky a ponožky, s hrčou na čele, s fľakom pod okom, s veľkým híkaním, chrchľaním, ale inak bez ceremónií vytiahol svoju sloniu váhu po zadnom rebríku rovno na strechu električky. Tento nový priestupok už načisto vyviedol z rovnováhy milého žandára. Silno sa rozkričal na ozdobu strechy našej električky.

	— Hneď a zaraz zlezte! Inakšie podľa toho a toho paragrafu vás musím pokutovať!

	Doráňaný cestujúci na streche električky pramálo dbal na výzvy. Cítil sa ako strážca majáka. Len sa usmial a rezolútne vyhlásil: – Niet toho boha, čo by ma donútil vyprázdniť obsadenú kótu! – A konduktorovi ešte aj odvrkol: – Buďte rád, že bez nároku na plat strážim kladku tejto našej hrkálky!

	Za nami už v tom čase vyzváňalo, ako pri požiari, vari aj zo desať ďalších električiek. Niekoľko sto ľudí nepustilo sa do nacvičovania vianočných kolied, ale klialo tak, že očistec ich istotne neminie. Náš milý konduktor si nemohol pomôcť. Chtiac-nechtiac musel pohnúť električkou. Zlostne štikol naprázdno klieštikmi, zavrel tašku s lístkami a za celým výjavom urobil bodku slovami: – S dobytkom sa predsa nebudem baviť!

	— To si od vás vyprosujem! – ohradil sa žandár, ktorý si akýmsi záhadným činom vzťahoval ostatnú hlášku na seba. Vytiahol zápisník s úmyslom, že si meno konduktora zapíše pre urážku úradnej osoby.

	V tlačenici sa predieral ku konduktorovi ako had, keď sa lieni z kožky. Nečudo, že pritom mu vypadla z vozňa helma.

	Náš docent, dočasný strážca majáka, sa na streche škodoradostne rehotal a skandoval:

	— Tak ti treba! Tak ti treba! Ja mám v ťahu topánku, ty helmu! Jedna-jedna! Čestná remíza!

	— Hej, vy, tieto urážky úradnej osoby vás budú stáť mnoho! – hrozil prstom žandár konduktorovi a zoskočil z rozbehnutej električky. V čľapkanici ulice si hľadal služobnú helmu. Hľadalo sa mu dobre, lebo ho sprevádzal ironický hlas docenta, ktorý na jeho počesť hvízdal „Valčík na rozlúčku“.

	A predsa v tom nešťastí mal som aj šťastie. Toho milého dňa nielenže meškali električky, ale aj vlaky. Kamaráti-poľovníci ma už nedočkavo čakali pri vlaku. Natešený a bez lístka som teda nasadol. Obsadil som v jednom vagóne už iba malú kuticu, niekým priliehavo pomenovanú „observatórium“. Z kufra mi v ruke zostalo len ucho, z drahých okuliarov som mal dva monokle, len flinte sa nestalo nič. Ale hlavná vec, že vlak mi neušiel! A tak som sa ešte včas dostal do chaty, aby som si večer v čarokrásnej prírode s kamarátmi-poľovníkmi a s rodinnými príslušníkmi mohol veselo zajódlovať:

	— Kráás-néééé jéé na ho-ráách!

	 


Metodika poľovníctva

	 

	Do domu široko-ďaleko známeho poľovníka-veterána vošiel dosť neisto mladý muž. Došiel si po radu, ako správne poľovať. Keď si uveličene prezrel na stenách bytu utešené trofeje, vypil dúšok borovičky, dostal prvú lekciu metodických pokynov.

	— Teda, milý Ferko, z vás môže byť dobrý jáger! Len dávajte pozor na ten „viďáz“! Musíte sa držať podľa rád nás skúsených, lebo! – a majster-poľovník, drmoliaci slovenčinu, až to uši driapalo, významne zmraštil nielen hlas, ale aj kostrbaté obočie, ktoré mladému adeptovi poľovníctva pripomínalo výzor rysa.

	— Bez rád by ste sa v horách ďaleko nedostali. Poľovníctvo je veda, áno, veda!!!

	— Veď ujko, – trhavo vyslovoval každé slovo novopečený poľovník, lebo úcta k slávnemu jágrovi mu škrtila hlas, – práve preto som si dovolil prísť k vám. Chcem od najpovolanejšieho načerpať skúsenosti do zajtrajšej poľovačky. Keby ste mi teda…, keby ste mi láskavo poradili, ako sa držať… myslím, ako začiatočník.

	— To je predsa prirodzené! Potrebujeme dorast? Potrebujeme! Má dorast kto vychovávať? Má! Kto je to? Ja starý metodik poľovníctva.

	— Vy ste náš učiteľ, ba čo táram, profesor! – zaliečal sa mu Ferko a nedočkavo sa zahniezdil v kresle, vyloženom kožušinou.

	— Teda k veci! Neľúbim dlhé reči. Vhupnem rovno, ako sa medzi nami jágrami hovorí: z cesty do chrasti! Mladý priateľ, dajte si pozor na ten „viďáz“! – zopakoval slovnú hračku, ktorá sa mu zrejme páčila. – Držte sa v lese tak ako ja… a ja sa držím vždy rovnako…

	— Ako prosím?

	— [image: image5]Rovnako!… Idem vždy s flintou pripravenou na výstrel. Keď naďabím na brloh, postavím sa do strehu takto! – názorne všetko ukazoval. – Nahnem sa nad brloh a zarevem doň: Hu-hu-hu! Vtom už aj zvyčajne vybehne z jeho opačného konca zajac. Dám lepší pozor na ten „viďáz“, priložím flintu k lícu, zacielim, báác a – fuk zajaca do tanistry!

	— Panečku! – vyvalil oči mladík.

	— Pamätajte si: tanistru má mať poľovník vždy poruke! Na to nezabudnúť!

	— A ďalej?

	— Potom idem zase kúsok ďalej. Zvyčajne naďabím na druhý, väčší brloh. Postavím sa opäť do strehu. Nahnem sa nad brloh a zarevem: Hu-hu-hu! Ale o voľačo silnejšie ako pri tom prvom. Ešte ani ozvena môjho húkania dobre neodzneje, a už vyplaším lišiaka, veľkého ako teľa. Zbystrím zrak na ten „viďáz“ a priložím flintu k lícu, zamierim, báác a – fuk šviháka-lišiaka do tanistry. Ani neviem, či som vám už povedal, že poľovník má mať tanistru vždy poruke! Na to nikdy nezabudnúť, mladý muž!

	— Zaujímavé!

	— A takto sa to furt opakuje… A sliedim ďalej, kým nezbadám ešte väčší brloh. V ňom už môže byť poriadne kusisko! Preto radím byť v strehu! Nahnem sa nad brloh… a z plných pľúc zarevem: Huhu-hu! Vyskočí jazvec alebo diviak, veľký ako slon. Dám pozor na ten „viďáz“, istou rukou priložím flintu k lícu, zacielim, báác a – jazvec alebo diviak, veľký ako slon, putuje do mojej tanistry. Aby som totiž nezabudol, mladý muž, nikdy nechoďte do lesa, ak chcete byť vzorným poľovníkom, bez tanistry!… Je vám to jasné?

	[image: image6]— Jasné ako čisté víno v pohári, ujko! – natešene prisvedčil uveličený poľovnícky učeň. – Ani vo sne sa mi nezdalo, že poľovanie je také jednoduché. Poučil som sa od najskúsenejšieho z poľovníkov.

	— Chcete aj ďalšie rady?

	— Ujko, všetko mi je už dosť jasné. Zajtra ráno na brieždení sa vyberiem do revíru. Večer o siedmej som u vás, ako na koni! Všetko, čo zažijem, prídem vám rozpovedať. Vy ma potom ešte sem-tam poopravíte, ako sa povie, privediete na správnu stopu, hej?

	— My jágri nehovoríme: na správnu stopu, ale na správny šľak. Ale to všetko si časom riadne osvojíte. Tak, teda, zajtra o siedmej vás čakám! Príďte presne, lebo viete, jáger je presný ako presné hodinky!

	 

	* * *

	 

	Na druhý deň bolo už hodne po siedmej, a Ferka nikde. Ujo poľovnícky inštruktor začal si už práve korigovať mienku o poľovníckej presnosti mladého učňa, keď… k nemu dobehol celý bez seba Ferkov otec.

	— Čo sa stalo? – pýta sa inštruktor.

	Strhaná návštevníkova tvár a jeho vyjavené oči odpovedali, že sa prihodilo niečo neočakávané.

	— Ferko nedodržal sľub. Leží v nemocnici! Je to s ním horšie ako zle. Len si ešte žiada, aby ste sa, ujo jáger, pounúvali k jeho posteli.

	Ujo inštruktor nelenil. Sadol na bicykel a čoskoro stál pred nešťastným učňom, ktorý ležal na posteli celý zafačovaný. Bolo mu vidieť len kúštik úst a oči, aby mal čím nad sebou plakať. No keď videl svojho inštruktora, oči sa mu zablyšťali a ústa tichým hlasom trhavo hlásili:

	Vďa-ka vám, ujo, že ste pri-šli! Je mi hrozne. Meliem už z posled-ného, ale… – Vtom prestal hovoriť, lebo sestrička mu podala utišujúci liek. No po posilnení liekom rozprával ďalej: – Teda išiel som s flin-tou lesom, tak ako vy. Na-tra-fím na prvý brloh. Po-stavím sa do stre-hu, zohnem sa nad brloh a zarevem: Hu-hu-hu! Ne-sti-hol som dať ani po-zor na ten „viďáz“, lebo práve vybehol za-jac. Jednou ra-nou som ho zložil, a fuk s ním do ta-nis-try. Už som totiž vedel od vás, že ako bu-dú-ci veľký po-ľovník na ta-nistru ne-smiem nikdy zabud-núť. Potom som pre-šiel sotva na doho-denie troch kameňov, a hľa – brloh.

	— A ešte väčší ako ten prvý, však! – doplnil ho ostrieľaný ujo poľovník.

	— Pravdaže! A teda zase sa po-sta-vím do strehu. Zohnem sa nad väčšiu die-ru a ešte sil-nejšie ako pri prvej za-revem: Hu-hu-hu! Vyskočili až dve líšky, veľké ako malé teľce. Obe som spa-sil v behu brokmi, a – fuk s nimi do ta-nistry. No neviem, Či som vám, ujko, už pove-dal, že som sa dr-žal vašej ra-dy, a teda ako dob-rý po-ľovník nešiel som do lesa bez ta-nistry.

	— Správne, bystrý šuhaj ste vy, Ferko! A čo bolo potom?

	— Potom som hľadal tretí, naj-väčší brloh, no dlho som ho nemohol nájsť. Ale kto hľa-dá…

	— … zvyčajne nájde! – dopovedal starý inštruktor.

	— Hej, na-šiel som ho! Brloh ve-li-kánsky! Po-stavím sa tesne pre-deň. Flin-tu si pripravím na streľbu, dá-vam pozor na ten „viďáz“, hlavu str-čím trochu hlb-šie do br-loha a – ako len vládzem, zrevem: Hu-hu-hu! A vtom…

	— Čo vtom?!!

	— Vtom sa vyrútil rovno na mňa!

	— Maco? Vravte, bol to medveď?!

	— Nie! Medveď určite nie!

	— Tak čo sa na vás vyrútilo?

	— Vyrútil sa na mňa rýchlik…

	 


Obeť povolania

	 

	Jožko Valuška, takto kapitán dopravného inšpektorátu VB vo Z., bol náruživým poľovníkom, zábavným spoločníkom, vtipným a žartovným druhom, obetavým kamarátom. Na druhej strane sa však o ňom vedelo, že v službe nepozná brata. Neraz sa mu stalo, že aj dva dni žil v družnej zábave s priateľmi poľovníkmi v spoločnej poľovníckej chate pod Poľanou, ale ak niektorého z nich hneď druhý deň pristihol na ceste ako rušiteľa dopravných predpisov, bolo s ním beda! Kamarát sem, kamarát tam, dole z čerešne! A plať pokutu ako každý iný!

	— Joža treba nechať, – vraveli si jeho priatelia. – Nech sa raz aj on sám popáli na vlastnej horlivosti!

	— Popáli-nepopáli, tebe sa to ľahko vraví. Inakšie by si spieval, keby si sa s ním celý večer hral v chate mariáš, ako s dobrým kamarátom, a na druhý deň by ťa načapal pri priestupku a štikol ti kupón, akoby ťa nikdy nevidel! – hromžil Peter, červený v tvári ako rak, poľovník stredných rokov.

	— No a? Ja ho chápem. Služba je služba! Na poľovačke je to poľovník, kamarát, a v službe strážca paragrafu, – zastával sa Valušku tajomník združenia.

	— Hej, ale keď jemu tak niekto z nás poľovníkov niečo vyvedie, chcem vidieť, ako bude ohŕňať nos! – jednostajne šomral postihnutý.

	A vieš, že Valuška rozumie žartu aj vtedy, keď je na jeho účet? – ďalej bránil neprítomného tajomník. – Valuška má prechladnuté vnútornosti, musí aj v noci častejšie vychádzať z chaty. Asi pred mesiacom, práve taký šomriak, ako si ty, Ďuro Gazdík, čo od Valušku vyfasoval pokutu, v noci mu tíško, keď spal, šroubovákom pripevnil papuče o podlahu. No už predtým všetku ostatnú obuv ukryl kdesi pod posteľ… Valuška sa o chvíľu zobudil. Mal naponáhlo. Musel von do snehu. Iste pochopíte, ako mu asi bolo, keď bosé nohy strčil do papúč a div si potom nos nerozmlátil, keď chcel vykročil k dverám… Šťavnato zahrešil. Šmátral rukou po náhradných papučiach. Keď nič nenašmátral a zbadal, ako sa mu na prični niektorí rehocú, hanba sem, hanba tam, veru pekne urobil na podlahe mláčku ako šteňa, ktoré ešte nevie, čo sa v byte patrí…

	— A čo on? Zúril, klial, vyšetroval, kto je vinník? – spýtal sa nedočkavo šomriak Peter.

	— Čerta! Zasmial sa od srdca na vlastnej škode a handrou utieral mláčku po sebe ako dáky pocikanec z materskej škôlky.

	— Tedáá, to by som od Valušku nebol čakal… – uznával Peter.

	— Ak, tajomník, neklameš, potom mu čiastočne odpúšťam aj ten môj štiknutý kupón.

	Jožko Valuška mal teda medzi poľovníkmi priaznivcov aj nežičlivcov. Ale napriek rozdielnym názorom ho predsa jednohlasne zvolili za delegáta do Bratislavy na celoslovenský zjazd poľovníkov. Za združenie mal vystúpiť v diskusii s iniciatívnymi návrhmi pre ďalšiu prácu.

	Jožka dôvera poľovníkov potešila. Pred odchodom do Bratislavy si včas všetko presne, ako to bolo jeho zvykom, pripravil do kufríka. Niekoľko ráz si nahlas prečítal svoj diskusný príspevok. V sobotu ráno stál už medzi prvými na stanovišti ČSAD. S miestenkou v ruke čakal na diaľkový expres do Bratislavy. Autobusom išiel ani nie preto, že bude skorej v meste na Dunaji, ale ako svedomitý pracovník inšpektorátu si zaumienil, že cestovný čas využije aj na sledovanie cestnej premávky v iných okresoch. Jožko bol už raz taký! Vždy sa rád učil. Miestenka mu zaručovala pohodlné sedadlo v prvom rade vpravo za šoférom. Mal výborný výhľad na cestu, na krajinu aj na vodiča. K stanovišťu došiel presne na minútu. A práve tak presne podľa cestovného poriadku aj autobus odštartoval.

	Valušku vodiči dobre poznali. Ak kontroloval premávku, dávali si z áut svetelné výstrahy:

	— Daj pozor na dovolenú rýchlosť! Na stroj! Pred tebou je postrach vodičov kapitán Jožo Valuška. Ak nemáš všetko v poriadku, ako predpis žiada, pakuj z cesty! Daj si radšej spiatočku! Inak ťa pokuta neminie!… A beda ti, ak si si uhol z fľaše! Vezmi jed, že Valuška ti na to príde!!

	Expres do Bratislavy hltal kilometre. Vodič až úzkostlivo dodržiaval dopravné predpisy a kapitán Valuška sa priam kochal v spoľahlivej a pritom rýchlej jazde. V podvedomí si robil aj výčitky svedomia, že je na vodičov taký ostrý. Keď sa už dosť nabažil priam virtuózneho šoférovania, upriamil pozornosť na nevyhovujúce cesty a neskoršie ho zaujala aj bohatá lesná krajina. Kládol si otázku, aká je v nich zver a akí poľovníci na ňu poľujú. Iba sem-tam blysol okom na pokojnú, sústredenú tvár vodiča, pre ktorého existovala iba cesta a autobus. No auto nezodpovedného protijazdca za nebezpečnou zákrutou pred Novou Baňou vbehlo do smeru jazdy tak nešťastne, že iba bravúrna zručnosť vodiča expresu zabránila zrážke.

	— Hu!… Surovec akýsi! – hromžil kapitán. – človeče, mohol z toho vyliezť karambol ako svet!… Dvojité predbiehanie, a to ešte na ostrej zákrute! – Práve sa chystal z titulu povolania zakúriť cestnému pirátovi, keď ho perfektne predišiel vodič autobusu.

	— Tu je moja legitimácia. Som pomocník dopravného inšpektorátu! – legitimoval sa vodič a bez zbytočných ceremónií urobil všetko, čo predpisuje zákon.

	Kapitán Valuška začal hútať, ako čo najskôr pretiahnuť skvelého vodiča medzi pracovníkov svojho inšpektorátu. Vedel, že len stopercentní odborníci spomedzi vodičov môžu zlepšiť výkon jeho služby. No záver tohto plánu už nestihol riadne domyslieť. Autobus práve zastal v Hronskom Beňadiku. Cestujúci mali desaťminútovú prestávku a v hostinci sa mohli osviežiť. Z autobusu vyšiel aj kapitán Valuška. Bol skalopevne presvedčený, že jeho vzorný vodič si dá iba pohárik minerálky, popreťahuje si údy a povedie svoj autobus ďalej.

	Sadol si blízko neho. Chcel s ním práve nadviazať rozhovor, keď si obdivovaný vodič objednal deci „somárskeho mlieka“, čo v reči vodičov znamená deci vodky rozstrapatenej malinovou šťavou. Šťavu si vodiči dávajú nie na chuť, ale len na oklamanie všetkých dôverčivých bezpečnostníkov.

	Ramenom dopravnej bezpečnosti tento neočakávane získaný poznatok otriasol ako hrom základmi chalupy. Kým sa z otrasu stačil spamätať, vodič už s pôžitkom súkal do seba ďalší poldecík. Pred tretím kalištekom zjedol kyslého haringa, čo podľa vodičských povier a praktík má údajne čiastočne zneprítomniť prítomnosť alkoholu v krvi pred orgánmi VB.

	— Čo je veľa, to je veľa! – zastrájal sa v duchu nahnevaný kapitán. Pristúpil od chrbta k „alkoholikovi“ a poklepal mu po pleci. Keď sa mu legitimoval, hľadela mu z očí prísna úradnosť.

	— Som kapitán bezpečnosti! Ubezpečujem vás, súdruh šofér, že svoj expres ďalej do Bratislavy nepovediete!

	— Súdruh kapitán, ja dobre viem, že už dnes do Bratislavy svoj expres nepovediem. Ale viem aj to, že ani vy už na ňom do Bratislavy nepocestujete!

	— Nerozumiem vám, lebo ste podnapitý, súdruh šofér!

	— Čoskoro porozumiete. Mne sa tu v Hronskom Beňadiku končí služba. Bývam v Kozárovciach. Kolega, ktorý je tak isto odtiaľto, ma práve pred chvíľou vymenil, – blysol okom na svoje hodinky, – a teraz už môže byť aj s vaším expresom… niekde pri salaši Zubor pred Olichovom…

	— Čoó?! Aby vás porantalo! To je hrozné! Takto naletieť! – klial dosť ticho kapitán Valuška.

	— Viete, súdruh kapitán, ja si v službe nedám nikdy ani glg. Ale mimo služby som len obyčajný človek. Krehká nádoba!… Vidím, súdruh kapitán, že nie ste v službe… Ak sa teda neurazíte, neohrďte ma! Objednám aj pre vás toho „somárskeho mlieka“, dobre?

	— Boha vám! Toto sa vám podarilo! Čo si ja, obeť svojho povolania, teraz počnem?!

	— Veľký výber nemáte. Sadnite si… Ako známi si spolu vypijeme!

	— Vám sa to hovorí… Ale môj kufrík s vecami a s referátom na zjazd zostal v exprese do Bratislavy! A ja tu okrem toho zabíjam podaromnici ešte aj čas… Musím byť najneskoršie o desiatej v bratislavskom PKO.

	— Súdruh kapitán, do desiatej sa ta nedostanete. Najbližší autobus ide o trinásť hodín pätnásť!

	— Strašná smola, pech! A ten výsmech, ak sa to naši poľovníci dozvedia! – priam úpel nešťastný kapitán.

	— Ak vás to, súdruh kapitán, tak strašne mrzí, a ja som čiastočne príčinou vašej nepríjemnosti, pomôžem vám.

	— Ako?

	— Sadneme si do mojej embéčky a ručím vám, že po Senec ten expres dohoníme!

	— Ste dobrý človek, súdruh šofér! Naozaj ste ochotný?!

	— Len sa mi zaručte, že sa ma zastanete po tých troch „somárskych mliečkach“, ak nás cestou zhaltuje nejaký iný kapitán Valuška a bude chcieť, aby som dýchal do balónika. Zastanete sa ma?!

	— Čert vás zober!… Beztak mi iné nepozostáva!

	— Sadajme!… Dúfam, že sa pri mne, pán kapitán, cítite dobre.

	— Ale áno. Skoro tak dobre ako vtedy, keď mi kamaráti v poľovníckej chate pribili papuče o podlahu, a mne bolo naponáhlo, asi tak ako teraz…

	— A dobehli ste na miesto určenia, pán kapitán? – spýtal sa huncútsky vodič.

	— Nedobehol, nedobehol.

	— Ale dneska dobehnete! Veď mám v nádrži superpohonnú naftu!

	 


Čistokrvný tiger

	 

	— Cérus, kmotrík! Oj, či som rád, že ťa vidím! – ozvalo sa na topoľčianskom jarmoku cez obed, keď slnko najtuhšie hrialo a ja som sa chladil pod krčmárskym šiatrom, neďaleko hostinca Koruna, a ktosi ma capol po pleci. Obzriem sa, a to Imro, kmotrík z Oponíc. (Celé meno radšej nepoviem, aby sa neboráčikovi zlomyseľníci ešte viacej nerehotali.)

	Mne a Imrovi sa už o bežných veciach a frajerkách naozaj ťažko hovorilo. Preto ako múdri ženáči radšej sme skrútili reč na poľovačku, lebo obaja sme vychýrení poľovníci. Začali sme sa teda chváliť, kto z nás kedy, kde, ako a čo v poľovnom revíri skántril. A vďaka mocnému vínku sme si napodiv ako dobrí kmotríkovia aj navzájom doslova všetko verili. Keď som ja nevdojak spomenul, akého mám psa, kmotrík, neviem, či od ľútosti alebo od „únavy“, spustil mihalnice ako rolety na pohrebnom ústave a žalostne zavzdychal:

	— Kmotrík Jano, ak ma nechceš rozmraučať, psa mi radšej ani nespomínaj!

	— A to už prečo, kmotrík? Zdôverže sa mi, čo a ako…

	— Ani sa nespytuj!

	Tak teda ako slušný človek som sa ho ani na nič nespytoval. V mlčaní som sa zarovno s ním snažil trpieť. Ale to bola chyba. Moje mlčanie kmotra rozčuľovalo. Zreval na mňa, čo sa ho vraj ani len nespýtam, prečo sa nemám spytovať. Začal som sa ho teda vypytovať, lebo vždy viem ustúpiť, ak si to niekto veľmi želá.

	— Kmotrík Jano, ak sa ma už tak pekne pýtaš, čo ma morí, tak vedz: Ja nemám psa na poľovačku! Nemám ani takého, čo by mi dom zaratoval. Nuž ak si, Janko, kmotrík, a nie pes, poraďže mi rýchlo, kde kúpiť alebo aj ukradnúť psa. Prisámbohu, ja sa ti z Topoľčian do Oponíc bez psa nevrátim. Prisámbohu!

	— Kmotrík, a ty chceš ozaj kúpiť psa?

	— Hej, chcem, a to hneď!

	— Ďakuj nebesiam, si na správnej adrese, kmotrík! Máš psa mať! – chlácholivo poklepkávam po zhrbenom chrbte kmotríka, ktorý sa pri mojich povzbudivých slovách z hĺbky žiaľu priam dvíha do nebezpečnej výšky.

	— A kde ho máš? – zvýskol.

	— Doma… Objednaj od krčmára vlahy a môj pes, Šuhaj sa volá, je už od tejto chvíle tvoj!

	— Krčmár, liter! – zreval ako pandúr a vzápätí stlmil hlas ako knôt na petrolejke. – Kmotrík Jano, a nebude to nejaký bastard, čo mal mater kopova a otca pudlíka?

	— Imriško, to, čo ti ja predám, nie je ani pes, ale čistokrvný tiger! Pánubohuprisahám, tiger! – zdôraznil som a nevdojak rukami vo vzduchu čmáral tvary svojho Šuhaja, akoby išlo najmenej o vykŕmeného vola!

	— Pekný!… Hm, a iste mi ho predáš?

	— Ťažko sa s ním, kmotrík môj, rozlúčim! Ale tebe, Imriško môj, tebe ho dožičím. Ja sa už dáko po biede bez psíka zaobídem, len aby si sa ty presvedčil, akého máš spravodlivého a žičlivého kmotríka!

	A dvaja starí mamľasi sme sa pred tvárou jarmočného sveta polodojatí a plnopodpití objímali ako staré frajlenky.

	— Pánbožko nech, Janko môj, ti stonásobne vynahradí dobrotu srdca tvojho… Kelner, boha ti! – zrúkol znenazdania prešťastný kmotrík. – Kdeže je ten liter vlahy?!

	A nanovo sme sa začali nasávať, opice naliate.

	— A pime, kmotrík! Pime oldomáš na tvojho psa, toho čistokrvného tigra!

	— Ííha, – čklo sa mi, že mi až klobúk nadskočil na plešine. – Íha, dušička moja, varúúúj, nebodaj ide potopa a potom zbohom zdravý rozum. Kmotrík, stretneme sa my dvaja už hádam len pod stolom…

	— Možno máš pravdu… Teda do videnia!

	Po hodinovom vzájomnom častovaní sme akosi čudno-prečudno preplietali nôžkami ku kmotríkovmu vozu s košatinou. Ja som sa ešte, ešte akosi držal, ale Imriškom to metalo ako gaťami na plote a v prievane. Ale čože nám? Ako kedysi naši zemani-sedmoslivkári doterigali sme sa predsa len obaja na voz. Za naším chrbtom pod akousi veľkou, z vŕby upletenou košatinou trônila dôstojne prasnica, ktorú mal kmotrík predať, ale kvôli mne ju už nestihol.

	So spevom sme na odpočinutých koňoch leteli ako na tátošoch ku mne. Uháňali sme po psa, po toho čistokrvného tigra…

	Ale človek, krehká nádoba, darmo mieni, keď nie je s pánbožkom v úzkom kmotrovstve. Na okraji Topoľčian sme ešte museli ochutnať, akú tam mávajú slivovicu. Potom sa nám už cestovalo celkom tak ako na vlaku. Zastávka nasledovala za zastávkou. Stáli sme u Dubinského, neskôr na Špitálskej ulici, ďalej na Zlomenom. A predsa ani ľudanického a chrabranského krčmára sme nemohli obísť len tak ako nejakí odkundesi. Aj Tóno v Novejsi by sa bol na smrť urazil, keby sme ho neboli poctili svojou neskorou, no predsa len vzácnou návštevou!

	Možno tam bolo ešte aj zopár medzistaníc, ale ký parom by si stihol v rozstrapatenej drgani zachovať podrobnosti nášho čudného cestovného poriadku. Jedno treba uznať, grády nám v hlavách čudno stúpali, srdce hriali a mysle nadľahčovali.

	Ku mne sme obaja dorazili prenáramne podperení! Mne sa videlo, že okrem tej hlúpej Imriškovej prasnice sa nám rehúňa ešte aj kŕdlik anjeličkov-strážničkov z prídelu božskej prozreteľnosti, naporýchlo vyslaných na ochranu nás dvoch otrundžencov.

	Imriško mi ukazoval krochkajúcu prasnicu. Stačilo mu, aby na ňu iba trošku dýchol, a už tíško spala ako v narkóze. Podobný osud nebodaj postihol aj anjeličkov-strážničkov, lebo, ako sa ďalej ukáže, nestrážili nás dvoch veľmi ostražito.

	Len čo som prekročil prah domu, začal som komandovať:

	— Žena, aha! Kmotríka Imriška ti šikujem!

	Kto koho šikoval, ťažko bolo dobrej žene uhádnuť. Aby si dlho hlavu nelámala daromnicou, poslal som ju k Šmílovi po litrík popraveného.

	Utekala hneď. Vedela, že v takomto stave mi rady dávať alebo s koňom sa modliť vyšlo by jej zajedno.

	Kým potom žena všetko prichystala, ja som kmotríkovi ukázal psa Šuhaja, toho čistokrvného tigra… Podnes mi je záhadné, kam sa Imriško díval, lebo sa ma opýtal, či kohút, čo vyzerá ako čistokrvný tiger, aj dobre kikiríka. Akosi sa mi nechce dosiaľ veriť, že by som mu ja bol namiesto psa ukázal omylom kohúta. Skôr to bude tak, že on sám namiesto na psa upriamil ligotavé svetlá očí na kikirikáča.

	No čože už záleží na podrobnostiach! Psa kmotrík aj bez videnia kúpil. Ťapli sme si do dlaní. Ale slušnosť žiadala aj to, aby sme to ťapnutie zaliali riadnym oldomášom.

	Keď sme klin klinom vyrážali, kmotrík mi, s hlavou v miske s kyslou kapustou, zaspal spánkom spravodlivých. A veru spal ako tí apoštoli, čo mali strážiť Kristapána v Getsemanskej záhrade a neustrážili ho. Ja som sa mu vraj zviezol pod stôl ako ťažký snop zo stoha a o ďalšom viem už len z počutia.

	Žena nás buntošila, prehovárala, aby sme si ľahli, ako slušní ľudia, do postelí. A to nemala robiť. Urazila nás!

	— Kmotrička, za čo ma máte? – s neohybným jazykom sa urážal Imriško. – Ichuchúú! Ja že som frcnutý?! Pŕŕ, to teda ešte nie! Zle ma, kmotra, poznáte!… Janko, kmotrík, naložme psa na voz a poďme preč, lebo ma tu urážajú! – bľabotal a mňa buntošil zo spánku.

	Hosťovi sa nesvedčí protirečiť. Veď hosť do domu… uj, ako som len mohol zabudnúť na druhú časť tohto príslovia! Privliekol som kmotríka k jeho vozu a v egyptskej tme, ktorá panovala v mojej hlave, som hľadal iskierku, čo by mi posvietila na ďalšiu cestu. Keď som pri voze držal psa, toho čistokrvného tigra, kmotrík sa mi až po zem klaňal, no keď som kmotra chcel zdvihnúť na voz, skučiaci pes mi odbehol.

	— Už mám toho kikiríkavého čistokrvného tigra naloženého? – spýtal sa kmotrík ležiaci v prachu pri voze.

	— A nemohol by si ma takto… – chcel som mu už-už nekmotrovsky odvrknúť, ale ešte včas som sa spamätal. Uznajte, milému kmotríkovi sa to predsa len nesvedčí, aj keď sa váľa v prachu horšie ako jeho prasnica v tej prekliatej košatine!

	Kmotríka som musel nechať kmotríkom. Psa som horko-ťažko pritiahol na reťazi k vozu a šup s ním pod košatinu k hladnej prasnici. Reku, istota je istota, spod riečice mi už neujdeš!

	Môj pes Šuhaj, to nebolo hocičo! A teda ani nečudo, že keď sa rozhľadel, nová spoločníčka sa mu akosi nepozdávala. Schúlil sa do kúta košatiny, vrčal a ceril zubiská. Čudný privítací pozdrav prebral z narkózy hladnú prasnicu. Bleskovo pochopila situáciu a v náprotivnom kúte zaujala vyčkávaciu, ale tak isto bojovú pozíciu proti zloveštiacemu havkáčovi. A mne, len čo je pravda, málo záležalo na rozvoji situácie pod košatinou…

	Mal som dosť oštary s kmotríkom!

	Ako som ja, pálenčivom otrtúlený, to opité božie hoviadko – kmotríka vyteperil vrchnou polovicou tela na kozlík, dolná polovička tela ho stiahla dolu prv, než som si stihol povšimnúť, čo sa vlastne okolo mňa deje. Mordoval som sa s ním ako otrok, a všetko márnosť nad márnosť. Kmotra nie a nie naložiť na voz. Od toľkých pádov bol celý dotlčený, pooškufovaný od hlavy po päty ako starý šechtár, ale uložiť ho na voze som nemohol. Obával som sa, aby bujné kone Imra nedoráňali kopytami. Ale tieto múdre zvieratká si svojho gazdu poznali aj vtedy, keď bol v „druhom stave“.

	Napokon som sa s kmotríkovým bezvládnym telom pechoril nielen sám, ale aj spolu so ženou. Márna bola naša námaha. Potvora, nie a nie stáť hore koncom! Smiešne mi bolo na ňom aj to, že či padal alebo ležal, bič nevypustil ani za živý svet z rúk a odutou gambou ustavične cmukal, akoby poháňal kone.

	Načisto bezradnému mi napokon pomohol múdry pes. Keď zabrechal z košatiny na prasnicu, vnukol mi nevdojak spásnu myšlienku: dať kmotríka pekne k nim dvom pod košatinu. Myslel som si, keď sa biblický Noe mohol tlačiť s pomocou Hospodina v korábe cez potopu sveta štyridsať dní a toľko nocí s blchami, hadmi a inou háveďou tohto sveta, prečo by sa môj milý kmotrík Imriško nemohol na kúsku do Oponíc tlačiť s vlastnou prasnicou na vlastnom voze. Šupol som ho potvoru s hlavou popredu medzi tie dve rozkokošené beštie. Uľahčene som si konečne vydýchol a oprášil ruky.

	Imriško ležal medzi psom a prasnicou ako neutrálna línia medzi bojujúcimi vojskami. Kým on spal, tie zlostné ohavy nad ním strašne cvakali zubami. Len a len skočiť na seba alebo spoločnými silami na Imra. Som od prírody citlivý človek. Neznášam surovosť. Preto aby som predišiel najhoršiemu, radšej som pošibal kone, obrátené smerom k Oponiciam. A kone leteli opreteky s vetrom známou cestou tak prudko, že z tých, čo boli pod košatinou, bezmála zvieracie duše vytriasli.

	Kto ma potom uložil do postele, som sa ani dosiaľ nedozvedel. Viem, že som tuho spal, keď sa blízko mňa strhol krik, huriavk, akoby horelo. Sprvu sa mi nechcelo ani oči otvoriť, ale keď do mňa ktosi štuchal, predsa som sa strhol a jedovato skríkol:

	— Čo bláznite?!

	— Jano, vstávaj! Janko, rýchle, rýchle! S kmotrom je zle! – lamentovala mi vyjašená žena do ucha.

	To ma hneď prebralo. Raz-dva som stál na nohách. Ani neviem, ako a s kým som sa viezol na voze do Oponíc. V mysli mi vírili najstrašnejšie predstavy: – Čo sa asi mohlo kmotríkovi stať? – spytoval som sa sám seba.

	Pred krčmou stál Imriškov voz. Okolo neho sa tlačili lamentujúci dedinčania a jarmočníci. Z voza kvapkala krv. Čia je, či kmotrova, prasnicina alebo môjho psova, toho čistokrvného tigra, nedalo sa nijako zistiť. Prasnica bola dohryzená, až hanba vravieť. No môj poľovnícky pes Šuhajko si to tak isto neúrekom odniesol. Medzi bojujúcimi ohavami s pokojným úsmevom na tvári odfukoval si Imriško. Vyzeral, akoby spal v panenských perinách. Bolesť z utŕžených rán necítil. Alkohol mu urobil telo úplne bezcitným. Ešte aj v topoľčianskom špitáli, keď ho neskôr až traja lekári zašívali a fercovali dovedna, aby z franforcov mäsa vytvorili niečo podobné na človeka, Imriško si pochrapkával ako batoliatko.

	A Imriško, môj dobrý kmotrík, a tak isto môj psík Šuhajko vystrábili sa predsa z nespočetných rán. Tri mesiace vozili mníšky v nemocnici Imriška na vozíku ako lazara, nadájali ho mliekom cez cumlík, s prepáčením, ako teliatko, lebo inú potravu, okrem rozmočených piškót, nemohol prežrieť. Ja som si zasa vyliečil psa, toho čistokrvného tigra. A len čo sa Imriško vrátil od lapiduchov, či lepšie povedané, ušiel hrobárovi z lopaty, už som mu mohol Šuhajka priviesť k posteli. Mal z neho – ako pravý poľovník – náramnú radosť. Na mňa sa nehneval. Naďalej sme dobrými kamarátmi. Od toho času už nepijeme, ale spoločne o to tuhšie poľujeme. Sme verná trojica: Imro, ja a môj bývalý pes Šuhaj, ten čistokrvný tiger!

	 


Strach

	 

	Možno len chváliť zaužívaný zvyk, keď sa niekoľko poľovníckych rodín pravidelne navštevuje. Vždy iná gazdinka pripraví malú hostinu. Tak sa utužuje priateľstvo nielen medzi mužmi-poľovníkmi, ale aj medzi ich rodinami.

	Na jednej takej vydarenej hostine sa akoby súťažilo o to, kto z prítomných poľovníkov vyrozpráva najveselší, najpríjemnejší alebo aj najnepríjemnejší zážitok.

	Ale Paľo, šarmantný učiteľ, dobrý poľovník a pohotový rozprávač, rozprával tak, že iní toho dňa ani neprišli na rad.

	— Poviem vám, ako som ja mal v živote najväčší strach. Chodil som vtedy za Marienkou do Šalgova – susednej dediny. Cesta viedla cez hustý les. Vo dne som mal rád takú príjemnú prechádzku. Les bol naozaj čarokrásny. Keď som sa nocou vracal od svojej budúcej nevesty, dobre sa mi tam rojčilo, spomínalo. Robil som si smelé plány do života, staval zámky, ako s Marienkou budeme žiť. Nikdy som sa nebál. Bolo mi jedno, či dubovým lesom idem na poludnie alebo o polnoci.

	A predsa to jedno nebolo!

	V čase jesenných dažďov musel som vo dne obchádzať kaluže, močariny a blato. Prejsť cez ten les v noci bez svetla bolo priam umením. Ale čo všetko neprekoná láska. Aj keď som sa cestou k Marienke zastrájal, že sa vrátim za vidna, domáci ma často ponúkli večerou, dievča prehováralo, takže som sa neraz zdržal aj dlhšie. Nech už bude, ako chce, uvažoval som.

	Dobré vínko hrialo a spomienky ešte lepšie. Spočiatku som ani veľmi nehromžil na cestu. Raz, bol som už asi v polovici lesa, keď začujem akési krochkanie, cvakot zubov a lámanie konárov. Pritlačil som sa k stromu… So zatajeným dychom vyčkávam a pozorne načúvam, čo to ku mne ide. Alebo sa mi to iba zdalo?… Nezdalo!… Naozaj sa ku mne blížilo akési veľké zviera. Hneď mi blyslo v hlave, že ma po stope sleduje hrozný diviak. Nové, ešte silnejšie a ešte bližšie krochkáme ma v tejto domnienke len utvrdilo. Prepánajána! Čo si počať teraz?… Utekať? Ale ako v tom blate?… Diviak ma dobehne. A pasovať sa s ozrutou v noci, sám a s holými rukami? Ani myslieť… Ej, tak horúco mi už dávno nebolo!… Ako na potvoru vzal som si na túto prechádzku najnovší, ešte nesplatený flaušový kabát. Európska novinka pánskej módy!… Teplo mi bolo v ňom aj bez strachu. Šmátral som okolo seba, že nájdem aspoň nejaký drúčik alebo poriadnu skalu. Ozbrojený by som sa pred zverom cítil istejšie… Raz na poľovačke som videl, ako postrelený diviak klami škaredo poznačil na celý život honca, chlapa mocného ako obor.

	Ako na potvoru v bahne som nemohol nájsť ani drúčik ani skalu. Ba ešte aj prašivec mesiac sa kdesi nad horou ukryl za oblaky a nechal ma napospas neistote v tme, ktorá sa dala aj krájať. Príšerné zvuky sa čoraz viac približovali.

	Nečakal som.

	Pustil som sa do behu… Môžem si blahoželať, že som si na konároch nevypichol oko, ale na pleci roztrhol iba môj posledný výkrik európskej pánskej módy. Peň ma po náraze odsotil, noha sa mi šmykla, a ja tresk do mláky! Len tak čurčalo zo mňa, najviac z toho môjho nevyplateného kabáta. Čože ruky a tvár?! Tie sa umyjú! Ale tá krása! Len zahodiť a ľutovať nemilobohu vyhodené groše.

	Práve som sa zdvíhal z blata, keď fučanie, krochkanie a cvakanie zubov počul som už takmer pri ušiach! Bol som ticho ako voš pod chrastou. Krvi by sa mi nikto nebol dorezal! Ešte že sa mi pri páde vyzula topánka. Tú som schmatol odhodlane do rúk. Reku ovalím ňou útočiaceho zvera po hlave.

	Mesiačik sa trochu uľútostil. Jeho svit z kúdola mrakov oblizol zvera. Strašný pohľad!… Strach, ktorý mnou lomcoval, ma poduril hodný kus dopredu. Potom som čelom vrazil do duba. Z očí sa mi vyrojil roj iskier a pomocou nich som zazrel, že diviak je už celkom pri mne.

	Ak fučal diviak, ja som fučal ešte mocnejšie. Srdce som si cítil až tam, kde ma škrtila kravata. Cúval som ako bez zmyslov pred hroznými očami. Iba keď som pocítil, že za sebou mám strom, trochu som sa spamätal. Nová nádej! Vyškriabem sa naň! Budem zachránený! Na strome budem zablatený trčať, pokým ma niekto nevyslobodí alebo kým diviaka prejde trpezlivosť. Topánku som si vopchal pod kabát a škriabal som sa na strom.

	[image: image8]Ale kdeže! S pohúžvanými nervami a udurený ako zver, nemal som síl vytiahnuť sa na hrubý kmeň. Odkväcol som z metrovej výšky a rovno pred zvera, ktorý si otrel štetiny o moju nohu.

	Nepamätám sa už, ale istotne som volal o pomoc.

	Rozzúril som sa s úmyslom, že obludu praštím topánkou po drgani. Ale nepraštil som… Bál som sa, že ju tým ešte viac rozzúrim… Skúsim radšej podobrotky, myslel som si.

	To ma už ozrutný diviak oňuchával zo všetkých strán. Na moju zlosť zapáčil sa mu okraj môjho flaušového kabáta, toho posledného výkriku európskej pánskej módy. A začal mi ho žuť.

	Len si žuj, mátoha, myslím si, ale mne daj pokoj, lebo – lebo ma od strachu porazí!

	Keď ma diviak nenapádal, cítil som, že sa mi vracia odvaha. Hľadal som východisko. Čo keby som ho poškrabkal po štetinatej hrive? Zvieratá to majú rady! A už som aj opatrne vnáral ruku do zablatených štetín. Dobre som predvídal. Zver držal, ba spokojne si pokrochkával. Chvíľami to vyzeralo tak, že sa predo mnou vyvalí a bude chcieť, aby som ho, maškaru zafúľanú, škrabkal aj na slabinách a bohviekde ešte. Napokon vypustil z rypáka aj cíp môjho nesplateného kabáta!

	To ma posmelilo. Opatrne som začal cúvať k dedine, k tej, kde som učil, sa mi akosi nechcelo. Bol by som si utŕžil výsmech zo strany kolegov. No diviak mi bol stále v pätách.

	Stále som ho škrabkal a tak som došiel až po dom, kde bývala Marienka. Priam som stŕpol, keď som si pomyslel, ako sa jej len takto dorichtovaný predstavím!

	Ale aké strachy! Keď zbadajú, že som im až na dvor dohnal hrozného diviaka, stanem sa v ich očiach najhrdinskejším hrdinom.

	Kým si môj verný sprievodca otieral zablatený rypák o moje nohavice, zaklopal som na oblok. O chvíľu z neho vyzrela Marienka. Spoznala ma hneď. Celá vyjavená sa spýtala:

	— Paľko, čo sa ti stalo?

	— Rýchlo otváraj dvere a otecko nech zvesí flintu. Diviaka vediem! Mám ho pri nohách! Zabijeme tú potvoru!

	Vráta zavŕzgali v pántoch a diviak celkom smelo vmašíroval do dvora a tam lampa osvetlila nielen celú moju úbohosť, ale aj hrozného diviaka!

	— Otec, strieľajte!… Bude mäsa! – zavelil som smelo ako Napoleon.

	— Ale, syn môj, veď to nie je diviak, ale náš túlavý kanec! Zabijeme ho, ale až na Marienkinu svadbu! Ako dobre, že si nám ho tuláka túlavého došikoval. Tri dni sme ho hľadali!

	— Uch! – ďakujem pekne za takú správu! – uľavil som si nasrdený. – Ja sa s ním namáham ako s pravým diviakom, a je to len obyčajný vandrák. Čo teraz s mojím flaušovým kabátom, so šatami a topánkami?

	Srd ma opustil až potom, keď si Marienka začala pochvaľovať, akého vraj smelého chlapinu dostane za muža.

	 


Klobásky poľovníka Bojtku

	 

	Starý pán Bojtko, slávny debnársky majster, bol za prvej republiky široko-ďaleko známy. Jeho sudy mali u vinohradníkov cveng. Ako poľovník mal ešte väčší cveng, lebo to bol uznávaný čarostrelec. Cieľ, ktorý jeho muška spojila s jastrabím okom, už viac nikto nevidel živý. No ak je do tretice všetko dobré, nemožno pri mene majstra Bojtka nespomenúť jeho chýrečné klobásky!

	Bojtkove klobásky, maškrta nad maškrtu, si ani nezaslúžili také prozaické meno. Jeho klobásky mávali nielen svojskú chuť, ale aj vôňu, farbu a čertvie čo ešte. Kto ich ochutnal, si lakotnícky poťapkal žalúdok a od slasti vyvrátil oči ako ringloty. A v tejže chvíli stal sa obdivovateľom a šíriteľom slávy receptu na Bojtkove klobásky.

	Pritom podľa skromných rečí nášho debnárskeho majstra jeho recept bol celkom jednoduchý. Ibaže bravčové mäso nechal po páci odstáť na vzduchu dva dni nasolené, napaprikované a nacesnakované spolu s časťou jelenieho mäsa. Povrávalo sa, že pred nadievaním vraj dával do vypracovaného klobáskového mäsa dávku červeného vína a ešte akési iné pochutiny. Ale o tých „akýchsi pochutinách“ sa nikto nič bližšie nedozvedel. Preto možno smelo tvrdiť, že Bojtko bol jediným vlastníkom výrobného tajomstva svojich klobások.

	 

	* * *

	 

	V období ručania jeleňov bol Bojtko viac poľovníkom ako debnárom. Býval nervózny a vzrušený, napokon ako každý dobrý poľovník. Ale on ešte o máčny mak viacej ako hocikto iný. Nešlo mu iba o pasiu z poľovačky, ale predovšetkým o to, že konečne získa potrebnú „surovinu“ do svojich klobás. Bojtkovu nervozitu prežívali čiastočne aj jeho kamaráti, lebo im vždy pekný pár kíl oferoval na pohostenie.

	Každoročne robil slávnu domácu hostinu pre členov poľovníckeho združenia. Ostatné klobásky vynosil na postriežky alebo na práce v revíri.

	Raz sa dostal do sporu s miestnym financom českej národnosti, ktorému nechcel prezradiť recept na svoje klobásky. Financ nielenže zanevrel na pána majstra, ale sa aj zastrájal, že sa mu raz za to vypomstí. No dobrák Bojtko si z toho nerobil skoro nič.

	Mal on vážnejšie starosti!

	Už pred ručaním jeleňov poslal žienku na obecný úrad po povolenie na zaklanie jedného brava. Chcel po odstrelení jeleňa hneď aj zakáľať a narobiť klobások.

	A hneď na začiatku ruje sa mu podarilo uloviť kapitálny kus – osemnástoráka s košatými parohmi. Vyzeral ako kráľ karpatských jeleňov.

	A majster Bojtko nelenil. Už na druhý deň nad ránom, keď si mesiac so slnkom vymieňali nebeskú vartu nad svetom, ešte v polotme dokvičali na jeho dvore dva kŕmniky, zručne omráčené obuchom. Majster sa zvŕtal ako mladoň, preháňal tovariša, slúžku, ženu aj urasteného učňa. Všetci sa museli vrtko obracať, aby robota išla od ruky. Lebo, ako jednostaj opakoval, čert nespí a raz-dva môže do domu došikovať nevolanú osobu. A čo koho do toho, myslel si, že jedného brava som zachľoštil bez zakáľacieho povolenia, a teda načierno…

	Keď už oba očistené bravy viseli dolu hlavou pekne rozpoltené na hákoch, majster a jeho žena si podľa starej obyčaje pochvaľovali Širokú slaninu a pili spolu so svojimi pomocníkmi pálenku. Vtom ako namydlený blesk z čistého neba vtrielil do dvora učeň Vinco s vyjavenou tvárou:

	— Pán majter, pán majster, zle je… Júuuuj… zle!!!

	— Čo mraučíš, Vinco? – spýtal sa učňa majster Bojtko, ešte ani nevyvedený z rovnováhy.

	— Júúj, ako vravím, zle-nedobre je! Pán financ ide hore dedinou… a určite k nám!

	— Myslíš Fencla? – spresňovala učňovu výpoveď gazdiná a očividne zbledla.

	— Toho!… Prosím pekne, pani majstrová, toho… Čoskoro bude tu! – plašil Vinco ďalej.

	Až teraz sa majster spamätal, prevzal komando a ako generál pred šturmom zavelil:

	Etelka, švihaj pred dom! V každom prípade zadrž toho potrimiskára pred bránou!… A chlapi, nože počkaj, Vinco, nezavadzaj! Pán tovariš, hoďte si jednu polovicu brava na plece, a ja si hodím druhú! A rovno na povalu! – A už aj vystupovali obaja po rebríku s polovičkami brava na pleciach, aby ich čím prv ukryli.

	Ej, či sa Bojtkovi uľavilo, keď potom zišiel z povaly a zradný rebrík zložil a prirazil k stene.

	— A teraz si zňuchávaj, nezgodník akýsi! – zastrájal sa urazene majster.

	Vtedy už rameno spravodlivosti vchádzalo dôstojne do dvora. Financ si bol istý, že odhalí debnárov priestupok. Keď videl, že mu majstrova polovička bráni vojsť do domu, jeho podozrenie sa zväčšilo. Dosť tvrdo si vynútil vstup do stráženého dvora, čím však urobil veľkú chybu. Pani majstrova sa náramne rozčertila a div sa mu nenanosila do riedkej štice. Ako dračica mu vystretými rukami šermovala pred nosom, úradnú osobu miksľovala za mundúr. Náplecník jej neodolal. Zostal jej v rukách aj s hviezdičkami – ako bojová korisť.

	— Odroň! Prišelec akýsi! Skaderuka skadenoha! Ty ma budeš sácať ako žobráčku od vlastných vrát?! A takto pár po gebuli sa ti nebude ráčiť?! Starý, čože flokániš? Ovaľ toho zdochliaka obuchom, kým ma neopustí srd… Nech na fleku zgegnem, ak ho neoparím ako predchviľkou tie naše svine!

	— Jo, řekla jste svině, pani mistrová? – víťazoslávne si mädlil ruky financ. – A kolik sviň jste zaklali? Kolik, když máte pouze jedno zakálecí povolení, há! Řeknete, kolik?!

	Úbohá pani majstrova, len čo si uvedomila, že sa v zlosti preriekla, stratila reč. Muž sa však ponáhľal žene pomôcť. V zakrvavenej zástere a s nožom v ruke vyzeral ako kat. Preto ani nečudo, že financ stratil glanc, začal cúvať a vyjachtal:

	— Tóž, kolík jsté dnés zakláli?!

	— Kolík, kolík? O akomže kolíku mi tuná jachcete? – zadudral Bojtko. – Veď ja som nezaklal kolík, ale jedného brava! Inakšie, pán Fencl, čomuže môžem ďakovať, že ste sa dnes tak včasráno ráčili unúvať do môjho skromného príbytku?

	— Konám služební povinnost. Kontroluji, jestli jste zabili jednoho nebo více vepřů. Vaše pani se již přeřekla – tož?

	— Vravte jasno, čo chcete, a neotravujte! – zadudral znovu majster.

	— Chci vidět zakálecí povolení.

	— Tu je! – pohotovo mu ho podal z vrecka Bojtko.

	— Povolení je na jeden kus. Vy jste jich skolili… kolík?

	— Už som povedal, že ja kolík nezakáľam. Zabil som jedného brava, ako máte na povolení, a teda môžete ísť!

	— Pujdu, pujdu, ale jestě sa poohlédnu! – povedal a pokojne sa obzeral po dvore. Blysol očami aj na povalu, kde odpočívali dve ukryté polovice brava. Urobil grimasu a ešte sa potmehúdsky opýtal:

	— Teď ale vážne, pane Bojtku! Zabil jste jeden, aneb dva kusy?

	— Ste vy čudák, pán Fencl! Tu hľa na rebríku vidíte visieť dve polovice, spolu je to jeden brav. Prečo tu teda do omrzenia frfocete o akýchsi dvoch kusoch!

	— A přece se vás znovu ptám, ale už naposledy, neboť přiznání je polehčující okolností při postihu provinilce… Zabil jste, občane Bojtku, jeden, aneb dva kusy?!

	— Jeden! – presvedčivo luhal slávny majster Bojtko a už sa tešil, ako prešiel cez rozum ňuchajúcemu financovi.

	Tešil sa predčasne.

	Financ sa postavil medzi obe polovice brava a pomaly zdvíhal ruky, aby mohol chytiť do prstov zradné dôkazy viny – dva pokrútené chvostíky.

	Odhalených previnilcov div neporazilo od prekvapenia. To teda nečakali. Financ škodoradostne mrmlal:

	— Divné, moc divné, pane Bojtku, že jedno prase má dva vocásky…

	Aby ťa parom skáral, ty ohava, dolapil si ma, hromžil v duchu majster, ale ešte stále sa nevzdával.

	— Pán Fencl, myslite si o mne, čo chcete, ale ja som ozaj zabil len jedného brava… Boh mi je svedkom, ale aj títo ľudia, ale…

	— Pane mistře, pane mistře… – začal financ z pozície sily, no takmer otcovsky dohovárať majstrovi, ktorý bol už červený ako rak, – to přece není možné, aby jeden savec měl dva vocasy… Vždyť ani velikej zoolog Brehm také zvíře neznal. Ale prosím, jestli vy, známý lovec, znáte aspoň jedno zvíře s dvěma vocasy, přestupek vděčně zamlčím!

	— Nuž, pán Fencl, keď lev v rodových erboch a v štátnom znaku môže mať dva chvosty, prečo by ich nemohol mať aj môj brav?

	Takú rekontru pod hruď financ vôbec nečakal. Starý Bojtko ho priam majstrovsky dorazil.

	Fencl najprv stál ako kôl v plote, no čoskoro sa spamätal a začal sa strašne rehotať. Potom vystrel ruku a svojmu premožiteľovi úprimne blahoželal:

	— Pane mistře, chci říci, pane velmistře, prohrál jsem dnes s vami… Vy nejste pouze ostrostřelec, príma lovec, ale aj šprýmař… Promiňte, že jsem vás podezíral. Dokázal jste mi tým naším dvojvocasím lvem, že mužete mít svoji pravdu. Nazdar!

	Neočakávaná veľkodušnosť obávaného financa ohúrila zasa dobráckeho majstra. Preto len čo sa previnile poškrabal pod čiapkou, pozval financa, teda ešte pred chvíľou svojho úhlavného nepriateľa, na hostinu. Dokonca sa mu po chlapsky priznal, že jedného brava zapichol ozaj načierno, a požiadal ho, aby mu dal nejakú pokutu.

	— Pane Bojtku, ani nápad! O vaši dvouvocasé svini se ode mne nikdo nedoví. Vy si jen zítra dodatečně žádejte zakálecí povolení aj na druhý kus a vše bude v nejlepším pořádku… Jste pašák!… Do smrti dobrí, jo? – doložil a podal mu ruku na uzmierenie.

	 


Kto druhému jamu kope

	 

	Majestátne hrebene Tatier sa povznesene dívali na kraj v dolinách pod sebou. Hoci bol sparný koniec júla, Kriváň mal takmer dva dni bielu snehovú čiapočku. Liptáci sa netešili krátkemu ochladeniu. Na horských lúkach práve kosili seno, a vtedy má každá nepredvídaná zmena počasia nepríjemné následky. Vítanejšia im bola páľava, unavovala ich, morila, ale senu osožila.

	Od Troch studničiek kráčal k Važcu poľovník. Mal strednú postavu, ale podľa rezkej chôdze bol v plnej sile života. Cez plece mal prehodenú guľovnicu s ďalekohľadom. Nebol to nikto iný, len známy Kornel, kantor-učiteľ z Važca. Bol živou kronikou veselých kúskov smelých Liptákov, ktorých meno, ako sa vraj dočítal, už uhorský Simplicissimus odvodzoval od „zlých ptákov“, teda od veselej zbojníckej čeliadky. Všade, kde sa varili tri veselé hrachy, učiteľ Kornel musel byť. Poľovníctvu žil telom i dušou. Poľovačku na kamzíky pokladal za vrchol streleckého umenia. Kamzičie rožky, rozvešané po byte, svedčili o jeho poľovníckej zdatnosti. Aj keď mal rád spoločnosť, v lese sa často dobre cítil aj len sám so sebou. Z dobrého posedu prezerával si ďalekohľadom kraj od holých vrcholov veľhôr cez kosodrevinu až po vysoký les.

	Teraz sa on v sparnom dni práve vracal zo samotárskej túlačky lesom. Veselo pozdravoval koscov a hrabáčky po lúkach, svojich bývalých žiakov alebo ich deti. S každým stratil pár slov a rušal ďalej. Ľudia ho upozorňovali, kde má brloh jazvec, odkiaľ vyvádza líška líšťatá, kde vychádzajú jelene, srnce, ba aj to, kde diviaky rozrývajú lúky a kynožia úrodu.

	Z príjemnej chôdze ho vyrušilo náhle zadunenie.

	Že by búrka? – spýtal sa nahlas sám seba. Kornel bol smelý chlap, ale búrky, no najmä hromobitia sa prenáramne bál. Ešte ako chlapec videl zblízka, ako pri kosení sena blesk rozčesol storočný smrek ako zápalku. A pod smrekom zabil troch koscov. Tento otrasný zážitok utkvel Kornelovi v pamäti… A nebo sa už čoraz častejšie otváralo. Pri každom zablysnutí videl, akoby sa z desiatich pekárskych pecí naraz sypala žeravá pahreba na zem.

	Poľovník Kornel znervóznel. Ej, neprihováral sa už ľuďom, narýchlo zvláčajúcim seno do petrencov. S obavou pozoroval, že nebesá sa neodvratne hotujú na veľkú búrku.

	Blesky čoraz častejšie križovali olovenú oblohu a hrmenie sa blížilo. Znenazdania sa spustil lejak. Každý hľadal úkryt. Kosci a hrabáčky sledovali z kružín besniaci živel. Osamelý poľovník sa hnal dole rozmoknutými chodníčkami k Važcu… Bál sa, že si niektorý blesk vyhliadne za hromozvod práve hlaveň jeho novej guľovnice. Svoju vzácnu pušku bol by veľmi rád zamenil za drevený luk, lebo jeho drevo by iste tak neťahalo blesky ako oceľ. Už chcel pušku ukryť niekde v lese, ale mal strach, že by to nejaký kosec zbadal a zamenil jej gazdu. To nechcel, a preto sa ponáhľal ďalej.

	Čoskoro dohonil starú Cigánku, ktorá niesla na chrbte obrovský batoh sena.

	— Sabina, – oslovil ju, – ako sa vy mordujete s tým batožiskom v tej hroznej búrke… Dajteže ho na hrb mne! Znesiem vám ho až do Važca.

	— Jaj, či šú oni len milošrdný človek, pán kantor. Nech im pánbožko vynahradí na deťúrenčoch!

	— Babka, vy mi zasa ponesiete túto ľahkú flintičku, dobre?

	— Veliče ráda! – potešila sa cigánska starena.

	Pohľad to bol naozaj iba pre bohov: kantor s batohom na chrbte šmýkajúc sa letí pred babou a pred bleskami dolu kopcami ako pred šarkanom s deviatimi hlavami, zatiaľ čo cigánke flinta udiera do piat a skál, až sa z ocele iskrí.

	No prestrašeného, po uši zamazaného kantora srdilo, že mu je babka s puškou ustavične za chrbtom. A čo ak puška pritiahne blesk, uvažoval, a neudrie len do Cigánky, ale zasiahne aj mňa? Pridal do kroku, či lepšie do behu. Ale darmo. Stará Cigánka pochádzala zrejme z rodu vytrvalých bežcov. Aj keď jej puška otĺkala päty a odierala rebrá, jednoducho držala krok zarovno s kantorom.

	— Babka, nežeňte sa toľme za mnou! – napomínal ju Kornel. – Ste stará. Ublížite si. Veď ja bežím preto tuhšie, aby vám nezmoklo seno!

	[image: image10]— A čo ich zamazaná flinta? – spýtala sa ona.

	— Flinte sa nič nestane! V dedine si obe veci vymeníme!

	— A mne je, pán kantorko, žaša veselšie š nimi! – odpovedala starena. – Lebo ak by, pánbožko žavaruj, do náš švačol blešk, jeden by ša aši zachránil, a povedal známym a príbuzným, kde ten druhý zatrepal krpčami!

	Joj, aby ťa hrom zabil! klial v duchu Kornel, lebo posledné jej slová ho ešte viacej podurili do behu. Už nebežal, ale bezhlavo sa rútil vpred. Nohy mu pod batohom lietali na všetky strany. Raz letel na nos dopredu a hneď zase používal v blate „zadnú hamovku“.

	Tento napínavý cezlúčny beh trval ešte hodnú chvíľu. Potom však hromobitie prestalo náhle, akoby uťal. Obloha sa vyjasnila. Slnko zažiarilo. Vtedy sa Kornel horeznačky vyvalil na premočený batoh sena. Ťažko oddychoval a tíšil si srdce. Cigánka s otlčenými údmi kliala na toho mudrca, čo vymyslel pušku.

	— Ajhľa, – povedala starena kantorovi, keď sa na medzi skoro do naha vyzliekla, – bedrá mám čelé ošinuté a členky jedna rana! Flinta je naozaj čertov nástroj!

	— A ja som taký zamazaný, že mi blato čvrká ešte aj pod okuliarmi! – hundral Kornel. – Ukážte tú flintu, či sa jej nič nestalo?!

	— Čože by ša štalo tej potvore očeľovej?

	— Aj v hlavni je za voz blata… Vari ste sa na ňu nepodopierali?

	— Len žo dva ražy, keď ma to švačlo do škály! – priznala sa úprimne Cigánka. – A peršpekt je na flinte čelý? Nič sa mu neštalo? – spýtala sa zvedavo.

	— Nič, peršpekt má rozmlátené iba jedno sklo! – poznamenal rozjedovaný Kornel, lebo si uvedomil, že správny poľovník nemá nikdy dávať pušku do cudzích rúk. A zároveň si uvedomil, že kto druhému jamu kope, sám do nej padne.

	 


Výstrel na nejasný cieľ

	 

	Pochmúrne prostredie súdu oživil monotónny hlas sudcu. Sedel zababušený v talári za stolom a overoval si osobné údaje a obžalobu obžalovaného poľovníka. Potom uprel oči do vyblednutej maľovky na strope a sekol do živého:

	— Obžalovaný, rozpovedzte nám bez akýchkoľvek vykrúcačiek, ako ste na poľovačke dňa toho a toho, tam a tam v družstevnej repe nezodpovedne vystrelili na nejasný cieľ! Týmto výstrelom ste nielen vážne ublížili na tele žalujúceho, vášho družstevného účtovníka Martina B., ale ste ho aj vážne ohrozili na živote. A to je podľa § 224, odsek 1 a 2 Trestného zákonníka, ublíženie na zdraví z nedbanlivosti… Obžalovaný, priznávate svoju vinu?!

	— Nepriznávam, slávny senát a vážený pán sudca! Som nevinný ako baránok. Ja som na poľovačke nestrieľal v repe na nijaký neistý cieľ, ako ráčite nesprávne tvrdiť. Poľoval som na jarabice. V hlavni som mal broky… Akosi mi už dosť dlho nič nevzlietlo, a tak som mal naozaj radosť, keď som počul, že z osamoteného lieštia dolieha ku mne hlas kukučky: Ku-ku-ku-ku! Myslel som si, aha, kukučka! Počkaj, chuligánka, čo si ani vlastné deti neopatríš! Ono, kukučky nemám rád. Nuž strekol som po nej do toho lieštia dávku olova. Bol som presvedčený, že kukučku spasím. Nevzlietla, a preto som ani nezdupľoval. Išiel som po ňu. No na moje veľké prekvapenie terigá sa po výstrele z náprotivného lieštia nie kukučka, ale tentohľa Martin… Bol poskrúcaný, tvár ako stena a brucho si držal, akoby túžil ešte raz sa vrátiť do lieštia…

	Jajkal strašne a pritom klial ako šofér, keď mu nejaký cestný pirát oderie lak na predných dverách!

	Ju-júúj, ty ba-baran s-s-slepý! Máš v hla-hlave o-oči a či len be-beľmá?!… Čo, t-ty tr-trkvas, strieľaš na Č-Č-Človeka a-ako krepý?!… A-aha, veď si mi s-strelil do za-zad… – To „ku“ už od jedu nedojachtal. Ale nebolo to, pán sudca, ani treba…

	— Ako bolo ďalej? – spýtal sa sudca so záujmom.

	— Martin, otca ti, čo robíš v tom lieští? – pýtam sa ho pekne ľudsky. Lebo, slávny súd, ja som, to mi prosím, verte, ozaj nestrieľal na človeka, ale na kukučku!

	— Pán žalujúci, čo vy na vysvetlenie? – obracia sa sudca s otázkou na úbohého Martina, pričom sa všemožne premáha, aby ututlávaným úškrnom nenarušil dôstojnosť súdneho rokovania.

	— E-ešte, pa-pán sudca, že sa a-aj vy pý-pýtate, č-čo ja na t-to! – jachtal piskľavým hlasom Martin. Jednou rukou si ako pred zrkadlom uhladil strapatú šticu na hlave, podvihol si padajúce nohavice a začal jachtavo popisovať celý priebeh:

	— Nu-nuž nak sa le-len dobre prizrú na m-mňa, z ktorej ch-chcú sve-svetovej strany. Po-ponášam sa ja čo le-len tr-trošku parsumom na a-akúsi sprostú ku-kukučku?

	— Len stručne, vážený! – zmohol sa na napomenutie rozosmiaty sudca. – Nerozťahujte príbeh do podrobností! Súd zaujíma iba podstata veci.

	— Po-ponášam sa ja na ku-kukučku?! – žiadal Martin odpoveď.

	— Pre vaše uspokojenie vyhlasujem s plnou vážnosťou, že na vás naozaj nevidím ani len náhodnú podobnosť so spomenutým vtákom.

	— To som ra-rád! – uľahčene kvitoval žalujúci.

	— A ako to bolo ďalej?

	Zapisovateľka, mladé dievča, to už ďalej nevydržala. Bez slova si dala vreckovku na ústa, dusila v sebe smiech a tak evakuovala zo súdnej siene. Len keď sa za ňou zabuchli dvere, žalobca pokračoval:

	— Pán s-sudca, ď-ďakujem. Ďalej to e-ešte nebolo ni-nijako. Najprv bo-bolo ce-celkom i-iné… Tak ja si vám toho h-hlúpeho dňa se-sedím v ka-kancelárii ako družstevný ú-účtovník a š-špekulujem, kde vyvyč-čariť peniaze na do-doplatky. Vtom sa do-dovalí do ka-kancelárie tátohľa sú-súdružka svedkyňa, – dokončil Martin a s pozdvihnutým prstom ukázal na nápadne oblečenú dievčinu, zapýrenú až po uši a sediacu so sklonenou hlavou.

	Tá-táto sú-súdružka vošla do mojej ka-kancelárie a hlási: Dobrý deň! Ja šibnem od r-roboty po nej o-okom a poviem, ako sa s-s-svedčí: Dobrý! A pýtam sa, čo-čomu môžem ďa-ďakovať za ta-takú vi-vizitu. Ona da-dačo šemotí, ako že je no-nová družstevná a-agronómka a ešte vše-všeličo i-iné. Vraj sa volá Er-erža. Potom hneď vraj a-ako sa ja pí-píšem?… Nuž jej vra-vravím, že som Mar-Martin ú-účtovník… A fr-frnduľa akási hneď sa má o-okolo mňa. Že mi o-ona bu-bude spo-spolupracovníčkou a vraj si há-hádam len ne-nebudeme v hlbokom po-po-rozumení ako ko-kolegovia vykať!… Ja som ju zavrátil, a-aby si nemyslela, že si ja, bý-bývalý o-oficier, v hl-hlbokom pracovnom po-porozumení s niekým po-potykám pri ša-šaratici… N-no nie?! – pokúsil sa Martin o žart a pozrel po sudcoch, aby sa presvedčil, či mu prikyvujú.

	[image: image11]— A čo svedkyňa?

	— My-myslíte, že chu-chuligánka po tom u-už dala po-pokoj? Čečerta dala! P-pán su-sudca, toto p-pľuhavstvo ne-nedozreté vytiahlo si z „ridikulu“ dvojdecovú fľašu bo-borovičky a vraj, a-aha, Martinko! Máme my aj na po-potykanie!… Nu-nuž, čo je le-len pravda, o-okookošto-okoštoval som… Z č-číreho m-milosrdenstva, a-aby sa m-mláďa neskúsené ne-neotrávilo! A po-potom u-už vy-vypuklo… to pe-per-pertu ty-tykanie… Bo-bože môj na ne-nebesiach! Tá vám, pán su-sudca, vie ja-jazykom tr-trajbovať! Hu! A-až ma z-začala zi-zima dr-drgľovať… Ja som už bol, na-namojdušu, ako ci-ci-citrón, a ona dy-dyňa, e-ešte jej len za-začínalo š-šmakovať…

	— To pitie?

	— A-ale čoby! To pe-per-pertu… Vravím si v duchu, Martin, hahaha-hamuj, kým je ke-kedy! Do zá-záhuby sa rú-rútiš!… Ale u-uznajte, slávny súd, kdeže v ta-takej po-pozícii mô-môže úbohý muž rozum hľadať a ro-rozumne u-uvažovať? Va-vari nie je tak, pán sudca?

	Pán sudca sa priam dusil vo svojom čiernolilavom talári. Robil sa, že nepočul otázku, a tváril sa tak, akoby niečo usilovne písal. Prokurátor, s vyvalenými okáľmi a červený ako ranná zora, si zase jednostajne utieral do vreckovky nos. Pravdaže nemusel, lenže na sudcu a prokurátora sa nesvedčí, aby sa na plné ústa rehúňali. A je známe, že udúšaný smiech už nejednému aj rebro vyvalil.

	Mladú chichotavú zapisovateľku vystriedala akási staršia stvora, čo na ňu pamiatkový úrad už pred desiatimi rokmi položil svoju ochrannú ruku. Tá nemala nijaké zábrany. Rehúňala sa v jednom kuse nahlas ako na vydarenej estráde.

	Iba obžalovaný poľovník si zachoval vážnosť. S ušami nastreženými ako ušiak v repe sledoval každé slovko žalujúcej strany.

	— Pán žalujúci, vy nám tu uvádzate rozličné komické okolnosti, ale ja stále neviem, ako vznikol ten úraz, – napomenul Martina sudca. – Preto vás ešte raz a naposledy žiadam, vyjadrujte sa stručne, vecne a…

	— Ve-veď, a či sa ja i-ináč vy-vyjadrujem?! – vzkypel Martin a ohradzoval sa takmer urazeno. – Ja som už cí-cítil v kĺboch, že sa rú-rútim do zá-záhuby. Ve-veru to š-šmajchlovanie mu-muselo vziať zlý koniec… Vari mi sa-sám Satan-Lu-Lucifer pošepol, a-aby som tejtohľa Er-eržuli na-navrhol š-špacírku ta von do po-poľa. Čert vie, pre-prečo som jej chcel po-poukazovať naše družstevné gru-grunty…

	— A to si nemal, Martinko, nemal robiť! – zamiešal sa neočakávane obžalovaný z lavice.

	— T-teraz ne-neraď! Skôr si mi mal… Radšej sa s-staraj, ako sa z to-toho sám vy-vylížeš! – zahriakol ho nasrdený Martin.

	— Obžalovaný, nevyrušujte! – napomenul ho tiež stroho sudca.

	— Po-počul si, tak teda ku-kuš! – sebavedome fľochol Martin na obžalovaného. – A kde som to pre-prestal?… Vla-vlastne, k-kde sme to prestali?! A-aha pri tých g-gruntoch… S-slávny súd, a-ale ja som z tých dru-družstevných gruntov má-málo stihol po-poukazovať tejtohľa našej no-novej si-sile. Fu-furt do mňa do-dobiedzala, štipkala, ha-habkala, cmacholila sa, že od po-pohľadu na nás dvoch aj hlúpe lú-lúčne ko-kobylky už necvrlikali, ale priam e-erdžali ako šta-štajerské žrebce… U-už som si bol vtedy na-načistom, že ja so svo-svojou penistou besnou kr-krvou veľa ki-kilometrov vedľa Er-eržule nenabehám… Práve sme sa do-doplentali k tomu hlúpemu lieštiu v re-repnisku. Nehľadel som ani na-naľavo, ani napravo, ani pred seba, ani za se-seba a celý roz-rozprplený ra-radím Er-eržike: Ďalej sa u-už my dvaja hádam ani ne-neustávajme! Len mi ty ve-venuj kú-kú-kúsok lá-lásky… A kým som ja vyjachtal ten kú-kúsok lá-lásky, tento o-odroň mi ten môj za-zadok o-osla-osladil brokmi, že som vy-vyskočil ako je-jeleň po-postrelený v ru-ruji.

	— To je všetko? – pýtal sa chichotajúci sudca.

	— Pro-prosím, a to je všet-všetko, s-slávny súd! Pred v-vami stojí nielen kri-kripel na te-tele, ale aj du-duševne zru-zruinovaný človek.

	— Aj du-duševne? – prekvapene a už tiež jachtavo spýtal sa sudca rozžialeného žalujúceho.

	— Ve-veru, s-slávny súd! Ja by som u-už aj to te-telesné zmrzačenie o-oželel, ale dneska ma už zas mo-morí čosi i-iné.

	— A čo? – spýtal sa súcitný sudca.

	— Ve-veľmi ma mrzí, že keď obžalovaný vy-vystrelil na ten môj „ne-nejasný“ cieľ, ja s-som sa tak pre-preľakol, že od to-toho ča-času nie a nie roz-rozprávať bez zaja-zajakávania! A ešte viac ma mo-morí, že t-ten pľuh-pľuha-pľuhavec mi ne-nezasiahol brokmi le-len za-zadok, a-ale aj opačnú stranu…

	— A čo vás vlastne najviac mrzí? – pýtal sa sudca úplne spoteného úbožiaka.

	— Na-najviac ľutujem, že som do po-postrelenia spieval v spevokole a-ako krásny ba-barytón, a te-teraz ma ka-kantor preradil medzi ženy za pr-prvý so-soprán!



	




	Pracka ujčeka Korenčoka

	 

	Ujčeka Korenčoka zo Starej Huty volajú posledným starovercom jedine preto, že dodnes dennodenne nosí a zachováva si pekný starobylý kroj. Jeho holý pupok odoláva už sedem desaťročí zmenám počasia. Nohy máva v krpcoch, aké nosili jeho dedovia pred sto rokmi. Remeň na kabanici mu ozdobuje nezvyčajná medená či skôr mosadzná pracka, na opaku ktorej je vyrytý rok 1844.

	Zvedavosť ma nutkala porozprávať sa s ním.

	— Ujček, kdeže ste vzali pracku s takým starým letopočtom?

	Starček mi ochotne a vďačne povedal:

	— Nuž ráčia vedieť, ujček z Detvy, moja pracka je ešte z čias, keď sme my, tunajší lazníci, patrili pod divínskych veľkomožných Balassovcov. A to, pánboh im odpusť hriechy, boli mocní, tvrdí a bezohľadní zemepáni. Ej, chudoba pod nimi zakúsila veru na svojej koži, ako je ťažko žiť! Od kohosi som počul, že vraj v Číne celé ľudstvo v istý deň a v istú hodinu kántri ako na povel vrabce, muchy, komáre, myši, potkany a inú škodlivú háveď. A vedia, že tí Číňania nevyhútali nič, čo by sme my Slováci neboli už pred 150 rokmi vedeli?

	— To bude zaujímavé! Vravte ďalej, ujček! – posmeľujem ho.

	— Páni Balassovci dali príkaz, aby každý vlastník fundusu do 1. apríla za svoju rodinu odovzdal na zámku v mestečku Balassa Ďarmotách pri rieke Ipeľ 5 vrabčích a 5 vraních hláv! Kto by príkaz nesplnil, mal dostať sto palíc. Výplata mala byť každý štvrťrok na zámku v Ďarmotách, a to päťadvadsať palíc poniže holého chrbta, a bývala štyri razy za sebou. Môj praprastarý otec dobre vedeli, že s pánmi nehodno fačkovať. Vranie hlavy mali už v hniezde vopred vyhliadnuté a vrabčie tak isto. Len ako áno, ako nie, vrany im v ostatnej chvíli niekto spred nosa vybral z hniezda. Skrz ne neborák nevinný museli zniesť sto bolestných palíc![image: image12]

	— Až sto palíc za také nič?

	— Vidím, že im sa to zdá čudné.

	— A na kieho helementa potrebovali urodzení páni vranie a vrabčie hlavy?

	— Ej, dobre tí vedeli, čo robia! Veď vrany kántria v hniezdach mláďatá a vajcia užitočných spevavých vtákov. A ak sa vrabce včas ničia, zachráni sa tým mnoho centov zrna, ktoré v našich krajoch, kde prestáva rásť obilie a začína rásť holá skala, je náramne cenné. Páni teda vedeli, od čoho muchy kapú…

	— A odpykal si váš prastarý otec trest?

	— Veru odpykali! Sám si museli chodiť po výplatu na zámok v Ďarmotách. Ináč by ich ta boli dovliekli pandúri, čo by bolo bývalo ešte horšie! No keď si už úbožiak odpykali tretiu, teda predposlednú splátku, aj tvrdému pandúrovi prišlo starca ľúto. Nadškrkli mu, že keby vedel niekomu predať štvrtý, a teda posledný prídel palíc, on by už vraj nejako prižmúril oko. Praprastarý otec si nedali dva razy radiť.

	Veď ľudia spod Poľany nemajú pod baranicou otruby. Deň poslednej výplaty pripadne práve na štvrťročný jarmok v Ďarmotách. Od včasrána sa obozretne motali po jarmoku. A v rukách krútili náramne peknú palicu s hrčami a s prečudesnými vybíjanými ozdobami. Taká palica má u nás meno osekanec. Hneď si osekanec vyzdobili, takže bol naozaj utešený. Keď sa v najsilnejšej miazge zasekne do mladého stromu, vyrastie tam poriadna gundža-hrča. A hrče vie umná ruka nášho človeka filigránsky upraviť. A ako sa tak môj praprastarý otec špacírovali s vycifrovaným osekancom po jarmoku, zbadal ich akýsi židovský priekupník. A osekanec mu padol do oka. Začal sa jednať.

	— Hej, starý človek, čo pýtate za tú palicu? Kúpim ju!

	— Ej, pánko môj, taže ta! Akáže je im toto palica? Hádam viete, čo je osekanec? Tento im ja nepredám! – začali jednačku môj predok.

	— Je to vzácna pamiatka po nebohom otcovi. No ak chcú, mám takých istých palíc-osekancov ešte päťadvadsať. Vďačne im ich prepustím!

	— A kde ich máte, dobrý človeče?

	— Tuhľa za rohom! U známeho na zámku. Nechcel som sa homázgať s takou ťarchou medzi ľudí.

	— A čo pýtate za kus?

	— Nuž, verabože, pod dve zlatky nespustím! Či oni vedia, čo značí vypestovať osekanček? Koľko rokov treba dozerať, vyrovnávať, upravovať stromček? A keď je už taký, aký má byť, hocaký anciáš ho človeku priam spred nosa uchytí!

	— Dve zlatky za kus? Ajajáj! – zajajkal syn vyvoleného národa.

	— Vysoká cena! No ak bez videnia vezmem všetky, bude vám istotne dosť aj zlatka a 50 šajnov. Tľapneme si?

	— Nech sa stane po ich vôli! Ale hneď chcem aj závdavok!

	— Dám, ujček, dám, čo by som nedal? Stačí 5 zlatiek? Zvyšok až potom, keď preberiem osekance. Dobre?

	— Dobre! Ale peniaze na dlaň! A palice-osekance si preberiete osobne! – súhlasili môj praprastarý otec. A peniažky si založili za opasok.

	V zámku našli celkom ľahko milosrdného pandúra. Už z diaľky sa usmieval a kričal:

	— Tak čo, starý, našiel si kupca na tých päťadvadsať palíc?

	— Našiel. Hľa, tu je! A dobrý kupec! Ešte aj závdavok mi vopred vyplatil! – jasali starý otec.

	— Židko, vrav! – ozval sa pandúr, – mám ti vydať všetkých päťadvadsať alebo len časť?

	— Všetko naraz, pán pandúr! Ale šikovne mi ich vydajte, – súril,

	— lebo sa už ponáhľam.

	— Ako si želáš, kamarát! A naozaj chceš naraz všetkých päťadvadsať? – pýtal sa pre istotu pandúr ešte raz.

	— Ako som povedal! – naliehal kupec.

	Pandúr ho z ničoho nič zdrapil za kaftan a šmaril na dereš. A tam mu vyťal päťadvadsať mastných palíc po tej časti tela, kde chrbát stráca svoje statočné meno.

	Zbitý kupec vrešťal a jajkal, keď sa konečne zviechal z dereša. Stratil sa ako gáfor, čo starého otca veľmi potešilo, lebo už sa báli, že príde od nich pýtať spiatky závdavok na osekance.

	Pandúrovi dali diškréciu zo závdavku, ale zvyšok peňazí nepoužili na jedlo alebo na niečo iné, aby to nebolo nejako prekliate. Kúpili si len túto kabanicovú pracku, ktorú potom nosili, kým žili, a ktorú budem aj ja nosiť, kým nezatrepem krpcami!

	 


Poľovník hubár

	 

	Poľovníkom tatranskej oblasti bolo známe meno Paľa Katriaka, urasteného, vždy starostlivo upraveného chlapíka s fúzikmi ako filmový herec. Paľo pracoval ako výpravca vlakov na neveľkej podtatranskej staničke. Aj ako poľovník mal pevnú ruku a isté oko, ale rovnako dobre sa vyznal aj v zbieraní húb. Bol to vlastne rodený hubár. Našiel huby aj vtedy, keď o nich ľudia ani nechyrovali, a všade tam, kde ich iný nikdy nehľadal. Mal, jednoducho povedané, hubársky nuch!

	Poľovníci si tohto dobráka s mäkkou povahou neraz doberali pre jeho hubársku vášeň. Tak bolo aj raz večer, keď sedeli pri ohníku v horárni, kde mali pušky s hubertusmi rozvešané po stenách.

	— Paľo, na dnešnej postriežke som ťa úkosom pozoroval, – začal ho starý horár obligátne prekárať.

	— No a? – zdvihol Paľo hlavu od košíka nazbieraných húb.

	— Išlo ma rozhodiť!… Kamaráti, predstavte si tohto potmehúda! Mal sa rozhodnúť, či vystreliť na šestnástoráka vo vzdialenosti tridsať krokov, alebo zdvihnúť rýdzik. Uhádnite, čomu dal prednosť?

	— Rýdziku! – vyhlásila s rehotom väčšina.

	— Len sa bavte na môj účet, – smial sa pokojne Paľo a ďalej s pôžitkom krájal zamatové dubáčiky s kuriatkami na spoločnú večeru pre všetkých.

	— Horárko, to je nič, čo si dnes videl, – pokračoval Ďuro, učiteľ.

	Ja som raz s Paľom cestoval rýchlikom do Bratislavy. Vtom Paľo zbadal v lese nad koľajnicami dubák. Verte-neverte, len čo Paľo ten dubák zazrel, zatiahol brzdu! Bez slova vyvalil konduktorovi šesťdesiat korún pokuty, zoskočil z vozňa a hybaj s nožom v ruke k dubáku… Ale sekol sa!… Pod stromom to nerástol dubák, ale jedovatý satan… Priatelia, ako sa vtedy náš Paľo rozľútostil nad týmto omylom, nikto z vás si nevie ani predstaviť. Nech k nemu neskočím a nech mu v poslednej chvíli nevytrhnem z ruky nôž, spácha tam pred očami všetkých cestujúcich hubárske harakiri!

	— Ty slávny jáger, čo na desať krokov sfušuješ jeleňa, – ozval sa do smiechu kamarátov na Paľovu obranu jeho priateľ Kornel, – Katriak je predsa hubársky charakter, ktorému na svete niet páru!

	Vtedy už škvrčali voňavé huby na cibuľke a práve hneď vedľa nich klokočom vrela hubová polievka. A všetkým už tiekli slinky, ako si na Paľovom jedle pochutnajú. Potmehúdi! Na to im bol dobrý!

	Raz prišiel medzi poľovníkov aj pisár z polesia. Len čo vošiel do horárne, bolo ho všade plno ako dymu. Všetko už dávno poznal, o všetkom vedel, všade bol, na každú ranu poradil liek. Skrátka, komplexák! Priehrštím rozdával svoje rozumy. Pravdaže, prišiel aj na to, prečo sa často srnce a zvery vôbec vyhýbajú pánom poľovníkom. Až keď mu jeden ostrieľaný poľovník namiesto odpovede stiahol až na uši klobúk, pisárik sa múdro odmlčal. Ale o chvíľu si začal aj on všímať huby. Paľo mu ochotne odpovedal. Neškriepil sa s ním. A keď rozdeľoval voňavé jedlo na taniere pre spolupoľovníkov, podľa starej poľovníckej obyčaje ponúkol aj prišelcovi z polesia. A tento vševed z Trhanovej veru nepohrdol. Bez okúňania si prisadol k stolu medzi ostatných tak prirodzene, akoby bol jedným z nich. A jazyk sa mu opäť rozviazal.

	— Priateľkoó, nepokladajte to za bezočivosť, ale… ste si istý, že sa od vašich húb neotrávíím? – A začal privoniavať k tanieru a čudno preťahovať konce slov.

	— Nemajte strach! Paľo pozná každú hubu lepšie ako vy svoju vlastnú! – zarypol doňho medzi jedením Paľov najvernejší obdivovateľ Kornel, inak šofér vo fabrike a taký usilovný jedák, že po zjedení príslušnej porcie vždy ešte aj tanier povytieral chlebom a povylizoval.

	— Len aby, abyý! – zopakoval pisár a ďalej privoniaval, poobzeral smažené huby a vyškľaboval už omastené gamby. – A akéže ste toó smažili huby?

	— Dubáky, kuriatka a pár pečiarok! Samé jedlé! – pokojne odvetil Paľo.

	— Veď také pozná každý somár! – znova vybľafol nenásytný Kornel, ktorý si už medzitým upíjal pivo z fľaše.

	— Somár ich možno poznáá, ale či ich vyý poznáte? – spýtal sa akosi zvysoka pisár.

	— Poznám každú hubu!

	— A viete vy, že aj medzi dubákmií súú druhyý navonok na nerozoznanieé, naoko celkom podobnéé jedlým, a predsa prudko jedovatéé?!… Poznáte vy „hríb žlčovýý“, takzvaný „ryčia-ak“?

	— Poznám ho výborne, – pokojne prisvedčil Paľo a jedol ďalej.

	— No, no, no, koľkí ho výborne poznali, ale keď ho zjedlií ako pravý dubák, a potom už malií to, čo malií! – zdôrazňoval výstražné pisár.

	Vtom všetkým stolujúcim akosi zhorkli v ústach sliny a napoly rozžviakané smažené huby.

	— Nebalamuťte nás, človeče! – zahriakol ho Kornel, ktorý už dávno do seba vpratal svoj prídel a ešte čakal, kto nedoje, aby mu pomohol. Po pisárových rečiach začal aj on cítiť akúsi ťažobu v žalúdku.

	— Vravte si vy, pánií, čo chcete, ale neurazte sa, ak si ja dám tie huby najprv ochutnať mačkeé… Na, ci-ci-ci-ci! – volal na ňu. Zopár lyžíc zo svojho taniera jej hodil do misky. Mačka sa do húb hltavo pustila.

	Vtedy už nikto z prítomných, okrem pokojného Paľa, nejedol. Dokonca aj mladá horárka prestala umývať riad a úkosom sledovala, ako mačka žerie huby. Pritom len tak, aby niečo povedala, poznamenala:

	— Nech je už tak, či onak, pri hubách je potrebná opatrnosť. V minulom roku neďaleko nás táborila istá rodina z Bratislavy. Dennodenne hľadali huby, sušili, ba aj tu u mňa zavárali. Pravda, aj smažili, varili a jedli… Až raz…

	— Čo raz? – vyrazilo zo všetkých.

	— Až raz pes Zahraj, čo sa stále ponevieral okolo ich stanu, pribehol ku mne a skučal a skučáál! Behal celý bez seba, pokým som si ho nevšimla. Potom ma chytil za sukňu a ťahal a ťaháál! Išla som za ním so zlou predtuchou.

	— Hádam sa…!

	— Veru, uhádli ste, pán Kornel! Všetci sa otrávili hubami! Ležali v stane jeden vedľa druhého ako borovicové guliače!

	— A zachránil sa niekto?

	— Okrem dvoch všetci… Matka a chlapček podľahli otrave! V ružomberskej nemocnici dodýchali.

	V hlbokom tichu si každý s hrôzou overoval, či sa už aj na ňom neukazujú príznaky otravy. Hustú sieť ticha pretrhol pisárik:

	— Páni, veruú tak je to. Hríby a hubyý len opatrne brať do hubyý!

	Len čo to dopovedal, podíval sa aj na zem a zistil, že mačky niet pri miske. Ľahol si na zem a zbadal, že zaliezla hlboko pod posteľ.[image: image13]

	Potom vstal, oprášil si nohavice, stŕpnutého Kornela víťazoslávne potľapkal po pleci a povedal:

	— Pane, ak je vám život milýý, pozrite pod posteľ! Ale rýchloó, kým máteé ešteé čas!

	— Čo je s tou mačkou?!

	— Nič zvláštne, ale chúďatko skrucuje sa tam ako divý vinič na domácom múreé. Tie vaše huby ju dorazilií… O chvíľu aj vás chytia tieto kŕčeé, takže sa budeteé skrúcať ako onaá!

	Tieto výstražné slová málokto počul. Všetci sa pohádzali na zem ako mohamedáni pri modlení a s vyvalenými očami sledovali, čo robí mačka pod posteľou.

	— Panenkáámáriáá! – zjajkla horárka, akoby ju bol had poštípal.

	— Mačka, mačííčkáá… dokonááváá!… Je svätosväte otrávená. Ako tí vlaňajší turistií… Ľudia božíí, robte dačoóó!

	— Kamaráti, nerobte paniku! – utišoval ju bez vzrušenia Paľo. – Poznám predsa huby a ručím, že boli dobré, veď predsa…

	— Netáraj! Choď včerty aj s tvojimi prekliatymi hubami… Skrz teba tu zgegnem ako kocúr! Rýchlo do auta! – súril Kornel.

	— Och, och, čo to bude s nami? – nieslo sa od viacerých úst. A o chvíľu autá naštartovali a zmizli.

	Zostal tam len Paľo a pisárik, ktorý sa výsmešne vyškľaboval. Po dlhom mlčaní podal Paľovi papier a ceruzku. Potom povedal:

	— Vy ste samovrah, a preto napíšteé testament!

	— Ten vám napíšu moji kamaráti, až sa vrátia! Dám na to hlavu, že moje huby boli jedlé!

	— Tak mi povedzte, prečo mačka skapína pod posteľou? – spýtal sa rozhodne a vzápätí sa opäť hodil na zem v presvedčení, že mačka tam už bude ležať hore bruchom!

	Horárka jeho príklad nasledovala tak horlivo, že sa vtiahla až pod posteľ. Čoskoro spod nej vytiahla mačku, ktorá práve vtedy priviedla na svet štyri zdravé mačiatka. Keď si ich na svetle olízala, s chuťou sa pustila do mlieka, ktoré jej horárka naliala do misky, kde boli predtým tie otrávené huby.

	Paľovi žiarili oči radosťou, a preto pisárovi spevavým hlasom povedal:

	— Vám, milýý pán pisárkoó, radím, aby ste sa už tak skoroó neukazovali v našom revírií! Poznám totiž Kornelaá. Ak naá vás niekedy naďabil, tak vás zmastíí, že sa budeteé skrúcať akoó táá ťarchaváá mačkáá pod posteľou aleboó akoó sa skrúcal on, keď mu v špitálií pumpovalií celkom zdravýý žalúdokk!

	 


Notárov úlovok

	 

	Paholok Štefan, súci mladý parobok, si hvízdal a poháňal kone. Neskoro v noci sa vracal na ľahkej bričke z mesta. Pán notár mal so slúžnym akési konačky.

	— Hej, Števo! A čože ti je dnes tak extra veselo? – vyzvedal sa podnapitý bafkajúci notár.

	— A prečože by mi nemalo byť, pán veľkomožný? Hen, noc je jasná ako rybie oko, kone dobre ťahajú, najedol som sa dosýta, napil dopolopita, nuž…

	— To rád počujem. No veď aj ja sa budem zajtra tešiť tak ako ty dnes. Určite odstrelím kapitálneho diviaka!

	— Za-zajtrááá… sa ide… na poľovačku? – vybľafol bez nadšenia Števo. Jeho dobrá vôľa bola už het.

	— Pozrimeže, ty sa netešíš na poľovačku?

	Štefan namiesto nezdvorilého odvrknutia svojej vrchnosti iba zlostne zacmukal a ešte zlostnejšie šibol do koní… Ak sa mu totiž pred chvíľou sedelo na kozlíku veselo, bolo to len preto, že sa mu na zajtra sľúbila frajerka Zuzka, ktorá slúžila u Seidemana v meste. A pokladal si to teda za veľkú čiaru cez rozpočet.

	— Čože neodpovedáš, odroň?! – naliehal naňho podnapitý notár.

	V takomto stave býval zapáravý, bezmála ako stará dievka, čo sa vie vadiť aj s chodníkom, po ktorom kráča!

	— Predsa kto mlčí, ten svedčí, – uhýnal Štefan.

	— Veď preto, – uškrnul sa notár, lebo už vedel, že Štefanovi stúpil na otlak. – Priprav na ráno všetko, čo treba! Vyrazíme na svitaní a vrátime sa možno až neskoro v noci.

	Uch, už len to mi chýbalo! zaúpel v duchu Štefan. Od jedu len-len že z kože nevyletel. V kútiku duše žialil nad prekazenou schôdzkou so Zuzkou.

	— Ale nech som dobrý, ak tomuto notáriskovi dačo nevyparatím! Na zajtrajšiu poľovačku bude dlho spomínať! – zastrájal sa v duchu paholok, lebo vedel, že nijaké prosby nebudú u jeho pána platné. – Ja so Zuzkou musím byť!

	Ráno, keď zore ešte len poškuľovali na svet, Štefan si už zasa pohvizdoval a svojho pána veľkomožného navliekal do kožucha.

	— Dnes cítim v kĺboch, že poľovačka sa vydarí, – trkotal Štefan. – Snívalo sa mi to!

	Notár fučal a mrnčal, lebo ešte napoly spal. Ruky mal zastrčené vo veľkom rukávniku z líščej kože. Štefan mu niesol obe pušky: guľovnicu a dupľovku a v termoske horúci rum s čajom.

	— Štefan, keď sa ti to už tak príjemne snívalo, kde radíš začať poľovačku?

	— Nech si len oni ráčia rozkázať! – vyhováral sa opatrne Štefan.

	— Netáraj a raď! – zavelil notár.

	— Pán veľkomožný, práve som chcel povedať, aby sme skúsili šťastie hneď za záhradami. Veď nedávno boli diviaky bezmála v našom humne! Snívalo sa mi, že tam…

	— Skúsime to tak, ako radíš… Ak ma tvoj sen nesklame, dostaneš zlatku.

	— Ujujúúj, pán veľkomožný! Oni sú dobrý človek! – zvýskol Štefan, lebo si uvedomil, že to spadá do jeho tajného plánu.

	Vyšli za dedinské záhrady. V poli sa ešte povaľovalo veľa tekvíc na zemiačniskách, ba aj kukuričie stálo ešte na koreni. Ako tak prechádzali poza ťahavou fazuľou na žŕdkach, Števo dal náhle svojmu veľkomožnému znak, aby zastal.

	— Čo vidíš? – spýtal sa notár.

	— Ticho, pán veľkomožný! Máme šťastie! Pozrú! Hľa, tam za Gondášovou brezou! Ujujúj! Celý kŕdeľ diviakov! – vyjachtal Štefan a pánovi dal pušku.

	— Z druhej strieľaj ty! – prikazoval mu notár, ktorý, ako sa zdalo, rýchlo sa preberal z driemot.

	[image: image14]

	— Ja radšej nebudem, – vyhováral sa paholok. – No len čo oni vystrelia, nech si vezmú druhú! Hľa, je pripravená… Len trochu šťastia, a roznesie sa chýr, že práve oni zbavili chotár diviakov!

	— Dobre, Štefanko! Vidím, žičíš mi. Dostaneš dve zlatky! A teraz v mene božom…

	Vietor mali dobrý, takže sa mohli nepozorovane prikrádať. Notár, aby ich diviaky predsa len nezvetrili, chcel už zďaleka strieľať, ale Štefan nechcel o tom ani počuť.

	— Pán veľkomožný, nože len poďme bližšie! Ešte bližšie! – Naslinil si prst a skúmal vietor. – Máme výhodný vietor… Diviaky môžeme aj kutáčom pohlušiť. Nezvetria nás!

	— Juj, aký veľký kus, ten stranou! – zajasal nedočkavý notár. – Ten spasím ako prvý. A potom hneď vedľa ten menší. To bude pečienka!

	— Veru, najprv treba mieriť na väčšie kusy! – súhlasil Štefan a čertovsky sa uškrnul.

	Báác! Bác!… Dva výstrely rozčerili hladinu ranného ticha. Spiaca dedina sa prebudila. Vyľakané kohúty to takmer zhodilo z pántov. Vzápätí začali kikiríkať a psy sa rozštekali ako vyjašené.

	— Oba kusy hneď po zásahu padli. Videl si?! – zvýskol notár. – Daj guľovnicu!!!

	A už aj mieril druhou puškou na uháňajúce diviaky.

	Bác, a menší diviak sa skrbáľal dole medzou. Do jeho súkmeňovca, bežiaceho hneď vedľa, guľka len zaškrabla. Ale aj ten veľmi kríval a silno farbil…

	— Štefan, Štefan, poď sem, nech ťa vybozkávam! – kričal uveličený notár. – Ej, dobré sny si mal! Tu máš päť zlatiek, hoci by si mal dostať dvadsať!

	Štefan, červený ako uvarený rak, zvieral v ruke zlatky. A zdalo sa mu, že ho pália. Ale to sa mu zdalo len chvíľu. Obozretný notár sa pomocou nabitej pušky presvedčil, či náhodou diviaky nie sú len poranené, lebo postrelenému diviakovi sa nehodno zblízka privrávať.

	Všetky diviaky boli celkom mŕtve. Štefan za to svojho pána nápadne chválil:

	— Pán veľkomožný, ani ten Viliam Telľa, či ako sa volá ten slávny švajčiarsky šicer, čo vlastnému synovi zostrelil z hlavy jablko, nemal oko lepšie ani oni!… Panebože, jedným vrzom tri kusy! A štvrtý možno leží niekde v kukuričnisku!

	— Ej, budeže mať naša veľkomožná radosť! Toľko mäsa! – jasal notár, keď si spomenul na svoju šomravú Aranku.

	— Verabože, budú mať dlho na čo spomínať! – prisvedčil Števo, ale v očiach sa mu zaligotal potmehúdsky úsmev.

	Vtom sa okolo nich zjavili zo šiesti susedia. Streľba za humnami ich vytiahla z teplých postelí. Keď videli usmiateho notára s troma ulovenými diviakmi, jeden cez druhého vychvaľovali strelca a jeho úlovok. Diviaky pomáhali prekladať cez plot a prenášať na jeho dvor.

	Pani notárka si ešte ani nestihla vymotať z vlasov handričkové nátačky, takže, mierne prirovnané, vyzerala ako rozkokošená sliepka. Ale čože záležalo na takej chybičke krásy, keď zbadala až tri diviaky!

	— Aranka, čo povedia na horu mäska? – vyzvedal sa veselo notár, ktorý si podľa obyčaje maďarských panských rodín s vlastnou ženou ešte aj po štvrtom dieťati stále onikali.

	— Môj Osík, hrdá som na nich! – zajasala a pred všetkými mu pobozkala spotené čelo.

	— A ešte Štefan naháňa puškou štvrtého diviaka, ktorého som len zaštrajchol, čo sa mi nestáva! – chvastal sa notár a pyšne vypínal bohatierske prsia.

	— Pán notár, vidí sa mi, že tieto diviaky majú akúsi brčkavú srsť! – ozval sa náhle obecný vartáš Ďuro Gonda, lebo diviaky mu boli akési čudné.

	— Ďuro, ty máš asi rozum brčkavý! – zahriakol notár pochybovača o pravosti jeho diviakov.

	— Pani veľkomožná, pani veľkomožná! – vybehla z humna ako vystrelená notárova slúžka Mara.

	— Marka, vari horí?! – zachichotal sa hrdinský poľovník.

	No Marka len lamentovala a vytreštenými okáľmi si prezerala diviaky ležiace vedľa seba, akoby na zoradišti.

	— Čo je, Marka? – bola zvedavá aj notárka.

	— Pán urodzený, nepostrieľali oni náhodou naše svine? Išla som kŕmiť, pozriem do chlieva, a tam ani živej duše!

	— Netáraj, dievča! – zahriakol slúžku notár, ktorého sa zmocnila akási zlá predtucha.

	— Pán veľkomožný, naozaj netáram… Veď svíň niet! – skoro urazene zvolala slúžka.

	— Oskár, nezastrelili oni náhodou…? – nedokončila notárka svoju otázku, lebo sa jej zazdalo, že by to bolo veľmi ťažké obvinenie.

	— Čo to klábosia, Aranka?! – urazil sa notár.

	— Nech sa prepadnem pod čiernu zem, ak totohľa nie je naša stará mangulica! – skríkla slúžka Mara a ukazovákom mierila na najväčšieho „diviaka“. – Aj ostatné dve sú naše!

	Notárka zalomila rukami a knísavými krokmi, ako kačica odplašená zo špinavej bariny, bežala do bytu, aby si mohla rýchlo sadnúť na stoličku, keby jej začali prichádzať mdloby.

	Pán veľkomožný stál medzi svojimi susedmi ako holý v tŕní. Tí skláňali hlavy a tak sa škľabili.

	— Susedkovia, čože sa na mňa vyškľabujete? – okríkol ich notár. – Bežte radšej do poľa, aby ten mamľas Štefan nepostrieľal všetky svine, ktoré nám ešte zostali!

	Bác! ozval sa ako na odpoveď výstrel v poli, kde práve Štefan vyhasil život ďalšej svini domácej čiže ošípanej.

	 


Čo ťa nepáli, nehas

	 

	Čo ťa nepáli, nehas, múdro radí príslovie, preverené stáročiami. A predsa je veľa ľudí, ktorí „hasia“ aj to, čo ich nepáli, a strkajú nos tam, kde to neosoží jeho kráse. No iné príslovie k tomu pohotovo pridáva: Múdremu neraď, mocnému nedvíhaj!

	Kedykoľvek Nimródovmu ctiteľovi, šarmantnému poľovníkovi Jožkovi K., inakšie prísnemu riaditeľovi školy, učiteľský zbor, rodičia alebo aj deti postrapatili nervy, prehodil si jednoducho pušku cez plece a v duchu českej poľovníckej piesne „pospíchal k lesu“.

	Príroda, les, hory a to hlboké ticho boli riaditeľovi Jožkovi meprobamatom, noxyronom a ostatnými utišujúcimi prostriedkami v jednej univerzálnej tabletke. Užíval ju najčastejšie a brával pravidelne nie do úst, ale prehodil si ju – ako dieťa na radu poverčivého rodiča zub – cez okno, vlastne cez plece a bolo mu ako Adamovi v raji.

	Netrafil by do čierneho, kto by si myslel, že pán riaditeľ bol mrzutý, ak sa občas vracal z lesa bez úlovku. Oj, nie! Stačil mu oblažujúci pocit úprimného milovníka prírody, ktorý je najšťastnejší, keď v tajomnom pološere lesného ticha môže byť len sám so sebou. No aby nevznikla mýlka, Jožko nebol ani samotár ani morózny mrmloš, ale skrznaskrz veselý človek, hotový sa vždy ochotne zúčastniť na akomkoľvek pestve, huncútstve, prekáračke alebo na inej zábave v kruhu svojich priateľov poľovníkov.

	Čo sa však raz tomuto Jožkovi nestalo!

	Bol vlažný letný podvečer. Riaditeľ sa vracal so svojím verným psíkom Princom z prechádzky po revíre. Keď sa už chystal vybrať pred dedinou náboje z hlavní, nad hlavou mu, ako na potvoru, hrozivo zakrúžil a zabzučal veľký sršeň. Keď sa sršeň nestretol s nijakým odporom, urobil ešte zopár čestných akrobatických kruhov a potom vletel priamo do neveľkej dutiny na neďalekom dube.

	— Pozrimeže, útočník má v dube svoj hlavný stan! – prehodil Jožko a čudoval sa, ako umne si sršňové lietadlá urobili z choroša pristávaciu plochu. Len aby vám niekto… No nestihol túto úvahu ani dokončiť, keď naňho strmhlav zaútočila celá letka sršňov. Toto nové porušenie prímeria ho už rozpaprčilo!

	— Ja váš národ bzučavý!… Čo by si ty, milý Princ, – prihováral sa psovi, – povedal, keby sme týmto lesným bzučiakom za všetkých nevinne a bolestne poštípaných mierne podkúrili?! – A už aj odistil pušku a hlaveň vsunul opatrne do dutiny a dva razy za sebou vystrelil.

	— Hav, hav, hav! – zabrechal veselo Princ na prejav súhlasu so svojím pánom. Jeho havkanie znamenalo: – Požičané sme im vrátili! Tak im treba, nespratníkom!

	Kým sa dym rozptýlil, pomstiteľ všetkých poštípaných sa len víťazoslávne usmieval a tešil, pričom, pravdaže, stál v dostatočnej vzdialenosti od bojiska.

	No tešil sa predčasne!

	Jeho Princ, inak odborne vycvičený pes, priskočil, len čo doznel výstrel a rozptýlil sa dym, k dubu a ako zvyčajne hľadal korisť. Keď ju nenašiel na zemi, začal vyskakovať na kmeň. Korisť sa čoskoro prihlásila sama, a to tak náhle, že kým sa úbohý havkáč stihol spamätať, sršne ho doštípali, že až strach, ba nielen strach, ale aj hanba a beda! Úbožiak, rozbehol sa ako strela k svojmu pánovi, aby uňho hľadal pomoc a ochranu pred nemilosrdnými útočníkmi. No jeho pán vyšípil už prv veľké nebezpečenstvo, a preto utekal pred psom ako pred cholerou. No ani Princov čestný letecký konvoj nemienil sa len tak ľahko vzdať ďalšieho prenasledovania. Bol neustále v pätách už nielen psovi, ale aj jeho vystrašenému vlastníkovi.

	Bzučiace potvory čoskoro vycítili, že ich skutočným nepriateľom nie je pes, ale človek ako koruna tvorstva. Stratégia a vášnivá pomstychtivosť im radila nechať psa psom a presvedčiť sa, ako na útok bzučavých živočíchov reaguje človek.

	[image: image15]Prenasledovaný pekelným bzukotom dobehol pán riaditeľ konečne domov. Bol udychčaný, spotený a taký doštípaný na celom tele, že mu ihneď museli zavolať doktora. No doktor si s ním nevedel rady, a tak mala s pánom riaditeľom oštaru aj pôrodná babica. Poznášala všakovaké domáce, ľudové, rokmi osvedčené medicíny. Div ho nezariekala a neokiadzala! Chcela úbohému pánu riaditeľovi zmierniť aspoň trošku páľavu z opuchnutého tela. Veď jeho tvár bola už úplne z vinkla! Oči mu vyliezali až kamsi na temeno. A uši mu viseli ako vydrezírovanému cirkusovému slonovi až kamsi pod bradu. Okrem toho pánom riaditeľom lomcovala horúčka tak, že aj nohy postele poskakovali ako nohy dievčat a chlapcov pri elektrofonickej muzike.

	Pôrodná babica teda vôbec nepomohla. Lekári sa radili a vážne sa obávali, že nešťastník môže silným dávkam sršnieho jedu celkom ľahko podľahnúť. Najmúdrejší z nich vyhlásil, že niekomu vraj stačí 25 žihadiel, a už ho vlečú na márach. Málokto vydrží vraj päťdesiat sršních žihadiel, zvyčajne len jeden zo sto prípadov.

	Pacient prekonal krízu až na štvrtý deň. Dal sa potom vyniesť z dusnej izby na dvor, pod rozkvitnutú jabloň. Ako si tak v chládku podriemkaval, odrazu ho prebudil podozrivý bzukot tisícov včiel na jabloňových kvetoch. Domnieval sa, že sa približujú ďalšie letecké zväzy sršňov, a preto vyskočil ako šidlom pichnutý na rovné nohy a uháňal ako zajac do domu. A tento skok a zajačí beh zapôsobil naňho tak, že keď si potom večer ľahol do perín, ráno sa zobudil zdravý ako buk.

	A bolo to všetko preňho také poučné, že potom už nikdy nehasil to, čo ho nepálilo.

	 


Lovec žien

	 

	Dentista Peter Gáborík bol zvláštny poľovník. Na poľovačky nechodil preto, aby si zapoľoval alebo z lásky k lesu, ale jedine preto, aby mohol nosiť na pleci zbraň.

	Keď si tento malý chlapík, aj na odvodoch hlboko pod mieru, obliekol zelený poľovnícky oblek a prehodil si pušku cez plece, hneď si namýšľal, že krásne ženy, Petrova najväčšia slabosť, nevšimnú si jeho nedostatky. Veril, že puška na pleci a poľovnícky klobúk na hlave urobia ho mužnejším, príťažlivým pre ženy, ktoré zvyčajne šalejú za uniformovanými mužmi. A na tejto viere založil Peter celý svoj bojový plán.

	Na postriežkach ostatným poľovníkom iba zavadzal. Nevydržal čakať na stanovišti. Vždy niečím skomplikoval postup poľovníkov. Ale v hostinci alebo v chate vedel sa správať veľmi suverénne. Rečí mal ako koza bobkov! Najmä v prítomnosti sukieň bol v zaliečaní neprekonateľný. Dáme objednal všetko, čo jej len videl na očiach. A svoje poľovnícke skúsenosti vedel opisovať tak, že ten, čo ho počúval, mohol mať zdanie, že ide o najlepšieho poľovníka na zemi aj na nebi. Zväčša to servíroval tak, akoby ani nepoľoval doma, ale len a len v ďalekých revíroch, ako hosť významných osobností, a to ako ich najlepší kamarát. Karpaty, Alpy, Kaukaz, Pamír, to boli slávne revíry, ktoré poznal tak ako družstevný roľník svoj záhumienok. Hemingway, Trade Horn, Viliam Tell, Old Shaterhand a Winnetou boli v porovnaní s jeho streleckým umením iba obyčajní gumipuškári.

	Preto ani nečudo, že niektorí skutoční poľovníci robili si z neho posmech. Naťahovali ho ako pondusové hodiny. Boli dokonca aj takí, čo ho pred jeho ctiteľkami bezohľadne zhadzovali, zavracali do skutočnosti. Bez okolkov mu vmietli do tváre, že nie je serióznym poľovníkom, ale len vyfinteným gašparkom a pyšným chvastúňom. Taký úder ho často tak zmiatol, že rozprávanie o úspechoch v poľovaní vystriedal rozprávaním o dobrodružstvách v láske.

	[image: image16]Petra zvyčajne usadil starý poľovný hospodár:

	— Peter, prečo sa krčíš pod stôl?!

	— Ja že sa krčím? Veď sedím rovno ako svieca!

	— Mne sa zdá, že si akýsi maličký! Položte mu, kamaráti, pod zadok tehlu, nech aspoň vidíme, aký je hrdina veľký!

	Až po takýchto a podobných sprchách schladol.

	 

	* * *

	 

	V meste žila krásavica Zdenka. Muž jej pár rokov po sobáši tragicky zahynul. No ona napriek všetkým vážnym ponukám zostala vdovou, starala sa o dve malé deti a žila cnostným životom. Ľudia si ju veľmi vážili. Mala rada veselú spoločnosť a rozumela žartu. Keď raz prišla so svojou dobrou kamarátkou, ženou poľovníka, do chaty, stala sa stredobodom pozornosti. Nešetrila ani trochu úsmevmi, dokonca sa dala naviesť na streľbu do terča. Na všeobecné prekvapenie tri z piatich zásahov boli takmer v samom strede a dva blízko neho.

	Peter Gáborík sa pri nej cítil ako v siedmom nebi. Ustavične sa okolo nej obšmietal a preukazoval jej rozličné pozornosti. A podaktorým sa už zdalo, že vyfintený, dobre situovaný dentistík začína mať u Zdenky šance. Čakalo sa už len na nejaký konkrétnejší, prekvapivý dôkaz.

	— Ručičky bozkávam, moja bohyňa!

	Peter stretol raz Zdenku na korze a úctivo zašveholil:

	— Dobrý deň, pán doktor! – odvetila mu.

	— Môžem vás, kráľovná môjho srdca, pozvať do kaviarne na viedenskú kávičku?

	— Môžete, pán doktor, ale do Viedne! – usmiala sa.

	— A do Bratislavy nie? – spýtal sa dentista s obavou, že jeho pozvanie neprijme.

	— Ak to musí byť, dobre, – povedala Zdenka a Peter si šťastne vydýchol.

	V kaviarni sedelo niekoľko poľovníkov, ktorí Petra už dobre poznali. Len čo ich spozoroval, pocítil nesmiernu radosť, lebo vedel, že už podajú dôkaz o tom, ako úspešne sa vie zmocňovať radodajných, ženských sŕdc.

	A pani Zdenka sa s Petrom výborne bavila. Prijímala jeho pozornosti a popíjala viacej ako zvyčajne. Peter prechádzal pomaly, ale isto na osobnejšiu tematiku, sprvu len položartom.

	— Drahá, boli ste už vôbec niekedy chorá?!

	— Áno, – odvetila pohotove, – len nedávno ma operovali na slepé črevo! A operoval ma taký fešácky chirurg, že…

	— Ach, aká škoda, bohyňa moja, – skočil jej do reči Peter, – že som tým chirurgom nebol ja! Doparoma, prečo som sa dal na zubárčinu, keď som…

	— Keď ste ma ako riadny lekár mohli operovať vy a vidieť ‚to miesto, kde mi urobili rez a poriadne ma pošpatili!

	— Ó, krásavica, určite vás nepošpatili!

	— Pošpatili, pošpatili! – rozhorčila sa Zdenka.

	— Nepošpatili! – zdôraznil Peter.

	— Ak nechcete veriť, ja vám to miesto, kde mi to operovali, ukážem!

	— Ó, vy mi to ukážete?! – priam zvýskol roztúžený dentista a prsia vypäl tak, že mu silonová košeľa na úzkych prsiach skoro praskla.

	— A… k-kde, prosím, mi to miesto ukážete?

	— Kde?!… No u mňa v byte!

	— A k-kedy?! – vyjachtal Peter.

	— No hneď teraz!

	Peter kúpil pre istotu fľašu koňaku, aby na tom byte neboli len tak nasucho. Srdce mu išlo vyskočiť z hrude, keď si pomyslel na miesto, ktoré mu Zdenka sľúbila tak ochotne ukázať.

	— Vitajte, Peter, a zložte sa! – privítala ho v byte.

	Vyzliekol si kabát a vošiel do salónika.

	— Vypime si najprv na úprimné priateľstvo! – navrhol natešený dentista.

	— Na zdravie, pán doktor! – prevravela so zvonivým smiechom ona.

	— Ó, krásavica moja, prosím, ukážte mi už t… to miestečko, kde vám urobili ten škaredý rez, keď vám vyberali slepé črievko!

	— Veľmi rada, Petríček, a z lásky, – povedala a vošla do vedľajšej izby.

	Dentista si myslel, že sa vráti iba v župane. A ona sa vrátila v tom istom čiernom kostýme. V ruke však držala mapu Slovenska a prstom ukazovala na Banskú Bystricu. Súčasne vravela: – Toto je to miesto, kde mi primár vyoperoval slepé črevo.

	Peter dostal taký šok, že div z nôh nespadol. No čoskoro sa spamätal, lebo Zdenka ho chcela odškodniť niečím iným.

	— Petríček, čože sa tu hráme na slepú babu! – povedala. – Ste mi sympatický, a ja nie som už dievčatko s vrkočmi. Tak si teda potykajme! – A dala mu takú pusu, že až ušami zastrihal.

	— Ja som Zdena.

	— Ja som Peter.

	— Petríček, – pokračovala ona, – deti nie sú doma. A ty sa mi hrozne páčiš. Teraz odídem a vrátim sa k tebe, len čo zo seba zhodím tento nepohodlný textil. Ty sa zatiaľ v kúpeľni studeno osprchuj! Potom uvidíš, aké divadlo či strip… tu bude! Len sa dobre studeno osprš, aby ti z toho nebolo príliš horúco!

	Keď sa Zdenka stratila ako rozprávková víla, Peter vošiel do kúpeľne a bleskurýchle sa osprchoval, lebo nechcel, aby naňho Zdenka dlho čakala. Do salónika sa vrátil iba v glotkách. A na svoju hostiteľku čakal iba postojačky, ako vojak na varte.

	Keď sa konečne otvorili dvere dokorán, zjavili sa v nich asi sedemročné dvojčatká. Zdena ich tlačila dnu, lebo keď zbadali chlapíka iba v glotkách, báli sa ísť ďalej. Zdena sa však vynašla a posmelila ich takto:

	— Detičky moje drahé, nebojte sa! Radšej si dobre prezrite tohto ujčeka a všimnite si, aké má chudučké a slabučké tielko! A usilujte sa pochopiť, že ak nebudete pekne papkať všetko, čo vám uvarím, teda aj špenátik, budete určite vyzerať ako tento ujo!

	Vzápätí vtiahla Zdenka svoje ustráchané dvojčatká do vedľajšej izby a zabuchla za sebou dvere. Dentista to pochopil ako vojenský rozkaz na zbalenie plnej poľnej. Obliekal sa tak rýchlo, že keď sa Zdenka do salónika vrátila, po Petrovi „lovcovi žien“ neostalo ani stopy.

	 


Dianini poddaní

	 

	V hornatom kraji Hornej Oravy žili si raz dvaja naozaj vydarení vtáci, možno povedať, vtáci-ohniváci, lebo im v žilách prúdila ohnivá krv Oravcov. Prvý sa volal Juzek Chobot a druhý Antek Glova. Raz im po akomsi husárskom kúsku odobrali zbrojný list a vylúčili ich zo združenia. Keďže bez poľovačky nevedeli žiť, neostal im veľký výber: stali sa pytliakmi.

	Neboli starí. Obaja boli ešte mladí, aj keď trochu postarší, ale zachovalí. Na ženbu vo svojej tridsiatke nestihli ešte pomyslieť. Keď sa ich vrstovníci-ženáči pýtali, prečo sa neženia, Juzek len odvrkol:

	— A na kieho helementa, keď každý dobre vie, že chlapov možno deliť na ženatých a múdrych!

	— A či nepočúvaš v kostole pána farára, že sa každý má oženiť, aby národ nevyhynul?

	— A čo máme počúvať farárove rady?! Keď je ženba naskutku taká náramne dobrá, ako nám z kazateľnice vychvaľuje, prečo sa teda sám neožení?

	— Juzek, ty máš pravdu, – prisviedčal mu Antek. – Veď rozdiel medzi farárom a pytliakom je len v tom, že my pred každým tajíme, čo robíme, kým farár sa vystatuje tým, čo nerobí.

	Obaja nežnajbohovia uznávali už iba jediné božstvo: bohyňu lovu Dianu. Tej kedysi pri lavórovici slávnostne prisahali vernosť až po hrob.

	Čert vie, kde sa tieto deti voľnej prírody dopočuli o existencii driečnej antickej bohyne. Grécka história ich podľa všetkého zaujímala tak ako nosorožca tenis. Nebodaj sa kdesi čírou náhodou doplantali k tomuto menu a potom sa ho držali ako kliešť pupka. Diana sa im stala talizmanom, zaklínadlom. Ešte aj pri pálenke vyvracali oči k nebesiam a jedným dychom vzdychali:

	— Nech nám Diana dá pevnú ruku a jasný zrak pri poľovačke, ale aj pevnú vôľu, aby sme kamaráta nikdy nevyzradili, keď nás budú žandári v base drať.

	Dlhý vinš zomleli tak rýchlo a nejasne, ako keď sa budhisti modlia na modliacom mlynčeku. Ak sa ich opovážlivec opýtal na Dianu a na slová ich prípitku, vysvetlili mu ho tak „rukolapne“, že aj mesiac mal v gipse čas uvažovať, ako môže byť zvedavosť zdraviu škodlivá.

	Poľovníci a žandári ich niekoľko ráz pristihli pri pytliačení. A raz teda už aj vo väzení ohmatávali studené mreže. No nebolo pod slobodným nebom sily, čo by ich bola odradila od vábneho pytliačenia. Ale na poľovníkov a žandárov si už dávali lepší pozor. Antek dokonca vyhútal, čo urobia, aby sa už nikdy nedostali za studené mreže.

	— Juzek, prisám, odteraz nás už na štátnu stravu nikdy viac nedostanú!

	— Myslíš? – zarehotal sa Juzek. – A čo si vyhútal?

	— Uhádni! Uhádni!

	— Povedz, lebo ti takú capnem, že ťa ani vlastná mater nevzkriesi! – zastrojil sa Juzek, lebo mal rád jasnú a otvorenú reč.

	— Tak teda počúvaj! Máme kožu poľskej kravy, ktorú nám financi zastrelili, keď sme ju tak nešťastne prevádzali cez hranice… Už šípiš, o čo ide?

	— Nešípim! – odvetil Juzek a na kamaráta sa díval ako teľa na nové vráta. – Hovor ďalej!

	— Teda počúvaj múdrejšieho… Kravskú kožu v našom humne si vyrobíme ako jelenicu! Pripevníme na ňu rohy, na nohy namontujeme kravské ratice… Ešte ani teraz nešípiš, čo z tej kože vylezie?

	— Hnusný červiak! – zarehotal sa Juzek, zahnal sa rukou a Anteka udrel tak mocne, že sa až zaknísal.

	[image: image17]— Och, dobrotivá Diana, máš ty barana za komorníka, keď… – nedopovedal. Juzkov náhly, neočakávaný švih dlaňou nevyrazil Antekovi len reč, ale aj dych.

	— Juzek, čo ma biješ? Ja tu vyhutujem, ako budeme bezpečne slúžiť bohyni, a ty takto? – úpel rozhorčený Antek.

	— Vrav, ako to myslíš, lebo ťa oplieskam o mreže! Nekynož mi nervy! – radil Juzek bez vzrušenia v hlase. – Čo s tou kožou?!

	— Tak teda dobre, – usmial sa Antek a radšej rýchlo pokračoval: – Tajne sa naučíme v kravskej koži chodiť, strečkovať ako krava, ručať ako krava, ležať ako krava…

	Mlieko dávať ako krava, – pohotovo skočil mu do reči Juzek.

	— Nevysmievaj sa, kamarát! Veď ja chcem v kravskej koži pytliačiť a v kravskom bachore pašovať z Poľska plátno, špiritus a od nás do Poľska topánky! Teraz už chápeš?

	— Chápem. A poľovať nie v kravskej kožke?

	— Antek, ty si hotový mudrc od východu! – zarehotal sa Juzek a kamaráta objal tak silno, že v ňom neboráčikovi až kosti zaprašťali.

	A hneď sa dali do práce.

	Kravskú kožu si teda vyrobili ako jelenicu. Jej vnútro šikovne vystužili a do hlavy uložili povrazy tak, aby sa dala ľahko obracať na všetky svetové strany. Aj chvost ovládali povrazom tak, že sa mohol oháňať akoby po ovadoch.

	V tmavých nociach obaja skúšali tajne chôdzu a beh. Len pri nacvičovaní líhania nabok sa pokarhali. Za živý svet nemohli potom vstať tak, ako vstáva krava. Predný Antek musel kľačať skrčeno na kolenách, kým Juzek vzadu mal stáť rovno ako svieca. Len trochu neskoršie sa mohol postaviť aj Antek. Bola to hrozná drezúra. Veď stačilo, aby sa ten vzadu čo len trochu naklonil, a ten vpredu sa prekoprcol a zaryl hlavou do zeme. Veru, veru, v tejto kravskej koži cítili sa oveľa horšie ako svojho času vo väzení. Ľúto im bolo najmä za vzduchom, ktorého mali vo väzení dosť, kým v kravskej koži sa bezmála dusili!

	Ale čo nedosiahne pevná vôľa odhodlaných pytliakov, tobôž dvoch Dianiných poddaných?

	O krátky čas naučili sa v kravskej koži tak krásne a ladne chodiť a strečkovať, že mohli túto chôdzu cvičiť aj vo dne, a od skutočnej kravy nebol by ich už rozoznal ani vyškolený družstevný zootechnik. Okrem toho si vedeli líhať ako krava, krútiť rohatou hlavou ako krava, pásť sa ako krava, ručať ako krava. Cválali v Juzekovej pajte ako diablom posadnutí. Ak zadný Juzek vyhodil zadkom, predný Antek zaručal tak presvedčivo, že bez obáv sa už mohli zaradiť do obecnej čriedy dobytka, a starý skúsený pastier by ich nebol rozoznal od ostatných kráv.

	Napokon ešte brušný priestor kože dômyselne upravili ako sklad na ulovené zvieratá. Miesta bolo dosť, že sa doň napratalo ako do mäsiarskej káry. Verili, že ich patrónka Diana verne ustráži každý krok svojich poddaných. Ale iste sa nachichúňala do popuku, kým sa tomu všetkému naučili. Môžbyť, že podnikavá bohyňa ostatným olympským božským šaržám predávala vstupenky na vydarenú pozemskú estrádu iba za nektár.

	Čo aj mali sprvoti v teréne mindráky, keď sa išli stretnúť s náhodným chodcom, čoskoro zistili, že nikomu ani len na um neprišlo upodozrievať ich. Istota ich potešila. Nastali im naozaj zlaté Časy! Párkrát prešli cez hranice do Poľska a nazad s pašovaným tovarom istejšie ako sám cárov kurír.

	Potom aj poľovali či pytliačili. Na vybrané miesta sprvu kládli len oká tak šikovne, že nikomu ani len na um neprišlo podozrievať ležiacu Rohaňu, že z oka vyberá zadrhnutého zajaca či líšku. Neskoršie aj strieľali z krátkej flinty na srnce a zajace. Ba aj menšieho diviaka skosili ako nič z neveľkej vzdialenosti. Dôverčivý neborák ani netušil, že mu od pasúcej sa kravy hrozí zubatá nie kosou, ale flintou.

	[image: image18]Po každom výstrele obaja naraz vyskočili do vzduchu a hnali sa ozlomkrky preč. To aby náhodný pozorovateľ nepojal podozrenie, že s „tou kravou“ niečo nie je, ako má byť… Iba neskôr, keď dôkladne prevetrili, či je vzduch čistý, vrátili sa okľukou k úlovku a vtiahli ho spodným otvorom do prázdneho brušného skladu. Pravdaže, domov, k pajte, sa vracali iba nocou. V pajte mali skrýšu na „kravský dres“ aj s „kopačkami“.

	Ale zažili aj nepríjemné chvíle. Raz ich pastierov pes nasilu chcel zahnať alebo privrátiť do pasúcej sa čriedy dobytka. Antek sa dotieravca zbavil len tak, že mu pohodil kus slaniny. Inokedy sa stará lakomá babizňa rozhodla cudziu zatúlanú kravu vydojiť do kanvičky.

	Diviny mali viacej ako členovia poľovníckeho združenia. A poľovníci si už namýšľali, že Antek a Juzek po ostatnom treste zriekli sa pytliackych chodníčkov. Ba už sa uvažovalo aj o tom, že im vrátia členstvo v združení.

	Lenže… Hm… Lenže!

	Raz ako badzgovali chotárom plným zveri, vyberali oká, náhle z ničoho nič Antek prestrašene alarmuje:

	— Diana, ratuj nás!… Juzek, bežme! Bežme, ak je nám život milý!

	— Prečo bežať? Čo je? – namrzene vyzvedal Juzek, ktorý sa práve chystal vypáliť na srnca.

	— Nepýtaj sa… Bežme! – chrčavo odvrkol na smrť vystrašený predok kravy – Antek. V strachu nedbal ani na nacvičené pohyby, len sa hnal. Letel ako zmyslov zbavený, vlečúc za sebou Juzeka, ktorý nemal správny krok, a preto čudno prepletal nohami.

	— Žandári? – vyzvedal zo zadnej „paluby“ potkýnajúci sa Juzek.

	— Nie!

	— Poľovníci?

	— Nie!!

	— Azda financi?

	— Nie!!!

	— Tak čo, dočerta? Vrav, lebo, – reval srditý Juzek. – Čo?!

	— B u j a k!!!

	— Húúú… Bujak! Čo robiť, Antek? – jachtal Juzek.

	— Vyskočme vrtko z kože, lebo bude po nás!

	A už sa brucho kravy otvára a prvý pytliak vypadáva z jeho útrob. A za ním aj druhý, býkovi takmer pod nohy. A vtedy býk nabral kravskú kožu na rohy a roztrhal ju na cimprcampr.

	 


Dvaja hrochotskí pytliaci

	 

	V Hrochoti neraz bývala prihorúca zem. Keď žandári po veľkej naháňačke lapili pytliaka, ešte aj pri zaväzovaní sa im uškŕňal:

	— Dobre si ma uviažte, lebo vám ujdem!

	V Hrochoti sa pokladalo za hanbu, keď niekoho chytili pri pytliačení alebo pri inom podobnom vystredníctve. Lapenému by nebol nikto v obci „podpísal amenstiu“. Od nepamäti tam platilo: Kradnúť môže každý, ale beda tomu, kto sa dá pritom lapiť!

	 

	* * *

	 

	Za starších čias bývalo v hrochotských horách zveri ako maku. Jelene tam bezočivo ohrýzali stromy v záhradkách a diviaky neraz pomohli ľuďom zobrať úrodu zo zemiačniska aj bez ich pomoci. A keďže bolo toľko zveri v chotári, teda ani nečudo, že sa ľuďom zavše zažiadalo mäsa. Lenže všetku zver mali vyárendovanú panskí revírnici.

	Raz dvom mladým Hrochoťanom prišla na chuť diviačina. Veď im bolo už otupno ustavične si špárať brkom medzi zubami, aby sa iní nazdávali, že mali na obed mäso, hoci deň čo deň do seba súkali iba kyslé mlieko, cmar so zemiakmi alebo ovsenú kašu.

	Iba tak sa teda mohlo stať, že raz, ešte sa len zore zapaľovali nad Veprom, švihali si dvaja mladí pytliaci povedia potoka smerom k horám. Pušky mali obozretne poskladané v rukávoch kabaníc, aby im ich nejaké závistné oko nezbadalo a chýr o nich nezanieslo žandárovi, horárovi alebo poľovníkovi.

	V tichosti sa dostali do ďahu, kde mal urbariálny horár políčko ovsa. A tam náhle začuli, že neďaleko skučí akoby vlčie šteňa… A hneď sa zháčili.

	Mali dobrý vietor. Bez slova si poskladali pušky. Keď si ich ponabíjali, ticho sa prikrádali k ovsu. Chvíľu striehli, ale – nikde nič! Potom sa skučanie opakovalo z opačného konca. Hlavňami pušiek šuchotali po ovse. Chceli zvera vyplašiť a v behu spasiť. Lenže došli až na druhý koniec ovsa, a zase nikde nič.

	Už sa nazdávali, že sa im nebodaj len marí, keď odrazu začuli, že to skučanie sa ozýva za ich chrbtami – na hornom konci ovsa.

	Dva razy ich to prehnalo sem a ta. Potom si začali namýšľať, že to nemôže byť v súlade s kostolným poriadkom. Akiste sme zlou nohou v zlú hodinu vykročili z domu, uvažovali. Možno nám smrtka kráča v pätách! V takom prípade radšej sa vrátiť z krátkej cesty, lebo človek môže prísť do galiby.

	— Tak čo, Mišo? – spýtal sa Jano. – Ideme domov?

	— Ako povieš, tak bude, – vyzúval sa Mišo zo zodpovednosti. Nechcel, loptoš, pred Janom priznať, že sa bojí, a teda radšej by sa vrátil.

	— Vari máš strach? – spýtal sa Jano.

	— Kdežeby! – odvetil nesmelo Mišo.

	— Tak teda domov nejdeme! – zdôraznil Jano.

	— Nie! – prisvedčil Mišo. – Ideme do hory!

	Jano len čosi zašomral a Mišo sa ťahal za ním smerom k Apšenej skale. No keď sa predierali hlbokou cestou v hustej sihline, došlo to na nich znovu. Jano náhle zacítil v nose čudný, zriedkavý pach. Obrátil sa k Mišovi:

	— Necítiš nič?

	— Ba!

	— A čo?

	— To isté čo ty… Karbol! Vrav, či nie!?

	— Uhádol si… Je mi, akoby som stál pred špitálom… Čo teraz? – spýtal sa Jano. Chcel iba to, aby Mišo sám navrhol ísť domov, lebo obom bolo už jasné, že zlo majú v pätách.

	Do istej záhuby sa rútili, ale Jano, tá tvrdá hrochotská kotrba, prehodil si zase len všetko z pleca na plece.

	— Rozhodni sa, – povedal Mišovi, – ale mne sa nechce vracať s prázdnymi rukami. Veď sme vari nejakí chlapi, či nie?!

	To rozhodlo. Rušali bez slova ďalej. Hnali sa isto proti neistote…

	A predsa sa nemali tak stavať na zadné nohy. Nehodno zo seba robiť viťúzov. Veď zlo a noc majú svoju moc! Nezašli ani toľko, čo by mocný chlap kameňom dohodil, keď na čistinke nad mladinou trochu postáli. Upreli zraky na husté malinčie a zočili ozrutnú medvedicu. Stála na vývrate a tri medvieďatká si šantili okolo nej: váľali duby, pasovali sa a pomrnkávali.

	Mišo sa ulakomil. Divá pytliacka krv v ňom priskoro zovrela a zastrela mu rozum. Založil si pušku na rázsošku, zacielil medvedici na hruď a pritlačil na kohútik!

	Bác! Trafil, ale zle. Sfušoval! Medvedici prestrelil obe kľúčne kosti.

	V prvom okamihu sa jej laby bezvládne zahompáľali vedľa tela. Dva razy žalostne zamrmlala, raz od bolesti a raz od žiaľu, že jej osirejú urastené mláďatá. Krvou podliatymi okáľmi sliedila za opovážlivcom. Hlasno vetrila.

	Keď medvedica zazrela Miša, hroznými skokmi sa ako dračica rozbehla k nemu. Jano ho ťahal a kričal naňho: – Poď! Zle je! – Ale on znovu nabíjal pušku, že sfušovaný výstrel napraví. No nenapravil, lebo to, čo potom Janove oči uzreli, nechceli už potom nikdy viac uzrieť.

	Obom išlo o život!

	Šťastie pre Miša, že včas vybadal bezvládne predné laby medvedice. Keď sa s ňou zrazil, zdrapil ju za srsť na krku, tesne pod papuľou. A z celej sily odťahoval od seba jej mocné zubiská. Metali sa vedno. Fučali, ba stenali tak, že všetko v hore sa striaslo od strachu.

	Jano stál neďaleko celý bez seba a nemal v sebe ani za náprstok sily.

	— Kamarát, ratuj ma! – skríkol nešťastný Mišo. – Zle je!

	— Veď aj sám vidím! – šomral si Jano. – Mamľas, šanujže si paru! Ešte sa ti raz zíde! – Jednako ho posmelil: – Mišo, drž sa! Ale pozor, ináč sú ti dva svety! Strieľam do klbka! Čert vie, čo trafím. Padne buď medvedica, alebo ty! Preto sa netrep, akoby ťa metal zrádnik!

	Šťastie, že medvedicu trafil rovno do ucha. Videl ešte aj to, ako dokonáva.

	Medvedicu opúšťali sily. No ešte vynaložila ich posledné zvyšky. Papuľou strhla Mišovi z hlavy klobúk a v okamihu ho zhltla v domnení, že je to Mišova hlava. No medvedica to urobila tak prudko, že klobúkom mu vytrhla kus kože na čele, z ktorého sa mu začala valiť krv…

	Vtom sa už v neďalekej doline ozývali hlasy ľudí a brechot psov, ktoré obom pytliakom nahnali ešte viac strachu ako hynúca medvedica. To sa približovali rozhnevaní horári, žandári, poľovníci a ich rozzúrené psy.

	Nebolo veru stihu na dlhé vyhutovanie. Obaja dobre poznali nepísanú horársku regulu: Ak vidíš v revíri pytliaka, najprv naňho streľ, len potom zakrič: Stoj!

	Na šťastie Mišo sa prebral z omráčenia hneď, ako začul brechot psov. Jano mu len vrtko dokatovanú, krvácajúcu hlavu obviazal rukávom košele a ťahal ho stade. Utekať nemohli. Poranený pytliak vliekol sa za kamarátom ako slepec v mrákotách. Pritom veľmi krvácal, takže farbil ako poranený jeleň. Preto často menili smer. A, naozaj, v hustých horách sa čoskoro stratili prenasledovateľom.

	V tŕnistej strmine Mišo náhle spomalil krok. Napokon zastal. Jano si myslel, že už vonkoncom nevládze. Snažil sa podoprieť ho, ale Mišo ho od seba dosť nevľúdne odsotil a začal si sťahovať nohavice.

	— Správne, Miško, len si uľav! Osloboď sa od záťaže… ľahšie sa ti pôjde, – posmelil ho Jano. – Napokon, po tom, čo si zažil s medvedicou, ani nie hanba, ak ťa silí… Je to len ľudské…

	— Chumaj si, Jano! – zahartusil Mišo a fľochol po ňom čudným pohľadom. – Nespúšťam gate pre to, čo si ty myslíš, oj, nie! Dal som ich dolu, aby si sa na svoje oči presvedčil, že aj keď som mal hlavu v labách medvedice a doráňala ma, až je to nepekné, predsa som sa zachoval ako chlap! Hľaď: nefarbím! – a ešte sa aj uškrnul krvavou a bolesťou skrivenou tvárou.

	— Oj, Mišo, Mišo! Čertovská si ty nátura! Kôň by ti ju mohol závidieť… Celý si dokmásaný, regiment ťa prenasleduje, smrť máš v pätách, a ešte ti rozum lieta po ledačinách!

	Vzďaľovali sa smerom od Hrochote. Dobre vedeli, že je už celá obkolesená žandármi a horármi. Keby neboli zmenili smer a nezabočili na Poniky, boli by im rovno vpadli do rúk ako hlúpa mucha do cmaru. V Ponikách mali v tých časoch šikovného kováča, ktorý vedel pomôcť statku i ľuďom. Pustili sa rovno k nemu.

	Poblíž Poník, krajom hory, zočili divé čerešne. Práve sa zapaľovali. Pri vrcholci sa už aj pekne červeneli. Kým Mišo chvíľu oddychoval, jeho verný kamarát odčesol poriadnu haluz, obral čerešničky a ponúkol nimi Miša, aby sa osviežil.

	Starý kováč sa ukázal človekom hodným svojho chýru. Mišovi doráňanú hlavu bez slova očistil, zašil niťou, natrel jazvečím lojom a jeleňou masťou. Na to ešte šikovne položil čisté skorocelové listy, obviazal plátnom, a bolo!

	— Ujček, čo bude so mnou? – vyzvedal sa opatrne Mišo.

	— Synku, – utešoval ho kováč-lekár, – máš malý výber. Buď sa z toho ako dobrý pes do dvoch týždňov vylížeš, alebo chytíš bront, a teda umrieš na otravu. Ešte šťastie, že naša matka Zem je dobrá, tá ti otravu z tela načisto vytiahne! – uškrnul sa popod veľké fúzy.

	— No, nič v zlom. Len sa neopúšťaj! Dobre jedz, lebo bezmála si z krvi stiekol!

	— Ujček, a čo som vám dlžný?

	— Nuž čo mi dáš, keď sám nič nemáš?! – usmial sa znovu kováč. – Si raubšic. Ak ujdeš hrobárovi spod lopaty, prines mi jelenieho a jazvečieho sadla. Veľa som ho na teba vyprplal! A potrebujem ho, lebo takým vtákom, ako ste vy dvaja, ono najlepšie hojí všetky rany. A na medvedicu-mať nikdy nestrieľaj. To je hriech!

	Miša si ponechal u seba a desať dní dozeral na jeho nepeknú ranu. Staral sa oňho ako o vlastného syna. Jano si ešte tohože dňa odskočil do Bystrice kúpiť potrebné veci a nočnou hodinou sa vrátil do Hrochote. Najprv sa chcel domov dostať zadom cez záhradu, ale potom sa rozhodol ísť rovno bránkou. Veď nebol zlodej, išiel do svojho, nie?

	Len čo chytil kľučku na dverách, z tmavého kúta vynoril sa žandár a hneď ho začal zostra vypočúvať. Ale trafil na pravého!

	[image: image19]— Že kde som bol? V meste! Ľaľa, koľko vecí som si kúpil, – obrátil ho Jano.

	Keď žandár priveľa frfotal, vyrútil sa naňho:

	— Nezapletajte ma, pán veliteľ, do ledačiny s raubšicmi! Raubšicov si vy len pekne chytajte v hore, a nepokúšajte statočných ľudí v chalupe… Aj tak mi je čudné, že sa mocete okolo môjho domu, keď mi je žena sama.

	A jednako ich súd neminul!

	Sudca v Bystrici šprihal na nich ako na najhorších zlodejov. Vyhlásil ich za „škodlivú zver“, za kmínov, lotrov a vrahov…

	Janovi sa už tých nevyberaných slov zdalo priveľa, preto sa zostra ozval:

	— Slávny súd, vážený pán sudca, žiadam iba toľko, aby ste nám obžalovaným neskákali do statočnosti! Dokážte, čoho sme sa dopustili, no nie rečami, ale dôkazmi! Bez dôkazov si myslite o nás to, čo si my dvaja myslíme o vás…

	— Dosť, pytliačisko! Viacej ani slovo!! – zreval sudca, červený ako rak. – Keď vy takto, nuž dokážte vy súdu, že ste medvedicu nezastrelili!

	— My, obžalovaní? Súd nech nám dokáže, z čoho nás viní!

	— Ešte svet nepočul, aby sa súdilo bez dôkazov! – podoprel Jana Mišo.

	— Chceš lepší dôkaz, ako máš na kotrbe?! – hromžil sudca. Od zúrivosti začal aj tykať obžalovanému Hrochoťanovi.

	— Znovu ste, pán sudca, strelili capa! A netykajte nám! Husi sme spolu nepásli! – bezočivo sa bránil Jano. Bol si istý, že len tak ujde trestu, ak sa nedá zastrašiť. – A rana na Mišovej hlave nie je od medvedice!

	— A od čoho?!!

	— Spadol z čerešne!

	Po tomto neočakávanom vyhlásení sa v súdnej sieni všetci hlasno rozchichotali. Nazlostený sudca musel ich tíšiť zvoncom.

	— Teda vy, obžalovaný, tvrdíte, že vás spoluvinník spadol z čerešne?… Dlho súdim, ale takýchto bezočivcov som tu ešte nemal, – uľavil si. – Neviniatko, rozpovedzte súdu, ako to bolo s čerešňami?!

	— Poviem, čo by som nepovedal, – pokojne si hundral Jano. – Boli sme si na ceste za Ponikami oberať čerešne pre naše večne hladné detváky. Mišo sa vydriapal na samý vrcholec. Načiahol sa za najčervenšími, haluz sa pod ním odčesla. Spadol a rozrazil si hlavu.

	— Pekná rozprávka, – uškrnul sa sudca potmehúdsky. – Ale teraz dokážte, že je to skutočná pravda!

	— Dokážeme! – hovoril Jano pokojne. – Pošlite s nami k tej čerešni nad Ponikami žandára. Zlomená haluz bude rukolapne svedčiť, že hovoríme len a len čistú pravdu.

	— A sme nevinní! – dodal Mišo a prešiel si nevdojak rukou po obviazanej rane na hlave.

	Na druhý deň Mišo a Jano naozaj museli ísť s jedným žandárom nad Poniky. Žandár sa na svoje oči presvedčil, že haluz nielenže bola z čerešne odčesnutá, ale nablízku zistil aj kvapky uschnutej krvi, čím miestoprísažne potvrdil pravdivosť tvrdenia obžalovaných.

	Sudca ich mal oslobodiť, ale pľuhavému zlostníkovi nedalo pokoja, že by mal kapitulovať pred hlúpymi dedinskými pytliakmi. Hodil teda ostatný tromf a prihovoril sa im:

	— Naposledy sa vás pýtam, ako veriacich kresťanov, môžete mi tu pred súdom odprisahať na živého boha, že ste vy tú medvedicu naozaj neodbafli?

	Obaja pytliaci zostali ani drúkom ovalení. Čudné myšlienky im lietali hlavami. Bolo im jasné, že skántriť medvediu mater bola škoda a hriech. Ale čo sa stalo, už sa neodstane. A ak je pánbožko naozaj taký vševediaci a vševidiaci, musí im uznať, že pred súdom oni dvaja, chudobní hriešnici, nemajú veľký výber: Alebo neodprisahajú, a súd ich odsúdi do basy, alebo krivo odprisahajú, a ostanú s rodinami. Nuž, odprisahali…

	Od tej chvíle mali na dlhý čas pokoj nielen so súdom, ale aj s pytliačením, lebo aj keď uvrzli paragrafu, sami so sebou neboli spokojní.

	 


O žiarlivej líške

	 

	Asi pred pätnástimi rokmi sedával som podvečer na dobrom posede v Strminách a pozoroval mladého krásneho lišiaka so starou, dosť vycivenou líškou. Toľko hravého zaliečania starej záletníckej sučky voči neskúsenému psíkovi som neočakával. Tieto hry lásky videl som len ja a mesiačik na oblohe a pár závistlivých sokýň starej líšky. No ak sa niektorá z odvážlivejších sokýň priblížila k zamilovaným, stará líška ju hneď pohrýzla, takže pohryzená musela utiecť. Stará milovníčka si bránila lásku mladého princa, nevyberala teda v prostriedkoch.

	O nič lepšie nepochodil ani starý líščí krásavec. Sebavedome chcel vyhodiť zo sedla neskúseného mladoňa, ale prerátal sa! Stará líška ho dôkladne poučila o správnych móresoch tak, že niekoľko dní musel ležať v pelechu a olizovať si roztrhaný mundúr a škaredú ranu na „fasáde“. Mladý líščí fičúrik stál bokom, do sporu sa nemiešal. Obranu svojej cti a vernosti zveroval veľmi ochotne svojej družke, ktorá mu bola bezpodmienečne verná.

	Každý ďalší večer sa prikradol nejaký nový záujemca o lásku starej líšky. Brechali, kňučali, vyskakovali ako posadnutí. Ale všetci pochodili tak ako ten prvý. Sučka bola do mladoňa zaľúbená až po uši, iného nevidela, nevnímala a ani nechcela poznať. No tak to už býva, že keď si kráska v najlepších rokoch nájde na zlosť svojich družiek vekove mladšieho krásavca, nedá sa s ňou často ani vydržať! Najmä vtedy, keď ešte začne aj žiarliť. A stará líška naozaj žiarlila celkom tak ako nejaká žena.

	O niekoľko dní neskoršie som zistil, že k zvláštnej dvojici sa odkiaľsi pritiahla mladá líščia krásavica. A hneď začala zvodne dorážať na lišiačika… No jeho obozretná stará frajerka sa vrhla na súperku. Chcela aj ju poučiť o móresoch. Ale čo sa nestalo? Jej frajer, dosiaľ vždy taký ľahostajný a nevšímavý, začal náhle vlastným telom brániť mladú krásavicu pred zubami vlastnej družky. A statočne až dlho do noci odrážal všetky útoky starej proti mladej. Keď stará zistila, že jej pokusy sú beznádejné, zmenila náhle taktiku. S vyplazeným jazykom oddychovala, kňučiac vábila k sebe neskúsenú súperku. A tak sa stalo, že mladá sa dala starej učičíkať a spriatelila sa s ňou. Čoskoro sa všetci traja príjemne oňuchávali a hrali sa ako mačatá.

	[image: image20]Tento obrat som ja nevedel pochopiť. Ale bol som veľmi prekvapený, keď odrazu zhrdená stará líška nechala svojho mladíka s tou mladou prišelkyňou osamote. Žeby bola prišla k rozumu a uznala právo mladosti na lásku? spytoval som sa v duchu.

	Stará sa čoskoro vrátila s mŕtvym zajačikom v zuboch. Položila ho ochotne už pred rozšantenú dvojicu milencov. Obaja mladí chceli sa hneď pustiť do hodovania, ale stará líška vyčítavo zavrčala na svojho miláčika, čo asi mohlo v ľudskej reči znamenať: Ty, grobian, nehanbíš sa zožrať dar spred pyskov svojho hosťa?

	Mladú líšku to posmelilo, vrhla sa na zajačika a pažravo ho zožrala.

	No mladá líščia krásavica začala sa o chvíľu krútiť, mykať a váľať po zemi. Potom odrazu na zemi znehybnela a bolo po nej. Stará líška jej teda priniesla otráveného zajačika, akoby bola vedela, že len tak ju odstráni zo scény svojej ohrozenej lásky.

	 

	 

	
Prekáračky a huncútstva

	 

	 

	
Poľovnícky ples

	 

	Len čo sa na stenách, múroch, plotoch a vývesných tabuliach okresného mesta zjavili plagáty, ktoré oznamovali, že vtedy a vtedy bude tam a tam poľovnícky maškarný ples, zaraz bol oň obrovský záujem. Veď v meste, kde už aj pohreb bol udalosťou, ohlasovaný poľovnícky ples znamenal zábavné spoločenské podujatie, na ktoré účastníci z minulých rokov mali len tie najpríjemnejšie spomienky.

	Najaktívnejšie boli matky na vydaj súcich dcér. Preto ani nečudo, že každá chcela naň vyšikovať svoju dcéru v parádnej maske s nádejou, že možno práve na tomto plese sa nájde ten pravý, najnajnajsúcejší partner do života pre slobodné dievča.

	Keďže spoločenská sála bola neveľká, celé desiatky, ba stovky záujemcov o poľovnícky maškarný ples napochytro nadväzovali známosti so ženou tajomníka mestského združenia poľovníkov, aby jej prostredníctvom získali vytúžené vstupenky.

	Na ples sa pripravovali predovšetkým v poľovníckych rodinách, kde nechýbali búrlivé porady, reči a diskusie.

	— Počuj, starý, celý rok si pre poľovačku nezanedbával len mňa, ale aj vlastné deti. Aspoň v sezóne maškarných plesov sa ukáž, že aj keď si tým poľovníkom, si zároveň aj mužom a otcom! – začala istá manželka významného funkcionára okresného poľovníckeho združenia „oťukávací“ rozhovor s hlavou rodiny.

	— Viem, starká, dobre viem, o čo ti ide. Viem, čo je moja povinnosť. Pravdaže, na ples si vás vyšikujem v plnej paráde!

	— Hééj?… Tak vrtko vysyp prachy na masky! – zvrtla manželka reč na praktické činy. Vystrela hneď ruku a mädlila prstami, čím jednoznačne dávala najavo, že čaká prídel z mužíčkových rezerv.

	— Čože? Na masky? – prekvapil sa zaskočený manžel. – A nebude vám stačiť, keď sa umyjete?

	— Juj, aby ťa porantalo, surovec! Nuž ty nám, trpiteľkám svojim, takto! – doskakovala urazená manželka. – Ale už raz darmo, čo je z hôr, len divo sa správa!

	— Ale, ale, mamička, nože sa mi tak nepaprč! Veď ja len špásujem! – udobroval ju manžel. – A akou maškarou by si vlastne chcela byť?

	— Kôrkou! – odvrkla urazená manželka a v prsiach sa zanovito vypäla.

	— Kôrkou?!… Hm, a prečo práve kôrkou, drahá mamička?

	— Preto, náš drahý otecko, lebo sa dobre poznáme z minulých plesov, keď si ma nechal trčať niekde v kúte a tvrdnúť ako kôrku. Iste aj na tomto budeš mať plno dôležitých povinností a plno funkcií, len aby si sa mohol vyhovárať, že pri vlastnej rodine nemôžeš lofíňať a vonkoncom nemáš kedy nám sa venovať… Och, ja veru nemám muža, ale slávneho funkcionára poľovníkov, nevšímavca, akého svet ešte nevidel!

	Takýchto a podobných slovných aperitívov v poľovníckych, ale aj v nepoľovníckych rodinách bolo veľa, ale pritom sa každá manželka v duchu na ples úprimne tešila. Mesto ním žilo! A nielen v rodinných kruhoch, ale aj v úradoch, na uliciach sa o inom ani nerozprávalo, len o maškarnom plese. Rozchyrovalo sa, že hudba bude skvelá, na čele so slávnym Mózsim, víno až z Modry, bude sa piť pri vyzdobených stoloch v sále opentlenej girlandami a poľovnícke špeciality pripraví poľovník Mišo Kucbeľ. A dokonca vraj tam bude aj „líščí brloh“, to jest akýsi kút pre otužilcov, urobený z čečiny, kde sa bude predávať výhradne medovina a „medvedia krv“, inak povedané rum pomiešaný s korením a vajcovými žĺtkami.

	Mesto naozaj žilo v znamení plesu. V jednom výklade boli vystavené ceny pre tombolu, v druhom vyznamenania, ktoré poľovníci získali za trofeje, a pri nich fotografie najvzácnejších úlovkov, v treťom zábery z najkrajších masiek minuloročného maškarného plesu.

	A predsa najviac predplesových starostí mal Mišo Kucbeľ, nielen prvotriedny bankový úradník, funkcionár abstinentov, ale aj skvelý poľovník a znamenitý kuchár, ktorý, ako plagáty hlásili, mal svoje kuchárske umenie predviesť v plnej sláve práve na poľovníckom plese. Mišo sa začal pripravovať už desať dní vopred.

	Pán Kucbeľ a jeho rodina požívali v mestečku vážnosť. Mal také styky, že aj prašivého kocúra mohol cez ne poľahky predať do štátneho zverinca ako unikátny exemplár tigra z Ešnapúru… Svoje známosti využíval na zháňanie rozličných špécií do svojich poľovníckych maškŕt. Namáčal divinu v pácoch, ktorých zloženie pokladal za svoje výrobné tajomstvo. S celou rodinou robil po večeroch ozdoby na studené misy. V tom sa vyznal lepšie ako šéfkuchár v interhoteli Devín.

	Horšie bolo, že tento obetavý poľovník mal dvoch hnevníkov, bývalých kamarátov, nie síce z kuchárskeho, ale z poľovníckeho cechu. Prvý z nich bol čiperný apatekár Rudko, kujon všetkými masťami mazaný, neprekonateľný vtipkár a humorista, ktorý nemal páru vo Zvolenskej župe. Druhý, Jano, tiež poľovník, ináč vážený poštový úradník, mal vzhľad rodeného pána. Rudo a Jano nemohli Mišovi zabudnúť, že im vrátil nazad aj s úrokmi, keď si z neho minulého prvého apríla nekresťanský utiahli. Ale hádam radšej, aby sme nepredbiehali, pekne po poriadku…

	 

	x x x

	 

	Vtedy na deň vtákov a mužov, teda na svätého Apríla, ich Mišo pozval, aby si spolu s ním išli jeho autom prevetrať pľúca do jarnej prírody. Išli do hôr za Sielnicou. Pokým tam Mišo, ako vzorný manžel, trhal svojej Etelke bahniatka a kašky, jeho dvaja vydarení kamaráti sa stihli dohovoriť, že si z neho urobia aprílový žart. Postavili si do neveľkej vzdialenosti papierový terč na „zastreľovanie“ novej pušky, lebo vraj akosi nadnáša. Obaja strieľali ako na strelnici cez Radvanský jarmok, ale cieľ nie a nie trafiť. Dôverčivý Mišo už na to fušerské strieľanie nemohol hľadieť. Vychytil im z rúk pušku a prvým výstrelom nielenže brokmi rozniesol papierový cieľ, ale zároveň aj svoj vlastný klobúk, ktorý jeho kamaráti už predtým nenápadne umiestili za terčom. Mišo videl, že z jeho parádneho klobúka zostala len majstrovsky perforovaná handra, súca tak ešte za cedník na halušky. Dostal strašnú zlosť. Kamaráti si ho s rehotom udobrovali:

	— Miško, kamarát náš, čo sa pŕhliš? Veď je dnes predsa náš sviatok, prvý apríl, deň vtákov a mužov!

	— Aby ste vy, loptoši, skazu vzali z tohto páru aspoň dvaja! – smial sa napokon Mišo očistom, ale v duši ho škrelo a chcel sa nevďačným kamarátom primerane revanšovať.

	— Aprílový vtip sa vám vydaril. Nič to za to, ide sa domov! – skríkol a pobral sa k svojmu „auťáku“.

	Kamaráti narýchlo pobrali svoje pušky a trielili za ním v domnení, že im za trest hádam utečie a nechá ich v hore. A to by bol surový trest. Len čo nasadli do voza, strhla sa neočakávane ozajstná aprílová metelica. Hustý dážď so snehom prudko šibal do okien auta tak, že o chvíľu nevideli ani na päť krokov. Tešili sa, že ich auťáčik odváža domov. Lenže ich radosť netrvala dlho. Ako na potvoru, v tom nečase Mišovi náhle zhasol motor. Darmo kadečo skúšal, nie a nie ho znovu naštartovať. Iné neostávalo, len aby obaja veselí poľovníci vystúpili z auta a v tom nečase svoje ľudské sily zmenili na konské. A veru hodne dlho tlačili a vzpierali sa v blate, kým motor zabral a radostne vyrazil dopredu. Obaja na nitku premočení figliari sa práve chceli vrhnúť do auta, ale to si rapotalo cestou k mestu – bez nich. Revali na Miša, mávali rukami ako Robinson na pustom ostrove. Nazdávali sa, že Mišo, sviatočný šofér, nevie auto zastaviť. Stroskotanci si v daždi-pľúšti len potom uvedomili, čo sa deje, keď im Mišo spozďaleč z pootvoreného okna zakričal:

	— Chlapci, nečerťte sa! Dnes je prvý apríl. Oslavujte deň mužov a takých vtákov, ako ste vy dvaja!

	Obaja nešťastníci museli domov cupitať v metelici a vyzerali ako vypichnuté zmoknuté sliepky. Nečudo, že cestou veľmi jedovato kotkodákali, že im Mišisko takto prešiel cez ich slepačí rozum.

	Od apríla ubehlo veľa vody dolu Hronom, ale oni dvaja neprestávali kumštovať, čo vyviesť Mišovi. Najvhodnejšia príležitosť sa im naskytla takmer po roku, a to presne na poľovníckom maškarnom plese.

	— Ej, ej, Miško pačmaga! – zastrájal sa Rudo. – Teraz ti za to strašné premoknutie a prechladnutie tvoje „svetové kuchárske recepty“ tak okorením, že si na to aj po smrti spomenieš!

	[image: image21]— Vďačne ti pomôžem, Rudko, oj, vďačne! – pridával sa druhý pomstiteľ. – Akýže je Mišo poľovník, aký? Pre vysoký tlak nepije, nemiluje, netancuje…

	— A keď tancuje, iba s rajnicami, ako moja svokra! – uškŕňal sa Jano.

	— Máš pravdu, Janko! Okrem toho Mišo ani nie je riadny kuchár, ale iba vychválený fušer, ktorého „svetové špécie“ nehodno ani jesť, ak sa človek nechce otráviť.

	Ples už bol v plnom prúde, všetko sa to vrtelo, radovalo, zabávalo, keď sa Jano opýtal Ruda:

	— Už si dačo vyhútal?

	— Všetko mám premyslené do ostatného puntíka! – vysvetľoval Rudo svoj bojový plán. – Pridáva sa k nám aj toť Karolko-herec, ktorý blízko nich práve pozeral poháru na dno.

	— Karol?

	— Karol, – prízvukoval mu Rudo po chvíli, – musíš nám dáko prepašovať do kuchyne pár zapanírovaných rezňov. Moril som sa s nimi bezmála dva dni, ale…! – a mnohosľubne zdvihol obočie.

	— Aké sú to rezne? – spýtali sa spoločníci zvedavo.

	— Spoľahnite sa! Ohromné rezne!… V strúhanke som zapaníroval vo vode namočené kusy lepenky z pomarančovej škatule, ktorú k nám doviezli až skadesi z Portugalska!

	Karol, ináč takto popredný herec-milovník miestneho ochotníckeho spolku, posilnil sa pohárom modranského vína, vstal od stola a pobral sa s rezňami à la Mišo Kucbeľ do kuchyne. Čoskoro sa spokojne usmiaty vrátil z bojovej cesty.

	— Všetko išlo ako po masle, – hlásil. – Nikto nič nezbadal. Kuchár a kuchárky sa práve dívali na prehliadku masiek. Tvoje rezne som nenápadne pomiešal medzi Mišove tak, že ani jasnovidec by ich nerozoznal.

	— Na to si treba vypiť! Karolko, pi, zaslúžiš si! – a obaja kamaráti si s ním priťukli a vypili do dna.

	— A totohľa je nič? – ukázal Karol akýsi široký remeň. – Vytiahol som ho Mišovi z nohavíc. Je to ten, s ktorým sa chvasce, že mu ho otec doniesol z prvej svetovej vojny. Čo s ním?

	— Ukáž ho! – uškrnul sa Rudo a už ťahal nôž z vrecka. – Dobrý bude do Mišovej kapustnice. Lepší ako spišské párky!

	— To by už bol vari trochu tuhý tabak! – stŕpol Karol.

	— Tuhý tabak je najlepší! – zavrátil ho Rudo. – Napokon povesť je taká, že ju nič tak ľahko nenaštrbí. Pravda, Mišovej povesti tieto remence nepridajú na sláve, a o to nám hádam ide, alebo nie?!

	O chvíľu sa Karol znova vkradol do kuchyne s „rezancami“ do kapustnice à la Kucbeľ.

	— A teraz všetci hore na balkón! – povedal Rudo, keď bol Karol späť. – Stade budeme lepšie vidieť, ako na stolujúcich zaúčinkujú naše rezne a rezance! – A ťahal ich hore ako na posed, z ktorého je dobrý výhľad. Sotva sa na balkóne usalašili, čašníci už roznášali na tácňach taniere voňavej kapustnice à la Kucbeľ, divinu s brusnicami à la Jánošík, živánsku takisto à la Kucbeľ, zakáľačku a mnoho ďalších jedál à la…

	— Ľaľa, – vybľafol Rudo, trúc si škodoradostne ruky, – predseda združenia a pán polesný, najväčší maškrtníci, už si robia chuť na rezeň à la Mišo Kucbeľ!

	V tej chvíli obaja menovaní naozaj chňapli po rezni z portugalskej škatule tak pažravo ako žralok. Falošný štátny zub polesného to nevydržal. Vyletel mu z úst ako sekera zo zle nasadeného poriska a udrel do porcelánového taniera tak silno, že to priam zacvendžalo.

	— Imriško, čo to zacengalo? – spýtal sa prestrašený predseda polesného.

	— Hm, hm, hm… – zahmkal polesný. Mal plné ústa, nemohol vravieť.

	— Hádam najprv prehltni, – radil pohotove predseda, lebo hosť sa akosi čudno tváril, – alebo vypľuj!

	— Nedá sa! – vyjachtal polesný, ktorému na čelo vystúpila potná rosa. Napokon predsa len nenápadne vypľul do dlane kus rezňa à la Kucbeľ.

	— Akáže je to húžva?! – prezerali si spoločne rezeň, z ktorého polesný vidličkou škrabal strúhanku.

	— Z tohto som jeleň, Imriško! – zúril ohúrený predseda. – Načisto jeleň!… Veď na tomto rezni je jasne napísané Made in Portugal.

	— Že by to bol import až z Portugalska? – hádal polesný.

	— Z Miša Kucbeľa všetko vystane… Ochutnajže ešte raz! Alebo počkaj, ja ochutnám. – A už milý pán predseda naťahoval a trhal v zuboch rezeň tak, že mu zuby škrípali ako psovi na žobrákových pľundrách.

	— Ďakujem za taký dovoz! – jedoval sa polesný už celkom vážne.

	— Urobím škandál, že bude z neho niekomu teplo! – rozhorčoval sa. – Za takúto podrážku nebudem predsa platiť!… Kto mi zaplatí vylomený zub, há?! – kričal tak hlasito, že susedia sa zvedavo obzerali k ich stolu.

	— Prosím ťa, nerob paniku! – tíšil ho vystrašený predseda. – Poďme radšej rovno za Mišom! Povie nám, kde mu predali to storočné portugalské mäso! – A už obaja stúpali do kuchyne, kde Mišo lietal s rozžeravenými panvicami nad platňou ako kováč Hefaistos.

	— Miško, nič v zlom, – prihovoril sa mu predseda, – len nevieme, ako sa mohlo stať, že práve náš vzácny hosť, pán polesný, dostal namiesto riadneho bravčového rezňa akúsi portugalskú podošvu?

	— Páni, u mňa niečo také je nemožné! – zagánil kuchár sebavedome. Keď si však prezrel rezeň zabalený v servítke, zbledol a celý zdúpnel. – Toto že vám tu servírovali?!

	— Už je to tak, Miško náš!

	— Šľak ma trafí, šľak ma trafí!! – zaúpel Mišo ako ranené zviera. – Miško, nože sa hneď nerozčuľuj! – tíšil ho polesný. – Nie si dnešný, poznáš našich. Možno že to niekto urobil ako poľovnícky fígeľ.

	— Ako fígeľ je to dobrý fór na ples! – pridal sa predseda.

	— Hovorte si, priatelia, čo chcete, ale pre mňa je to strašný podraz, – takmer plačky lamentoval obetavý kuchár. – Koľko rokov kuchárim, ale takéto niečo sa mi ešte nestalo!

	Len čo si Miško takto zavzdychal, už sa do kuchyne hrnuli aj ďalší hostia od iných stolov a do jedného sa sťažovali, že namiesto rezňov dostali tulenie pásy v strúhanke. Iní so smiechom lovili z kapustnice pokrájané okružielka z Mišovho erárneho opaska.

	Keď sa plesajúca spoločnosť toto všetko dozvedela z úst pohotového konferenciera, rozplesala sa ešte veselšie, bujarejšie a hrmotnejšie. Len Mišo Kucbeľ, neboráčik, od zlosti praštil v kuchyni rozžeravenú panvicu tak zúrivo o stenu, že spiaci kocúr od ľaku skočil rovno do ventilátora, čím sa pre plesajúcich potešiteľne zväčšili zásoby diviny.

	Potom neborák Mišo zhodil náhle zo seba kuchárske pracovné šaty aj ženinu zásteru a obliekol si čierny oblek, ktorý mu vraj otec kúpil ešte pred maturitou. Keď zbadal, že mu z nohavíc chýba opasok, hneď mu svitlo, čo pláva v kapustnici à la Kucbeľ. V návale zlosti hrešil a klial ako pohan. Vedel, že im tam napochytro nič nevráti, nuž bral sa domov. V tvári bol zostarol vari o desať rokov.

	Predseda s polesným ho prehovárali, aby neodchádzal z plesu, nech sa s nimi zabaví, kým ho zlosť pominie. Na utíšenie nervov mu podávali kalíšky koňaku.

	Všetci Miša úprimne ľutovali. Všetci, pravdaže, okrem troch fundátorov celej neplechy, čo sa na balkóne rehotali do dlaní.

	Usporiadateľom dalo hodne námahy, aby rozzúreného Miša, podpitého od koňakov, zadržali v bočnej miestnosti. Známy abstinent s vysokým tlakom, v nedobrom duševnom rozpoložení zmenil sa na nepoznanie. Kdesi tam naďabil na dlhé kancelárske nožnice a s tými vyrazil do preplnenej sály. Nacenganý, ako zákon káže, tackal sa od poľovníka k poľovníkovi. Každému zašibrinkoval nožnicami popod nos. Kým sa obeť spamätala, odstrihol jej kravatu pod samým ohryzkom. Krásne kravaty strihal, ako sa strihá v Modre na predjarí vinohrad.

	Smiechu bolo do popuku, veď nejeden slávny poľovník pri zostrihu ozdoby svojho hrdla zbabelo žmurkal a mykal sa ako vyplašený zajac.

	Najviac boli rozhorčené manželky „podstrihnutých“ poľovníkov. Ľúto im bolo za ich obligátnymi vianočnými darmi. Mocní, ešte nedotknutí chlapi na príkaz svojich polovičiek narýchlo schovávali svoje kravaty do vrecák, aby si ich uchránili pred „skalpovaním“. O chvíľu nebolo v celej sále jedného, čo by mal kravatu. Zato Mišo ich mal v ruke celú viazanicu ako krvilačný Indián skalpov.

	Povážlivú situáciu, možno na radu niektorého z funkcionárov združenia, zachránili poľovnícki „učni“. Štyria najmocnejší obstali vychádzajúceho Miša, zdrapili ho popod pazuchy ako kedysi dávno pandúri Jura Jánošíka, a už bol – bez nožníc. Bez dlhých rečí si výtržníka vyložili na plecia a v zmysle, obchodníckeho hesla „DO DO DO“ (donáška do domu) doniesli ho z centra mesta na okraj, kde mal krásnu vilu. Bez veľkých ceremónií ho opreli o domové dvere a rýchlo sa vrátili na ples, aby dohnali, čo kvôli nemu zameškali.

	Ešte neboli ani na desať metrov od Miša, keď sa mu zoslabnuté nohy pošmykli na klzkom betóne, a on aký bol dlhý a široký, rachol na chladnú matku zem, až to v ňom zadunelo. Po chvíli zabudol na hanbu, posmech a poníženie. Ako Punťo ležal bezvládne na škrabadle pred dverami vlastného domu. Možno by tam bol aj spoly zamrzol, keby náhle nebol pocítil na tele akúsi divnú vlhkosť a mokro. To ho prebralo z omámenia!

	Keď sa zrútil na zem, rozbila sa mu vo vrecku kabáta fľaša vajcového koňaku, ktorú mu niekto venoval na uzmierenie jeho jemnej a dobrej žienky Etelky. Lepkavý koňak, pomiešaný s jeho krvou, prebral ho tak, že začal triezvo uvažovať o svojom nepríjemnom položení.

	[image: image22]Opatrne vstal, tíško sa doplantal k dverám a ešte tichšie si ich otvoril. V predizbe sa pri slabom svetle sviečky pred dcériným zrkadlom vyzliekol a na „tvári miesta“, či skôr na „tvári tela“ si „šacoval“ rany na svojom tele.

	— Ešte šťastie, že nie som tak veľmi dochrámaný, – vydýchol si uľahčene pri pohľade na škrabance od fľaškového skla. – Ale aj tak mi beda, ak sa takýto vteperím do čistých perín. Etelka by mi to do smrti neodpustila! – Mišo sa striasol, akoby ho bola smrtka preskočila. Hneď sa mu v hlave zrodil strategický plán: Škrabance si poutiera vatou a zalepí leukoplastom! Do izby pôjde už vyzlečený, tíško a chrbtom… Ak sa ho Etelka opýta, kde bol tak dlho, ošiali ju: – Etelka moja, pozri lepšie! Nevidíš, že už dávno som doma, len idem pozrieť na dvor, či nám tchor sliepky nedrhne…

	Ako si plán premyslel, tak aj urobil. Etelku nezobudil. Tíško ako duch si ľahol ofľajstrovaný do postele a zaspal skôr, ako položil hlavu na vankúš.

	Prebudenie Miša Kucbeľa, slávneho kuchára a výborného poľovníka, bolo otrasné. Na peľasti jeho postele sedela Etelka s viazanicou ustrihnutých kravát… Rýchle zažmúril oči, aby si nemusel vypočuť výčitky svojej vzornej ženičky. Tá ho však dosť nešetrne prebudila a voviedla do skutočnosti.

	— Miško, muž môj, len sa pekne preber! – dohovárala mu. – Od tvojich kamarátov, Ruda, Jana a Karola, som sa dozvedela, že za nič nemôžeš. Odpúšťam ti, že si sa napil, že si ohrozoval statočných ľudí nožnicami ako blázon. Zakrvavenú posteľnú bielizeň vyperiem, poškodeným kravaty zaplatíme, chvalabohu, ešte máme z čoho! Stáva sa to ľuďom, a ty si bol vždy vzorný otec a muž. Ale že si z roztopaše polepil celé dcérino zrkadlo leukoplastom, to nikdy nepochopím a nikdy nezabudnem, čo by som sto rokov žila!

	 


Lepší pytliak ako šuster

	 

	Vinco Hrk, inak horehronský dedinský suster, už od detských rokov zapodieval sa pytliačením. Rokmi dosiahol nejeden úspech a získal väčšiu šikovnosť ako vo svojom poctivom remesle. Od Kráľovej hole až po Prašivú poznal v horách každý chodník, kade aká zver chodí k napájadlám alebo k ležiskám. Preto nečudo, že sa o Vincových nevšedných znalostiach dozvedel aj bulharský cár Ferdinand Coburg, ktorý bol najväčším pánom hôr a lesov na Horehroní. Monarcha, ktorý mal veľmi rád poľovačku v nekonečných lesoch, vyhliadol si čiperného šustríka za svojho poľovníckeho poradcu a spoločníka. Aj keď starý cár bol dobrý strelec, k Vincovi sa nemohol ani prirovnať. A veru šustrík sa nijako nepoklonkoval monarchovi. Práve naopak, neraz si s ním aj zažartoval ako so seberovným. Raz po výstrele sa starý cár pýta:

	— Vincenc, zastrelil som diviaka?

	— Nie!

	— Ani som ho neštrajchol?

	— Nie. Dali ste mu milosť. To si ja jednoduchý človek nemôžem dovoliť.

	Cár sa smial ako malý chlapec. Z vďačnosti mu vtedy daroval fajku s erbom a ponúkol mu voľnú poľovačku vo svojich revíroch. Ale Vinco nechcel o tom ani počuť. Slušne, ale rozhodne vábivú ponuku odmietol. Jemu sa jednoducho bridilo, ba možno bol by sa aj sám pred sebou hanbil chodiť s puškou na pleci do lesa za bieleho dňa, ako chodieval bachratý notár s vyciveným vládnym komisárom.

	Vinco bol z inakšieho cesta. Pytliačil pre svoje vzrušenie, napätie, ustavičnú neistotu a nebezpečie. Náramne ho bavilo, keď mohol ako starý prefíkaný lišiak prechádzať horárom a poľovníkom beztrestne cez rozum a neraz ich svojimi činmi priviesť do bezmocnej zúrivosti.

	Lebo dolapiť pytliaka Vinca pri čine bola priam holá nemožnosť. Pravdaže, Vinco dobre vedel, že by od horárov darmo čakal milosrdenstvo, keby sa ktorémukoľvek z nich dostal na dostrel. Už pridlho sa naňho zastrájali a brúsili si zuby.

	Určitá úľava nastala pre pytliakov, keď okolo roku 1940 horehronské krásne revíry padli do rúk nemeckým fašistom. Za niekoľko bezcenných mariek získali nielen Podbrezovské železiarne do koncernu Göhring Werke, ale aj okolité lesy a poľovnícke právo. Potom už übermenšskej rase a jej pomáhačom nedalo veľa námahy vytlačiť domácich poľovníkov.

	Naši statoční horári ťažko znášali túto nespravodlivosť. Keďže nadutých fašistov nenávideli, začali prižmurovať jedno a neskoršie aj obe oči, ak zbadali nášho poľovníka alebo aj pytliaka pri práci „na čierno“. Takýmto činom od bezcitných privandrovalcov, ale aj od domácich pečienkárov začala zver rýchlo rednúť.

	 

	x x x

	 

	Ale Nemca rožkom neopiješ! Skoro sa zorientovali. V krátkom čase dosadili za horárov svojich ľudí. Noví horári boli zväčša Sudeťáci, ktorí vedeli trochu „drmoliť“ po česky.

	Hrkov najobľúbenejší revír v blízkosti jeho rodnej dedinky dostal pod ochranu akýsi Hans Pilfósek. Nový strážca majetku Göhring Werke, tiež Sudeťák, bol náramne vydarená pofa. Žiarlivý vzor, ako si vie občas príroda zašpásovať. Bol skôr malý ako prostredný. Do dediny sa dokotúľalo akési tučné nič v zelenom. Vinco Hrk ho výstižne pokrstil „nedorobeným komprdom“. Naoko sa vážne prežehnal a odpľul si ako správny poľovník, keď pred poľovačkou stretne starú babu, mačku alebo iné zlé znamenie.

	Nového „ferštra“ nikto nezval k nám, preto ho na Slovensku ani nikto nevítal. Od prvej chvíle bol všetkým Horehroncom milý, ako odpytujem pekne, vred na istej časti tela…

	Na znak protestu sa Vinco vybral do revíru hneď v prvý deň. Vykračoval si s puškou na pleci na svoj posed, akoby niesol na jarmok pár nových čižiem. Správal sa celkom nepytliacky, neopatrne, ba až bezočivo, veď si ešte aj pískal do kroku.

	Ani vo sne mu neprišlo na um, že nový horár z übermenšského národa, čo sa na novom pôsobisku ešte ani poriadne nezohrial, vyjde si do revíru hneď v prvý deň.[image: image23]

	Na vhodnom mieste sa Vinco učupil do borievčia a ostrovidím okom pozoroval blízku mladinu. Sedel tam skoro celkom tak pohodlne ako doma na šusterskej trojnožke. No neplátal baganče, ale striehol na srnca. A v duchu sa zastrájal, ako tomu Nemcovi dokáže, že slovensky ľud nie je natoľko holubičí, ako si on o ňom myslí. Vtom však už vybehol z mladiny na čistinku srnec. Krásavec s bohato perlovaným parožím! Vinco mal dobrý vietor. Ledva sa srnec stihol porozhliadnuť po okolí, už aj jeho svetlá zhasínali v ohni pytliakovej búchačky…

	Vinco bol taký šťastný, že sa ani nepoobzeral okolo seba, či ho niekto náhodou nepozoruje. Proti všetkým pytliackym regulám vyšiel z úkrytu hneď k srncovi. Už si chutil, ako ho vyvrhne, vyloží si ho na plecia a cestou domov bude si ešte aj popiskovať.

	No skôr, než sa dotkol srnca, ozval sa mu za chrbtom hrdzavo škrípajúci drsný hlas:

	— Halt!! Hände hoch!

	Vinco sa prekvapene obzrel a hádal, odkiaľ prichádza ten hlas. Vtom zbadal, že spoza buka naňho hrozivo mieri hlaveň pušky. A vtedy sa hlas ozval znova:

	— Raubčic, ruce vschúru, lebo putem stšílet!!

	No ostrieľaný pytliak sa správal tak, akoby sa ho výzva vonkoncom netýkala. Bez akéhokoľvek strachu sa oprel o hlaveň pušky. Napochytro pozbieral chabé vedomosti z nemčiny, z ktorej zachytil čosi na vojenčine, a k tomu pridal ešte aj to, čo sa naučil u starého Coburga. Prstom prísne zakýval, ako učiteľ na žiaka, na prekvapeného Hansa Pilfóska a rozkričal sa:

	— Kom hér, tu trotl!… Kom, kom!… Weist du, kto som já?! Sofort, daj ten gver nider, lebo ti tu rozmlátim Hirnkastel! Weist tu fóbec, kto je ritter von Coburg?

	A Vinco si zapálil krátku fajočku s erbom coburgovcov, ktorú dostal do daru od starého cára.

	— Herr Coburg?… Ó, enšuldigen si mír. Ja nevědět, že… – jachtal koprd Hans a rýchlo si strhol z hlavy čiapku.

	— Gut, gut, jäger… Vari vyzerám ako raubšic?! – spýtal sa Vinco a nenápadne ukazoval fajočku, aby sa presvedčil, že je na nej erb.

	A práve ten erb skrz-naskrz pomýlil horára.

	— Herr ritter von Coburg, já jsem tu novopečený förster-lesný, – predstavil sa konečne preúctivo, lebo začal mať strach, čo z toho bude.

	Ale to mu nepomohlo, lebo Vinco preňho medzitým vyhútal trest.

	— Sofort mi vyvrhneš hirše, vlastne srnca! A za eine štunde vystrielaš všetky svoje šúsy hergotovi do oploka! Ferštanden?! – a kúdol dymu z Vincových úst, naškľabených do úškrnu, zahalil trápne rozpaky úbohého syna Sudet. Ten sa zmohol iba na suché pritakávanie:

	— Ja vol, ja vol, herr Coburg… Všechno pünktlich udelat. Ještě vám toho hirš, vlastne srnca, aj nach Haus odnést…

	— To netreba! – povedal rozhodne Vinco. – Hirš, vlastne srnca, si ja odnést sama. Ale všetky svoje šúsy vystrieľať hergotovi do obloka, to treba!

	Keď horár Hans vyvrhol srnca, vzal pušku a strieľal do oblohy tak, že sa až hory zelenali. Vinco si vyhodil na plecia srnca a pomaly sa s ním spúšťal do údolia. A bol taký veselý, že si ešte aj vypiskoval alebo pošomrával vlastnú šusterskú pesničku:

	Ide šuster po lese, tádriabum,

	na pleciach si srnca nesie, tádriabum!

	 

	
Chválenkárske príhody

Chválenkári pri poľovníckej vatre

	 

	V zmiešanom lese pod vápencovými bralami čupí útulný dom. Zrub z masívnej guľatiny, pokrytý ako domy v hore – šindľom. Neveľké obláčiky sú natreté na zeleno a v nich krvavočervené muškáty. Podľa jeleních parohov pripevnených na štíte každý poľahky uhádne, že má pred sebou horáreň. A ak sa chvíľu pomotká okolo nej, zvetria ho horárove psiská a vyrútia sa naňho s brechotom. Vzápätí vyvábia rozpeľchaného, vari aj vyše stokilového bradáča, z ktorého sa skoro vykľuje pán horár. Keďže pán horár má rečovú chybičku, akomak sa zajachtáva, aby to trochu maskoval, vypomáha si pričasto slovkom „ono“, pričom koniec slovka preťahuje podľa toho, ako skoro sa mu podarí vysloviť ďalšie. Z vrecka ošúchaného horárskeho kabáta mu stále vycivuje fajka-zapekačka. Pre to slovko „ono“ každý ho pozná len ako pána horára Ono. Obrovskú postavu napodiv držia a nosia pomerne malé nohy schované v čižmách. Možno ho zbadať aj na diaľku, bez videnia; fučí ako kováčske mechy.

	Pravým opakom pána horára Ono je jeho žienka Eva: drobná cupinôžka, čiperná ako trblietalka, vždy s úsmevom na peknej tváričke. Keby pri reči trochu nefufnala, kde-kto by si dal otázku, prečo si také fajn žieňa vzalo za muža práve tohto horáriska, obrovské lomidrevo. Kde sa vzala v nej toľká odvaha?! A možno by pani horárka ako skúsená jazyčnica zvedavcovi pohotovo odvrkla: – Aké strachy? Neviete, že malá rybka sa nebojí veľkej vody?

	A keďže horárovci deti nemali, takmer každú sobotu, nedeľu a vo sviatky radostne vítali v horárni zaujímavú družinu poľovníkov, vojenských vyslúžilcov-rezervistov z prvej svetovej vojny. Vekom starci, ale duchom ešte mládenci, nevedeli si akosi odvyknúť od vône pušného prachu, preto sa dali na poľovníctvo. No rôčky a tvrdý život vykonali na nich svoje, a preto v revíri na zveri nenarobili veľa škody: strieľať strieľali, ale neublížili a domov nosili len zvery ktorá starobou podľahla. Viac si chodili posedieť na zdravom vzduchu, pri ohníku, keď škvrčala zbojnícka pečienka na ražni. Lež nadovšetko radi rozprávali svoje spomienky. Vedeli rozprávať nadúšok také neuveriteľné, hrôzostrašné, dobrodružné, ale aj smieme zážitky, že nemecký barón Münchhausen a jeho český príbuzný barón Prášil videli sa popri nich len ako začínajúci učni-prístipkári. A každý z nich mal zážitkov, príhod, skúseností na celú noc. Je len samozrejmé, že v príhodách vystupovali ako skutoční hrdinovia, siláci, takmer obri, neprekonateľní vo výmysloch a v neočakávaných prekvapeniach. Preto sa potom nemožno veľmi čudovať, keď ich mladý dedinský učiteľ, ktorého si pribrali do poľovníckej partie, sprvoti len sám pre seba, ale neskoršie aj verejne nazval najlepšími chválenkármi z fajty ľudových rozprávačov.

	Ale pozor! Aby nenastala mýlka.

	Naši chválenkári sa nevychvaľovali majetkami, ako sa zvyknú chvastať tupí boháči, nechvastali sa ani vzácnym tovarom, akým sa vystatujú obchodníci, trhovci a keťasi. Chválili sa vždy len svojsky ako ozajstní chlapi, bojovníci, teda ako skromní ľudia, čo sa radšej pochvália starými matičkami, a nie krásnymi ženami, alebo spomenú aj svoje hrdinské činy z prvej, ako hovoria, „starej vojny“. A v tej útulnej horárni vyťahovali zo svojich spomienok také poľovnícke úspechy, že sa pri nich lampa kývala, poslucháčom vlasy dupkom vstávali a zelený prach sa tak rozvíril, že neraz v ňom sami nevedeli rozoznať, čo je z ich rečí skutočná pravda, a čo si len tak nevinne pridali. No nech bolo, ako bolo, hodno pochváliť, že jeden druhému všetko, aj to najneuveriteľnejšie naslovo uverili. A ak si aj v duchu mysleli svoje, nikdy okrem jedného, ale o tom neskoršie, nekrútili pochybovačne hlavami ako krutohlavy, že príhoda je ďaleko od pravdy…

	Hlavný chválenkár z družiny poľovníkov bol malý, nepatrný človiečik, takmer drobček, kmotor horára Ono – Ondro Demikát. Neposedné chlápätko, v starých vojenských nohaviciach, bez omotiek, akoby ani nemalo v žilách krv, ale priamo živo striebro. Ustavične sršal ostrovtipom, nápadmi, pohotovosťou. Vedel nečakane seknúť ako šabľa. Aj keď bol, ako sa spomínalo, vzrastom hlboko pod vojenskú mieru, predsa ho hneď v prvý rok vojny, v štrnástom, uznali za schopného bojovať vo vojsku cisára a kráľa Ferenc-Jóžku. V krutých bojoch v Bosne, v Karpatoch a napokon aj na Piave predsa sa len musel statočne držať, keď si vyslúžil hodnosť kaprála. Na tú svoju šaržu bol pyšný ako páv na chvost. Ondrík Demikát prv, ako začal rozprávať, pošupol si do čela širokánsky čierny klobúk, prižmúril aj tak vždy prižmúrené okále, zastrihal chatrnou štetkou fúzov pod riadnym nosiskom, a už sa to z neho sypalo ako z deravého vreca. A on, malý drobček, rástol v očiach poslucháčov do obrovských rozmerov. Verili mu každé slovo. A kto zapochyboval, toho Ondrík poľahky odbavil často vyslovovanou vetou: „Mne vždy bol svet gombička a život ringľspíl, a nebohý pán Furdík môže všetko, čo vám tu hovorím, ešte aj dnes dosvedčiť ako očitý svedok…“

	Ak Ondro bol hlavou, či vodcom družiny, jeho zástupcom tak medzi poľovníkmi, ako aj medzi chválenkármi bol Jano Mrvenica, ktorého kamaráti pre jeho až nápadne veľký vzrast prezývali Ťažkoskladný. Jano, dedinský krčmárik, bol vyše dvojmetrový obor a silák. Tiež jachtal, ale nie ako horár Ono, ale normálne. A keď nehovoril, nikto nič na ňom nepobadal. Ondro ]ana ustavične prekáral, že pochádza z dvojčiat, ako druhé dieťa otcovo od prvej ženy z tretieho manželstva. Len sa vraj chyba stala: Jeho nebohá matička vyfasovala od sudičiek na dve deti len jeden rozum, a chudák Jano aj vtedy, ako neraz v živote, potiahol za ten kratší motúz a – rozumu sa mu neušlo. Ale nehodno ľutovať: o čo mal menej fištrónu, o to mu pribudlo na výške. Nečudo, že keď narukoval do Vacova, kráľovská armáda nemala pre takého chlapa dosť veľkú posteľ, a tak neboráčisko dva mesiace spával v oficierskej kolkárni. A že by nová posteľ bola bývala drahá, tak ho radšej poslali na front; tam mu bol posteľou dlhočizný zákop. Jachtavého Jana každý poznal ako dobráka od kosti. Na Ondrove taľafatky sa nevedel nahnevať, a už vôbec nie uraziť. Len ťažkopádne pokrčil plecom, odpľul si do ohňa a myslel si, že reči sa hovoria a chlieb sa je. Baranicu, rokmi už poriadne vypĺznutú, ktorú nosil v zime i v lete, posunul si do čela a staral sa o poživeň družiny. Rád kucháril. Vypekal a núkal dobrotami svojich verných kamarátov-chválenkárov.

	Povedľa Ondra Demikáta, Jana Mrvenicu-Tažkoskladného doslova i do písmena sa kotúľal Mišo Fučka, veľký poľovník pred tvárou Hospodinovou. Postavou zrazený do seba, ako peceň chleba a roztečený široko do bokov ako rozvodnený Hron. Ohnúť sa vedel len v členkoch, aj to iba s veľkou námahou. Ohnúť sa v drieku ešte nikdy v živote neskúsil. Napokon ako aj? Veď drieku ani nemal tak isto ako horár Ono. Pichľavý Ondro Demikát neraz Miša doberal, že mu hlava vypučala hneď, odpytujem pekne, na zadku. A pretože jeho rodná mať, bezmála ako Janova, okrem rozumu nevy fasovala preňho od Stvoriteľa ani materiál na vlasy, obrvy a fúzy, Miško behal životom ako vyložený holopysk. Aj keď v dedine popri gazdovstve zastával funkciu holiča, sám sa česal, ba aj holil len a len uterákom. Za to na svoju vojenskú slávu bol veľmi hrdý. Za nič na svete by nebol predal svoju starú vojenskú čiapku s mäkkým šiltom. Na rozdiel od horára, ktorý vždy nosieval za klobúčikom štetku diviačích štetín, Mišo si zastrkoval na pravú stranu chvojku smrečiny, ktorá pekne pristala k jeho červenej tváričke so štyrmi bradami.

	Keď táto trojica slávnych poľovníkov-chválenkárov kráčala ovešaná flintami a tanistrami spoločne do lesa k horárovi Ono, detváky sa s úškrnom poštuchávali: „Aha, Dlhý, Široký a Bystrozraký!“ Dlhým mal byť Jano, širokým Mišo a Ondro Demikát bol skôr bystroduchý než bystrozraký.

	Ako choroš na dub, tak sa na zaujímavú trojicu chválenkárov ustavične lepil Števo, ktorého každý v dedine iba Huckošom volal. Do všetkého a do každého zapáral, najmä do chválenkárov. Vždy tvrdil práve opak toho, čo oni. Svoje otcovské meno používal iba vtedy, keď podpisoval poštárke penziu. Za to prídomok „Huckoš“ mu sedel ako klobúk na hlave. Keď že bol mladší ako jeho kamaráti a nebol na ich „starej vojne“, nemal právo chválenkárčiť zarovno nimi. Preto mu zostal len nepríjemný údel huckať, zapárať a pochybovať. Jano o ňom skalopevné tvrdil, že pichá preto, lebo sa iste narodil kdesi v bodľačí na smetisku. Aj keď Huckošove večné pochyby vedeli chválenkárov niekedy priam rozzúriť, jednako bez jeho zapárania a večných pochýb sa im akosi ani nechcelo chválenkárčiť.

	Mladý rechtor-učiteľ, ako sme už spomenuli, ktorého chválenkári prijali medzi seba akoby do počtu, bol akýmsi dôvažkom, či tichým pozorovateľom. Pravdu povediac, brali ho preto, lebo ich vždy rád počúval, s uznanlivým a chápavým úsmevom. Učiteľ, ktorý mal rád ľudový folklór, si tu a tam ich dobrodružné zážitky aj zapisoval, a to sa im rátalo! Cítili sa ako slávni generáli!

	A práve tieto rechtorove zápisky chválenkárskych príhod, ktoré zachytil pri praskajúcej vatre, majú sa zachovať pre dnešných i budúcich poľovníkov. Lebo raz darmo, rod slávnych chválenkárov sa už aj z radov slovenských poľovníkov a horárov čoraz viacej vytráca. Preto bez dlhých rečí hor‘ sa do horárne medzi chválenkárov k vatre započúvať sa do ich nevšedných príhod.

	 

	***

	 

	Kým sa Jano Ťažkoskladný s Mišom Fučkom na horskej čistinke na dohodenie od horárne pechorili okolo žeravej pahreby s prípravou živánskej pečienky, horár Ono s žienkou Evičkou zatiaľ už dokončievali v kuchyni kotlíkový guláš a „hriatô“. Malý Ondro Demikát, vyslúžený kaprál, sedel na skale obďaleč kamarátov a pokojne si upíjal z fľašky rum. Ako kedysi cez vojnu, aj teraz kamarátov komandoval:

	— Ostarky, rezkejšie! Zvŕtajte sa, čuridlá!… Tá vaša živánska bude na kráľa Nikdala… Kto sa má dívať na vás, olovené vtáky, há?! Rezkejšie!!!

	— Len sa ty, Ondrík náš, nenadrapuj ako starý manteľ! – zahriakol ho od ohňa pokojný Mišo, ktorý odborne napichoval na ražeň kúsky mäsa, slaninky, cibule a zemiakov.

	— Vieš, Miško, o-ono taký ka-kaprál, ako toť náš Ondrej, bo-bojovať vie, re-revať na mužstvo e-ešte lepšie, a-ale do ta-takejto mierovej ro-roboty veru nie je sú-súci, – pokojne si jachtal Jano pri krútení ražňom.

	— Starí frfloši, do môjho kmotríka Ondra nezabŕdajte! – zaplietla sa z obloka horárne horárka do hovoru. – S vami sa zhovárať, to radšej bránkou vŕzgať!

	— Evička, ty si len var svoju fazuľku, var! – zahriakol ju Mišo s narážkou na jej fufnavú reč. – Do našej chlapskej reči nám nešteboc!

	— Och, ty Mišo, Mišisko! Mechúr šmalcu! Ty si budeš zo mňa robiť pajáca? Hneď ťa obarím!… Ale čo ti obariť, holopysk, keď nemáš ani vláska na bravčovom ksichte? Cha-cha-cha…

	— Evka, ne-neblíž Mišovi!… Má tentora-raz pravdu! Svätú prapravdu! Pre ta-takých, ako je tvoj kmo-kmotor Ondro, sme my, hr-hrdinskí vojaci, pre-prepytujem pekne, pre-pre-pre… ten-tovali našu „starú vojnu“… Mi-mišo, a-ako sa to slovo dá že-žene slu-slušnejšie povedať?

	— … pre-pre… eh, mne tiež iba to sprosté slovo letí na jazyk…

	— Pre-šus-tro-va-li voj-nu, tak sa to slušne vraví, hrdinovia, keď si neviete poradiť, – slabikoval od svojej fľašky správne slovo Ondro. – A vôbec, matrtaji, mohli by ste sa pred slušnou ženou kamaráta aj hanbiť… Vy tak ešte kanóny sidolovať, rajóny šurovať, svine chovať, ale medzi slušných ľudí? Ojojój, bohuchovaj, Evička, a takíto niktoši si ešte aj na mňa, na šaržu, na kaprála trúfajú!… Pucáci bezočiví! – A upil si znovu mocne z fľašky, až mu ohryzkom na hrdle myklo. – Práve som vás chcel ako bývalých, aj keď nie mne celkom rovných, ale predsa len bojových kamarátov a poľovníkov ponúknuť. Teraz, banda rebelantská, rum vypijem sám!

	— Nič nové pod slnkom! Just takto ste vy šarže robili aj cez vojnu, – kriticky konštatoval Mišo hlasno preglgajúc sliny. Žiadal, oj veľmi sa mu žiadal log z Ondrovho rumu.

	— Roboty si hľaď! – znovu rypla horárka. – Čo nevidieť prihrmí rechtor s Huckošom, a živánska je ešte na Kakaj Vŕšku…

	— Evka, máš svätú pravdu! Vidím, že si chlapcov musím vziať na befeľ! – vyhráža sa Ondro a hrozí sa im fľašou: – Robte, zvŕtajte sa, ucháni! Mäso polievajte červeným vínom! A bez rečí, šuhajci!

	Komanduje takto a podobne, medzitým zas popíja. Jano to už nevydrží. Žmurkne sprisahanecky na Miša. Ten hneď pochopil a – čo by nikto od guľatého starca nečakal, nečakane sa vrhli na Ondra. Odborne ho švacli o zem, ale najprv mu z rúk fľašu vydolovali.

	— Hurrááá!… Oplan, odľud, si náš! Máme ťa! – výskali sedemdesiatroční poľovníci s fľašou v rukách.

	— Chlapi, čo stvárate?! – zvrešťala prekvapená horárka.

	— Evička videla si prá-práve, ako vy-vyzerá skutočná vo-vojenská re-rebélia, vzbura, – smeje sa obor Jano kľačiac na Ondrovi, ktorý sa mece ako mačka vo vreci.

	— Jano, Mišo, nebláznite! – jačala udychčane prisadnutá šarža, kaprálik Ondro.

	— Nuž čo, ša-šarža? – víťazoslávne sa mu prihovára Jano. – Ako ti je, škvar-škvarka kaprálska pod pra-pracujúcimi bo-bojovníkmi, haá?!… Ne-nebude sa ti pá-páčiť pár o-oflinkov?! – a poťahuje porazeného Ondra za nos a naježené fúziky. Hneď za tým si poťahuje z fľaše.

	— Dajte mi pokoj!! – reve Ondro.

	— Jano, Mišo, ono, čo stvárate?! – kričí horár Ono z dvier horárne, brániac si svojho kmotríka.

	— Ne-nevidíš?… Ra-rabujeme e-erárny ma-magazín! – hlási Jano sediaci rozkročmo stále na Ondrovi ako tesár na krove.

	Kým Jano vysvetľoval horárovi, čo sa stalo, Mišo sa už bokom plnými dúškami lačno nadájal z ukoristenej fľašky. No jeho večne uškerená tvár sa náhle zošúverila do kyslého úškľabku, ba aj sa akosi s odporom striasol a huncút bez slova hneď podával fľašu kamarátovi, Ondrovmu premožiteľovi.

	— Uhni si, víťaz Janko, z tej našej vojnovej koristi.

	— Miško, si ka-kamarát!

	Jano chmatol po fľaške a mocným glgom kynožil najväčšieho nepriateľa ľudstva – alkohol. No aj on sa hneď zmraštil, akoby sa napil kyseliny soľnej. Obsah „dobroty“ vyprskol na chichúňajúceho sa Ondra:

	— Zupák, aby ťa vre-vredy há-hádzali ka-každú hodinu na-najmenej tri ra-razy!… Zase si nás do-dobehol!… My že stre-strebeš fajný ru-rum, a ty nás len balamutíš hlú-hlúpou vodou z ru-rumovej fľašky! – a už aj fľaša letela ako granát ta het do čertovej matere.

	— Ondro, Ondro, ale si ich, ono, dobehol! – rehoce sa horár Ono aj so svojou trblietalkou Evou, až im slzy tečú.

	— Skaza si, Ondro Demikát! Skaza náramná! – hromží prekabátený Mišo, krúti hlavou a mocne odpľúva.

	— Je!… Ho-hodinu nás drá-dráždi. Ho-hodinu cicia z fľa-fľaše vovodu, len a-aby nás, starých ma-mamľasov, do-dobehol.

	— Jano, a čo takto poučiť šaržu, nášho kaprálika, ako sa má správať k hrdinským vojakom?!

	— Dobre! – A už Ondra ako chrústika Jano jednou rukou vtlačil do veľkého šaflíka so studenou vodou. Ondro, neborák, sa aj smial, aj sa snažil udobriť svojich vojakov-vzbúrencov:

	— Chlapci, nebláznite!… Ja… ja som s vami iba trochu žartovááál!

	— Teraz za-zase my t-trochu ža-žartujeme! – basovým hlasom mu odvrkol Jano. – Tu ťa za-zapacujem do tohto ša-ša-šaflíka ako stehno zo sta-starého di-diviaka!

	— Jano, nehartus! – bránila si kmotra Ondra dobrácka horárka. – Dobre vám urobil, slopajom!

	— Evka, ne-nefačkuj, le-lebo aj teba namiesto ce-cesnaku na-namiagam do ša-šafľa ku ka-kaprálovi!

	— Jano, a čo keby sme šaržu po tomto páci trochu nad pahrebou sem-tam vyúdili? – nahováral podkušiteľ Mišo.

	— Ba e-ešteže čo!… Zdochlinou ško-škoda pahrebu hu-hubiť! Aký si to po-poľovník?!

	— Múdro radíš, Janko, – uznával Mišo. – Ja radšej kaprálikovi, aha, tento čákov napasujem na makovicu! A chudákovi Ondrovi narazil na hlavu mastný kotlík ako helmu. – Pasuje mu dobre? – pýtal sa z odstupu.

	— Pa-pasuje!… Ale na-najprv túto ško-škodnú há-hádam previzitírujme! Ne-nemá dačo pri se-sebe? – a už aj Ondrovi prstami odborne prekutáva vrecká. – Aha! Ci-cigarety!!!… Re-rekvírujem ich pre vo-vojsko… a…

	— A… a civilné… ono, obyvateľstvo! – pridáva sa k vzbúrencom smiechom zoslabnutý horár Ono.

	— Vi-vidíšy horarik, ako sme šikovne zhodili na-nadvládu diktátora, a te-teraz máme re-re-re…

	— Reumu! – jajkajúc dopovedal namočený Ondro v studenej vode šaflíka.

	— … nie, re-re-re…

	— … republiku chceš povedať, Janko, však?… Teda, nech žije sloboda! A šibenicu takýmto vydriduchom!

	Radostne výskajúci vzbúrenci ešte nestačili zvolať ani sláva, keď ich v poskakovaní s ukoristenými cigaretami neočakávane vyrušilo z lesa zaručanie mocného jeleňa. Len okamih zostali všetci ako bezradne prikovaní. No vzápätí sa spamätali. Nechali Ondra Ondrom v šaflíku s „helmou“ na hlave a každý ako pri bojovom poplachu bleskurýchle siahol po svojej puške zavesenej na strome dolu hlavňou.

	— Chlapi, jeleň! – šepol Mišo, a už mal nabité.

	— Len opatrne, a, ono, bude náš! – radil horár Ono.

	— Aj musí byť! – šepol Ondro tiež už s puškou v rukách. Málo dbal na to, že z neho ešte čurčala voda ako z vodníka.

	— Ondríky ono, neprenáhli sa!… Vydrž!… Ozvem sa mu znovu a privábim ho, ono, bližšie! – a horár už aj majstrovsky vábil napodobňujúc ručanie jeleňa.

	— Či sa nám o-ozve? – šepotom sa dohadoval Jano a všetci zmeraveli v očakávaní.

	— Nič!… Len ticho! Ozvem sa mu, ono, ešte raz!

	— Čakám na ručanie, a potom… – zastrájal sa Ondro.

	Nedočkali sa ho. Namiesto ručiaceho jeleňa začuli z lesa posmešnú pesničku:

	Hej, vy lovci, gavalieri,

	čo ste chceli strieľať

	podochnuté zvery?

	Cha-cha-cha-cha…

	A z húštiny ľahkomyseľne predstúpil pred hlavne striehnúcich poľovníkov Štefan Huckoš a o niekoľko krokov za ním stál mladý učiteľ.

	Ondro, vždy veselý, akosi namrzeno zaistil pušku a ledabolo ju pohodil bokom. Viac šomral, ako hovoril:

	— Ej, ej, Huckoš, na dobrom sa nezabavíš… Ľahko sme vás mohli pošarpať… Dosť starý poľovník si, ale rozumu nikde!

	Ondro má, ono, pravdu… Takéto fígle nemám rád, ono, v revíri! – dohováral aj horár Ono, hneď sa však usmial na hosťa: – Ale ono, zabudnime na to a pekne vítajte u nás, pán rechtor. Ráno sa ide na postriežku!

	— Oj, oj, konečne ste zase k nám došli… Zložte sa a… a cíťte sa u nás ako doma, – štebotala fufnavá horárka okolo učiteľa. A tým sa zabudlo na nepríjemnosť… O chvíľu už pohotová horárka prinášala každému po kúsku husacej pečienky na o krúžte ku voňavého chleba.

	— Keď sme už všetci pohromade, prijmite dačo pod zub. Gunárik nám včera zdochol, – ponúkala chichotajúc sa.

	— Akýže to, ono, gunárik?… Evka moja, povedz gunárisko!… Ono, keby nebol pochudol, mohol mať aj dobrých desať kíl! – začal hneď chválenkárčiť brucháč Ono. – Nech sa z miesta nepohnem, ak nežral rovno ponad trojmetrový plot zhora tak, že si, ono, gágor natiahol ako hasiči hadice… Eva, čo sa oškŕdaš, akoby si, ono, svrab mala? Nech skameniem, ak jeho pečienka, ono, nemala aj bez váženia čajsi štyri kilá!

	— Pečienka z gunára že mala iba štyri kilá? – podpichoval Štefan Huckoš.

	— Starý, veďže nebalamúť! Celý gunár nemal viac ako päť kíl, a ty zrazu šemotíš o štvorkilovej pečienke! – zavracala si muža horárka, ktorá málokedy znášala mužovu chválenkárčinu.

	— Vravíš, stariga, že gunár nemal viacej, ono, ako päť kíl?… Kmotrík Ondro, si, ono, kamarát?… Poznal si nášho gunára, ono, osobne?… Poznal!… Nuž vydaj, ono, svedectvo a potvrď, či hovorím, ono, pravdu, alebo klamem!

	 


Ondro spomína na husiu pečeň a zajačiu slaninu

	 

	— Či mal, Demikát – kmotríček môj, tvoj gunár desať kíl alebo len desať deka, to je jeho, a nie moja vec… Ale pečeň? Pečeň mohol mať aj šesťkilovú…

	— Čože vyvraciaš, kmotríček oči? Veď ak pánbožko chce, aj motyka vystrelí! Teda aj kilový gunár môže mať šesťkilovú pečeň! Aj moja nebohá matka mala kačicu, ktorá musela hlavu skloniť vždy, keď vchádzala cez vráta do humna…

	Evička, veď ty si len slabá žena, nesmejže sa mi, nesmej! Múdrych počúvaj! Lebo ani nepadneš, a budeš mať na tele fľak! Radšej ver tomu, čo hovorím, lebo ja viem, čo viem! A uveríš tomu, stvora božia, že ja som raz domáce zajace, keď im matku tchor zadrhol, podložil pod mačku, ktorá sa práve predtým okotila?… A z tých mačacích zajacov dochoval som také samčiská, že keď jeden z nich po mesiaci durgol zadnou nohou do fošne na podmostine, zlomil ju ako pierko!… Šiesti chlapi sme mali čo robiť, aby sme ich po jednom povalili na zem a sprevodili zo sveta! Spýtaj sa, Evička, ale aj vy, pán rechtor, mojej ženušky Marky, nechže vám dosvedčí, že tie ušiaky mali na čele slaninu širokú na tri piade! Mäsa bolo z nich za plnú udiareň. Dobrých šesťsto kíl! A tých škvariek vytopených zo zajačej slaniny! Nevládal som ich ani spolu s chasou schosnovať. Tak som ich teda zasilážoval ako porezané kukuričie na zimu. A keď sme tú slaninu vytápali, susedky sa nám chodili dívať do miešačiek na dvore ako na zázrak… Kmotríček drahý, prečo ty nič nevravíš? Veď aj ty si videl, že tá masť škvrčala celkom tak, ako keď sa vápno hasí. Vytápali sme v troch takých miešačkách, v akých dnes cestári zvyčajne varia asfalt… Kmotríček, ako dobre, že si aspoň prikývol… Veď tuhla pán rechtor by si mohol myslieť, že som čudo, a nie pravdovravec. No aby som nezabudol na tie zajačie pazúriky… Boli ako kosáky, ak nie raz také veľké! Pripevnil som ich všetky na múr, viseli tam na nich reťaze a hamovky z troch vozov!

	— Pán rechtorko, vy ste ešte mladý, ale môj pán rechtor choval kedysi aj holuby! To vám bola fajta! Keď si samec sadol na vahadlo studne, hneď ho prevážil a poľahky vytiahol veľké vedro vody!

	— Dneska už nevidieť ani také sliepky, aké bývali v našej mladosti! Vtedy mávali sliepky také vysoké nohy, že keď chceli zobať zrno, obilie na poli, museli si kľaknúť alebo aj ľahnúť!

	— A, kmotríček môj, pamätáš sa ty ešte na jablká v sade nášho farára? Veď ako šarvanci sme ich chodili riediť. Každé vážilo najmenej štyri kilá. Aj šesť konárov od ťarchy zlomilo, kým konečne na siedmom dozrelo!

	— Pravda, vtedy aj dedinskí farári koledovali inak ako dnes! Na Škaredú stredu nerobili popolom krížik, ale každému farníkovi šupli do tváre hrsť popola. A miništranti ho vláčili za pánom farárom v kalfase ako maltu na stavbe!

	 

	— Ondro, Ondroóó, hamúúj! – zjačal Huckoš a zapchával si rukami uši. – Ak neprestaneš tárať o pestovateľských zázrakoch, pomyslím si, že ti niečo sadlo na mozog!

	— Štefan, ty Ondrovi, ono, ver na slovo! – presviedčal Huckoša horár. – Čo nám práve, ono, rozprával, je bisťubohu číro čistá pravda!

	— Horár, a ty zase naozaj všetkému veríš, čo ti Ondro nakváka? – dobiedzal nástojčivo ďalej Huckoš.

	— Huckoš, ak neveríš, nebohý pán Furdík, očitý svedok všetkého, čo som tu porozprával aj dnes ti to dosvedčí! – bránil sa Ondro s úškrnom ako obyčajne.

	— Ondrík náš, čo ťa po Huckošovi, nestačí ti, že všetci veríme každému tvojmu slovu? – ozval sa od praskajúcej pahreby okrúhly Miško Fučka.

	— Huckošy dobre ma, ono, počúvaj! – dôverne si pritiahol Štefana hostiteľ, horár Ono. – Po tom, čo som, ono, zažil s krtom, Ondrovi uverím, ono, aj najneuveriteľnejšiu príhodu!

	— Pán horár, a čo ste to zažili, dokonca s krtom? – nástojčivo sa vyzvedal mladý rechtor a už obracal v zápisníku čistú stránku, aby si všetko svedomite zapísal.

	— Ono, keď chcete, pán učiteľ, rád, ono, veľmi rád porozprávam…

	 


Horár a korheľský krt

	 

	— Prepáčte mi, ono, kto už poznáte moju príhodu o krtovi, ale znovu vám ju vyrozprávam. Mal som s ním, ono, totiž veľkú kalváriu, čo mi môže najlepšie dosvedčiť moja žena Eva.

	Práve sme mali, ono, návštevu z mesta. Častovali sme hostí, ono, pod lipou na dvore. Nejedlo sa veľa, ale tým, ono, viacej sa pilo. Bolo to v štyridsiatom siedmom roku, keď, ono, bola u nás tá strašná suchota. Nielen potoky, horské bystriny, ale aj, ono, rieky vyschýnali. Zem bola, ono, popraskaná ako kôrka chleba. Z koryta Hrona kúdolil sa prach ako, ono, na poľnej ceste za autom. Les vysychal a vädol. Záhrada vyzerala, ono, ako saharská púšť. A naše hrdlá sa podobali studniam vyschnutým, ono, v tej púšti.

	A ako sme vtedy tak pod tou lipou besedovali, náhle, ono, počujem zo slepačieho dvorca čudný praskot. Vari ide byť, ono, zemetrasenie? spýtal som sa sám seba v duchu. Všetci sme, ono, veľmi prekvapene pozerali na seba. A nikto nevedel, čo sa robí. Na slepačom dvorci sa náhle začala dvíhať, ono, zem a… po chvíli, čo by som nikdy nebol ani čakal, ono, vykukol a vzápätí aj vyšiel spod suchej zeme krt!

	Krt je slabé slovo. Veď to bolo, ono, hrozitánske krtisko!!

	Rozpálené oči zapichol do nás a sliedivo hľadal, ono, niečo okolo seba. Keď našiel v starom hrnci, ono, vodu pre hydinu, mali ste vidieť, akú mal radosť! Smädno sa k nej vrhol, a našup bola v ňom. Olizoval si pysky, ono, ako starý korheľ a očami okolo seba svietil, ono, ako reflektormi… Neviem, čo mi prišlo na um, ono, podišiel som k hrncu a nalial doň za krígeľ piva…

	Krt ho na jediný dúšok vyslopal! No potom som sa ho už nemohol, ono, vôbec zbaviť. Drapol ma za nohavicu, a drankal, žobral, ono, skučal ako pes. Preto som mu lial pivo z fľaše, ono, rovno medzi pysky. Panáčkoval ako zajac, akoby mi, ono, chcel prejaviť vďaku.

	[image: image25]Ale cirkus sa, ono, začal až potom.

	Opitý, ono, krt začal tancovať, pískať, vrtieť sa v kruhu, ba aj duby váľal tak, že sme sa, ono, išli zájsť od smiechu. No smiech nás, ale najmä mňa, prešiel na druhý a, ono, na ďalšie dni…

	Krt si navykol chodiť so mnou, ono, na pivo aj do krčmy. Nebolo s ním, ono, na vydržanie. Stával sa, ono, čoraz bezočivejším. A keď nedostal piť, preháňal, ono, sliepky a husi po dvore. Už by som ho bol bezmála odbafol, ale akosi mi ho, ono, bolo ľúto tak, ako je ľúto, ono, pijanovi ublížiť svojmu kamarátovi z mokrej štvrte.

	Keď som raz na nešťastie zavítal, ono, do krčmy s mojím krtom-korheliskom, každý, kto tam pil, ochotne mu, ono, zo zvedavosti zaplatil pálenku, pivo alebo víno. Nuž nečudo, že mu to durglo, ono, do kotrby. Len potom sme sa, ono, čudovali, aký štabarc vedel narobiť opitý krt. Všetko sa, ono, váľalo od smiechu nad jeho výčinmi. Ba ešte aj náš strašne lakomý krčmár sa učlovečil a nalial mu, ono, malý rum.

	A možno ten malý rum krta načisto dorazil. Bez dlhých rečí sa, ono, vopchal pod lavicu, hlava mu odkväcla a vzápätí chrápal, ono, tak hlasno, že krčmárovi ušli, ono, všetci hostia z krčmy.

	Žena Evka mi, ono, dohovárala čoraz častejšie, prečo sa vraj ja, vážený občan, kamarátim s takým neľudským slopajom.

	Nie, nemyslite si, že som ho, ono, zastrelil… To by som neurobil! Keď bol najbližšie nadrúľaný pod obraz, zaniesol som ho, ono, na slepačí dvorec a strčil som ho, ono, nazad do tej istej diery, z ktorej nedávno vyšiel, ono, ako biblický Jonáš z brucha veľryby. Ešte som aj zem nad ním riadne udupal a, ono, ubil kyjakom. Spokojne som si vydýchol, že už budem mať s potvorou, ono, pokoj…

	Pár dní som ho nevidel… Iba po týždni som sa dozvedel, že oplan krt, ono, chodieva pravidelne aj bezo mňa, a teda sám do krčmy. Krčmár sa vzácnemu hosťovi zaradoval, lebo mu, ono, každý večer privábil veľa zvedavcov, a tak mával vždy dobrú tržbu.

	Keď som ja vstúpil do šenku, krt, ono, len čo ma zbadal, už ho nebolo. Od strachu zmizol ako gáfor a dva dni ho, ono, nechyrovali. Krčmár ľutoval vábnika na hostí. Všade ho, ono, hľadal ako stratenú ihlu v kope sena. Prekutral všetko, až ho konečne, ono, predsa objavil v pivnici medzi sudmi. Jeden z nich, ono, navŕtal a pil a pil tak dlho, až sa milý krt na smrť upil.

	Kujon krčmár, aby vyťažil ešte aj po smrti z neho, ono, úžitok, zorganizoval mu taký pohreb, že sa naň zišlo vari sto korheľov zo široka-ďaleka. Potom bol, ono, kar za krtom, takže sa tri dni krčma otriasala od hurhaja, čo vystrájali, ono, trúchliaci pozostalí, ono, povahou blízki príbuzní krta-slopaja…

	 

	* * *

	 

	Takto a podobne naši chválenkári posedávali pri ohníčku ešte dlho dlho do noci a lovili v nekonečných revíroch svojich bohatých poľovníckych zážitkov. Ledva jeden z nich skončil, druhý už mal pripravenú ďalšiu príhodu. Učiteľ si mal čo zaznamenávať, kým sa začalo brieždiť a nadišiel čas na postriežku. Potom sa rozišli starí, značne unavení chválenkári na svoje posedy, a tam im obyčajne nič neprišlo na dostrel; a keď aj prišlo – oni, starci, obyčajne po prebdenej noci pokojne podriemkavali…

	V ďalšom podávame milému čitateľovi to, čo si pán učiteľ stihol zapísať zo zážitkov chválenkárov Ondra Demikáta, Jana Mrvenicu-Tažkoskladného, Miša Fučku, ale aj Štefana Huckoša. Ba, napokon sa aj pán učiteľ natoľko vyučil chválenkárskemu umeniu, že poslednú príhodu o tatranskom gamzonovi na veľké prekvapenie chválenkárov povedal sám.

	 


Ondrov hrozný diviak

	 

	Po skončení nasej starej vojny v osemnástom roku šarapatil v horách medzi Kováčovou a Sielnicou diviak, akého ešte u nás ľudské uši nepočuli, oči nevideli a pamäti si nepamätali.

	Hrozná štvornohá opacha! Kly nemal ako ostatné naše diviaky dokriva ohnuté, ale rovné, vari ako slon. A pažravý bol ako náš horár! Keď sa pustil do zemiačniska, na jeden raz schrupol zemiaky zo štyroch jutár, takže z nich nezostala ani vňať. A ešte ďalej sliedil aj po kapustniskách, po obilí, ba ani ďateline nedal pokoj.

	Keď dedinčania, po vojne vyhladovaní a ubiedení, videli, čo im diviak robí s úrodou, začali sa báť toho najhoršieho. – Ak to ďalej takto pôjde, – bedákali, – v zime od hladu pokapeme! A na jar nebude ani sadiva ani osiva!

	Málokto však dbal na lamentovanie chudobných. Nuž začali šomrať a nadávať:

	— Čože robia páni revírnici? Kdeže sú? A čo pánski jágri z mesta?! Na krotké zajačiky strieľajú, ale naše polia pred pažravou chamraďou neratujú, aby ich porantalo!

	Lenže združenie jágrov sa jednako nemalo a nemalo k činu. Dobre vedeli, že pošarpaný diviak je nebezpečnejší ako medveď. Jágra ľahko roztrhá v zuboch ako vecheť.

	No keď sa už dlho a veľa šomralo, vyhlásili poľovačku povinnú pre všetkých členov združenia. Jednako okrem pár honcov neprišiel nikto z jágrov.

	Nešťastní richtári zo všetkých okolitých dedín sa napokon zastavili u mňa a pre božie zmilovanie ma prosili, aby som ich oslobodil od tej diviačej pliagy.

	Už som aj pristával splniť ich úpenlivé prosby, ale do môjho odhodlania zasiahla žena:

	— Nedávaj sa, Ondrík, na to! Kto mne úbohej a tvojim deťom podá chleba, ak sa ti, nedajbože, niečo stane, ha?!

	Mala pravdu. Ja som si však myslel, že aj nešťastníkom treba pomôcť. Žene som teda ani nemukol a vybral som sa potajomky sám proti tomu pažravcovi, pravda, len tak bez flinty! Vzal som si, ako kedysi Dávid na Goliáta, iba dva kamienky a šusterské kladivo. Idem, reku, na postriežku a presvedčím sa, či je ten starý štetináč ozaj taký hrôzostrašný. Hneď za Kováčovou som vošiel do hory. Zôkol-vôkol ticho a pološero. Akoby všetko živé bolo zo strachu poodbiehalo alebo poulietalo. Veru, priznám sa, nebolo mi všetko jedno. Ale, ako viete, ja viem byť aj chlapom na mieste.

	Na neveľkej polianke natrčím uši. Začul som čudný lomoz. Zatajím dych a uši natrčím ešte viac. Pozorne načúvam… Lomoz a grúlenie silnie! Blíži sa ku mne… Mládenci a chlapi, čo neďaleko pásli ovce, povyliezali čo najrýchlejšie na stromy… Len ich ohník sa nebál, ešte stále veselo praskotal. Pod storočným dubom som zastal.

	Lámanie konárov, strašné grúlenie a škrípanie zubami blížilo sa čoraz väčšmi k ohníku… Prežil som hrôzy vojny, besnenie kanónov, útočili sme chlap proti chlapovi na bodáky, ale teraz, hanba sem, hanba tam, nebolo mi všetko jedno! Celkom sám a ozbrojený iba kamienkami a šusterským kladivom som čakal, kedy sa mi tá obluda ukáže na oči.

	A vtom sa ako ozrutný slon vyvalí z mladiny do zemiačniska. Z rypáka mu trčia na dva metre dlhé rovné kly. Na šiji mu veje štetinatá hriva ako tátošovi. Len čo dôjde k ohníku, z nozdier mu vyšľahnú ohnivé plamene ako drakovi v rozprávke!

	— Hu, Ondrík, toto tu nebude s kostolným poriadkom! – tíško si šomrem popod nos. A málo, málo chýbalo, že som aj ja nenasledoval príklad ostatných a nevyliezol na strom. Plamene v nozdrách diviaka mýlili ma najviac. Čo si počnem proti tým pekelným plameňom vyzbrojený len kamienkami a šusterským kladivom?! Taký diviak môže byť s plameňom v rypáku aj šarkan alebo drak! – povedal som čo najrýchlejšie sám sebe.

	Ešte šťastie, že nijaká kaša sa neje za horúca. Kým som stihol vziať nohy na plecia, blysla mi hlavou múdra myšlienka. Ondro, Ondro, neplaš sa tých plameňov! Akýže to tam drak?! Veď predsa plamene šľahajú diviakovi z rypáka jedine preto, že centy zemiakov, ktoré už požral, skvasili sa mu v bachore na špiritus, ktorý sa od ohníka chytil, a teraz mu ako divý šľahá z rypáka. Vezmi odvahu do hrsti a nedaj sa! Veď si predsa chlap, a nie bojazlivá baba!

	[image: image26]Zaraz sa mi uľahčilo na duši aj na tele.

	— Tras sa, diviačisko! Hodiny tvojho šafárenia sú už porátané! Keď to hovorím ja, Ondro Demikát, môžeš sa už vopred rozlúčiť so svojím dračím životom!

	Diviak netušil celkom nič. Zaryl oba kly, ako lemeše, súčasne do dvoch riadkov zemiakov a priam ich nimi vyorával! Jazykom si ich metal do papule ako do šrotovníka. Pritom si spokojne pokrochkával a kde-tu aj veselo zakvikal. Kým vám toto rozprávam, zošrotoval takto pol jutra úrody.

	Vtedy som už aj ja stál smelo v zemiačnisku. Delilo nás len mizerných dvesto či tristo metrov. Vezmem prvý kamienok, zamierim, a bác z celej sily diviakovi do pravého oka. Pravda, vzápätí som fukol za dub a čakal, čo bude. Zráč sa na chvíľu zháčil. Potom, akoby mne na posmech, zadíval sa nevybitým okom na zachmúrenú oblohu, akoby sa chcel presvedčiť, či sa náhodou nechystá na búrku a ľadovec nepadá.

	Oh, sto striel tebe do matere! Ošklivec! Ty si zo mňa robíš dobrý deň?!… Na! – A rup mu druhý kameň – do ľavého oka. Až mu tak zadunelo v kotrbe! Teraz som už nefukol za dub. Čakal som smelo pred ním!

	Diviak zreval od bolesti tak mocne, že pastier, čo čupel najbližšie na strome, spŕchol z neho ako zrelá bukvica. Ešte mal šťastie, že ho diviak nezbadal. Lebo už videl len mňa! Naježil štetiny, prikrčil sa ako tiger pred skokom a ešte mocnejšie zareval. A vtedy spŕchol zo stromu aj druhý, pastier.

	— Diviak, ak vieš revať ty, – zreval som, – revať viem aj ja!!! Hlas mám silnejší ako organ! V troch slovenských stoliciach mohol by som robiť kantora. – A zrúkol som tak, že diviak si od ľaku kľakol na kolená, akoby sa šiel pomodliť za spasenie svojej úbohej duše.

	Dobré dve hodiny sme takto na seba vyrevúvali. A išlo vari už len o to, kto to z nás dvoch dlhšie vydrží. No diviak po dvoch hodinách už iba chrčal, akoby bol celý život trpel na záduch.

	Aby som ho posmelil, vyšiel som mu niekoľko metrov v ústrety a znovu naň hrozne zreval. A to ho už nasrdilo! Vyrazil proti mne ako blesk. No ja som si stál pokojne blízko pri dube a čakal ozrutu len so šusterským kladivom v ruke…

	Veruže, priatelia, veru, nebolo mi do smiechu, nebolo mi do smiechu! Zo spenenej papule diviaka šľahali strašné plamene a jeho rovné kly mierili mi priamo na prsia. Hu, pot ma zalieval. Ale – necúvol som! Pokojne, ale upreto pozeral som mu do očí… Pripustil som obludu až na meter, či na pol pred seba a potom som vrtko uskočil… A rozbehnutý diviak si celou silou vrazil ostré kly namiesto do mňa do stromu. Kmeň duba prevŕtal tak, že na druhej strane mu kly trčali na pol metra von.

	 

	* * *

	 

	— Už si môj… a mám ťa tam, kde som ťa chcel mať! – vravím si. A kly mu šusterským kladivom zahýnam ako klince na doske… Poutieram si pot, idem k nemu a sadnem si naň ako na koňa. – Len sa mykaj, trhaj! Striasaj z duba celé centy žaluďov! Čoskoro zbadáš, že ti už niet pomoci! – Tancoval som od šťastia, od radosti z víťazstva.

	Náhle však zistím, že sa okolo mňa zbieha ľudstvo. Zo všetkých strán sa ku mne hrnuli hŕby zvedavcov. Všetci mi blahoželali a nosili mi dary ako dajakému osloboditeľovi. No mne sa žiadalo trochu si pospať.

	Keď som sa prebral zo spánku, dedinčania od radosti, že som ich zbavil nenávideného škodcu, úbohého diviaka sekerami a nožmi kúskovali, len sa tak iskrilo. To chystali už hostinu na moju počesť. Aj veľké kotliská už privliekli, aby mohli variť diviačinu.

	Ďalšie prekvapenie bolo, keď diviakovi rozrezali bachor! Vyhrnulo sa z neho dvanásť utešených pásikovaných diviačiat! Diviak teda nebol, ako sa pôvodne myslelo, diviak, ale diviačica!

	Keď dedinčania vytriezveli z prvého údivu, začali hlušiť aj diviačatá, aby vraj nezaprasili chotár. Keď som im v tom bránil, nechceli ma poslúchnuť! Ledva, ledva sa mi podarilo zachrániť jediný párik. V bratislavskom zverinci ho možno dosiaľ ukazujú ako svetové čudo.

	 

	* * *

	 

	Pri ohníkoch sa jedlo, pilo, spievalo a tancovalo do neskorej noci. Každý sa veľmi hlasno tešil. No ja som sa z tej motanice nebadane vytratil. Ťahalo ma domov. Na pleci som vliekol vrece s kvičiacimi diviačatami.

	Cestou ma stihlo ďalšie prekvapenie!

	Ľudia, čo ma už na okraji dediny vítali ako záchrancu, boli akísi nesvoji, zarazení a čudní. Zazdalo sa mi, že nie je všetko v poriadku. Bodaj by bolo, keď im kravy, svine, ba ešte aj sliepky, husi a kačky podozrivo poskakovali, tancovali, ručali, bliakali, kotkodákali ako spochabené. Čo poverčivejší si mysleli, že zvieratám nebodaj niekto pobosoroval alebo že dedinu stíha trest za to, že som diviaka skántril. Dlho krútili hlavami a podozrivo si ma prezerali. Napokon som im povedal príčinu:

	— Vedzte, že to všetko zavinil ten diviak! Chlapi, čo išli variť v lese guláš, umývali v potoku diviačie mäso, črevá i žalúdok. Tak sa dostalo do vody veľa hektolitrov nefalšovaného zemiakového špiritusu! Domáce zvieratá pili z potoka, oslopali sa ošpiritusovanou vodou tuhšie, akoby sa otrundžili od tuzemského rumu!

	Keď som spoluobčanom vysvetlil túto záhadu, hneď sa rozbehli k vode a všetci pili a pili. Podaktorí do nej po samý krk vošli a lôchali ju otvorenými ústami. Iní si ľahli dole brehom a vodový špiritus do seba ťahali ako hadica na požiarnej striekačke, tretí, tí najmúdrejší, naberali si do vedier a putienok, aby mali aj na podruhýraz.

	 


Janova patália s nevybuchnutým granátom

	 

	Keď mne, starému re-rezervištovi niekto le-len spomenie granát, u-už aj ma chytá záduchová triaška a ši-šibe mi v sluchách ako vdo-vdovici. Ako ka-každý poľovník, aj ja som ma-mal a mám dodnes psíka-aportéra. Počuje na me-meno Hektor. Čo mi ten pes pe-pestiev na-navystrájal! Bo-boli sme v Ha-habrovci po-poľovať v prvých rokoch po vo-vojne. A-ale čo to ta-táram! Kdeže by po-poľovať! Zveri bolo tak málo a-ako v lete sne-snehu. Všetko vystrieľané od vo-vojakov a do-dokmásané od mín.

	Na-namiesto po-poľovačky sme či-čistili re-revír od roz-rozličného vojnového haraburdia.

	Nuž sme starí kamasi, mí-míny odstreľovali z ú-úkrytov… A-ale aj to nás omrzelo. Potom sme u-urobili vatru ako ša-šarvanci a do že-žeravých uhlíkov sme z diaľky na plechu drô-drôtom pritiahli celú hŕbu š-šrapneľov, mín, gúľ a bo-bômb. Aby nás výbuch mu-munície ne-nepošarpal a nedajboh dakoho ne-nezmrzačil, skryli sme sa v starom zá-zákope…

	Ej, veru, bu-búchalo to tam ako na piavskom fronte v pr-prvej vojne! Črepín bolo po pa-pasienkoch rozhádzaných to-toľko ako, o-odpytujem pekne, hnoja. Hrabali sme ich tak, a-ako sa v jeseni hrabe su-suchá mládza.

	Ale keď aj „o-opekanie granátov“ na ohni nás zunovalo, ja so-som mladším chcel u-ukázať, a-ako sa hádže „ha-handgranát“. Odistil som jeho po-poistku a š-šmaril som ho zo sto me-metrov pred seba, a… A nič! Ne-nevybuchol, pa-pačmaga akási o-oceľová!

	Horšie bo-bolo, že môj a-aportér Hektor sa ro-rozduril a roz-rozbehol za tým nevybuchnutým ha-handgranátom. Mal som ho odmala vycvičeného tak, že všetko, čo som ja vy-vypustil z rúk, on mi ve-veľmi po-poslušne pri-priniesol a pu-pustil te-tesne k no-nohám… Nehíkajte! Neuškľabujte sa!… Či pes ve-vedel, ako vy, mudrci od východu, te-teraz, akú hrôzu mi chy-chystá?

	[image: image27]Hektor, psisko múdre, dobehol ešte po-poskakujúci granát, schmatol ho do pyskov a poďho s ním ro-rovno ku mne!

	Mali ste ma vi-vidieť, ako som ja, v ná-náramnom strachu, cválal pasienkom pred vlastným psiskom… Napokon a-ani o-ostatným ne-nebolo dvakrát do smiechu! Granát o-odistený je granát, a nie hr-hrkálka! Tr-trielil som s dušou na jazyku pred Hektorom s granátom v pysku ako za-zajac, ktorému lí-líška chvostík zu-zubami šteklí… Vznášal som sa v ko-kožuchu ako rusalka v svätojánskej no-noci. Rezal som zákruty tak o-ostro, že psisko ich za mnou ne-nevládalo vyberať; Rylo pyskom do trávy, ale gra-granát nie a nie vy-vypustiť.

	Ve-verte, ani pred Italiánermi n-na Piave som tak tu-tuho necválal!… Bez dy-dychu som sa pre-prebil do vlastného domu a-ako blesk. A-ani neviem, ako som sa u-ukryl v pi-pivnici pri sve-svetlíku… Odtiaľ ako z de-dekungu cez vo-vojnu som striehol, no už nie na nepriateľa, ale na s-svojho verného psa!

	A da-daromne som sa bál a da-daromne aj pa-pachtil v be-behu. Hektorko, na mo-moje preveliké š-šťastie, pri nosení ne-nevybuchnutého granátu akosi ve-veľmi vysmädol. Pri o-obecnom potoku neneodolal pokušeniu, nuž si i-išiel uhasiť smäd. Pri chlípaní úplne nevedomky pustil granát do hl-hlbšej vody a v tej ho u-utopil na veky a na m-moju prevelikú ra-radosť.

	He-hektor sa vrátil k mô-môjmu domu pre-previnilo ako vo-vojak z prehratej vojny. Ču-čudoval sa, že ja som ho nehrešil, ale ra-radostne pri-privítal, no tiež som sa cí-cítil ako de-dezertér.

	O-odvtedy ma zá-záduch katuje. Preto há-hádam aj nerád po-počúvam o vý-výbušninách.

	 


Ako Mišo lovil zajace

	 

	Ja najradšej lovím zajace v najtuhších zimách a svojím osobitným, spôsobom. Spočíva v tomto: Keď je treskúci mráz, a čo je hlavné, aby mesiac nesvietil, zapálim na okraji lesa sviečku. Svetlo sviečky vyvábi z lesnej tmy všetky zajace. Húfne sa hrnú až po samu sviečku, kde im jej plameň opáli fúzy. Od svetla im oči začnú roniť slzy, ktoré hneď na silnom mraze zmrznú na ľad. A verte alebo neverte, o krátky čas sú slzami primrznuté celé kŕdle zajacov k sviečke. Potom už len zajace odtŕham od ľadu a hádžem si ich do plecniaka.

	Ale ja mám ešte aj iný, lepší fígeľ. Po starom otcovi som zdedil niekoľko paklíkov šnupavého tabaku. Už som ho chcel šmariť do smetí, ale v tom mi svitlo, že treba urobiť pokus. Vedľa lesa je veľké kapustnisko, kde sa každý večer kŕmia zajace. Šnupavým tabakom som posypal štyridsať kapustových hlávok. Zajace sa pri obhrýzaní kapusty nadýchali tabaku a čoskoro začali zborove kýchať, ako ľudia pred chrípkou. A v nosoch ich tak svrbelo, že skákali ako bláznivé do výšky. Kýchaním a skákaním sa za krátky čas tak umorili, že vysilené sa zvalili na medzu, kde som ich už potom iba za uši chytal a nosil domov.

	Ale prezradím vám aj ďalší spôsob mojej nebohej starej mamkinho nevlastného starého otca, čo spočíval najmä v tom, že do ďateliny, kde vychádzali zajace na pašu, položilo sa zopár kusov kŕmnej repy. Repa sa posypala uspávacím práškom, ktorý lekári predpisujú ľuďom proti nespavosti. Dôverčivé, nič netušiace zajace si chutnú ďatelinu ani nevšimnú, a s chuťou sa pustia do repy. Veď je to pre ne pravá maškrta! Kým človek naráta do päť, každý zajac, čo už zahryzol do repy, posypanej uspávacím práškom, najprv zadrieme a o chvíľu spí ako drevo, nezobudí ho ani výstrel z dela.

	Z takých uspatých zajacov si poľovník vyberá najprv iba tie, čo hlasnejšie chrápu, aby chrápaním predčasne neprebudili a neodplašili ostatné.

	Aj hlúpy uzná, že tento vynález mojej nebohej starej mamkinho nevlastného starého otca je svetový. Keďže takto ulovených zajacov je mnoho a naraz ich nemožno skonzumovať, preto im treba dávať ešte aj v chlieve uspávací prášok, aby ich nebolo treba kŕmiť. A potom ani do zabitia neschudnú.

	Takto ulovené zajace vydržali môjmu prastarému praotcovi aj celý rok, ak si, pravda, niektoré aj v komíne nevyúdil.

	Tento starý objav mal by aj dnes ďalekosiahly národohospodársky význam. Naše verejné zásobovanie ho len na vlastnú škodu nevyužíva. Predstavte si, aké by to len bolo krásne, keby sme si mohli v obchodoch s hydinou a divinou kupovať spiace alebo iba driemajúce, a teda nie mŕtve a brokmi zohyzdené zajace. Boli by to vlastne akési živé konzervy v spiacom stave!

	Pri šikovnom využívaní objavu by ani nám poľovníkom už nehrozilo nebezpečenstvo, že z trojdňovej poľovačky musíme sa občas vrátiť domov s prázdnou rukou a s prázdnym plecniakom. Stačilo by si cestou z poľovačky zájsť do obchodu, kúpiť si za úradnú cenu takého uspatého zajaca, pred návratom do vlastného domu ho prebudiť alebo omráčiť úderom do väzov, alebo na vhodnom mieste zblízka odstreliť a priniesť ho domov v celkom teplom stave na radosť prekvapenej, ale vďačnej ženy a všetkých domácich.

	 


Ondro a ľadový medveď na Hrone

	 

	Raz na Hromnice dostal som chuť na rybacinu. Zobral som teda rybárske náčinie a hybaj na Hron. V prierube, vysekanej do ľadu, som začal loviť. Ale čert ho vie, ak čert vôbec dačo vie, nedarilo sa mi. Ledva, ledva som vyhodil na breh mizerných stodvadsať kúskov. Ale všetko len taký štvorkilový rybací drobizg, čo som zvyčajne hádzal späť do rieky. Jednu dvojkilovú šťuku som otvoril. V bachore mala až osem kíl háčikov a blinkerov, takže črevá mala už zhrdzavené.

	Zima bola tuhá ako remeň, veď ešte aj dym z fajky mi zamrzol na cencúle, ktoré mi s lomozom padali na baganče. Musel som sa už teda poberať domov.

	Hádzal som rybky do vreca a vtom sa mi zazdalo, že na chrbte cítim niečo horúce. Viete, vyzeralo to tak, akoby mi vzadu kabát blčal plameňom. Rýchlo som sa obzrel a zbadám, že mi za chrbtom stojí mohutný medveď! Bol hnedý, ba až čierny, a stál ako dub asi na meter za mnou. Rozžeravenými očami, z ktorých sršal ten plameň až na môj chrbát, škúlil raz na mňa a raz na moje ryby. Ceril zubiská a biele peny mu kvapkali z pyskov.

	Hneď mi veru svitlo, do akej pasce som sa chytil pri chytaní rýb. A už som len čakal a pripravoval sa na najhoršie! A bol najvyšší čas. Ozruta sa práve rútila na mňa!

	Ale pŕŕŕ, maco! Veď len nie tak zhurta na Ondríka! pomyslel som si, aby som si dodal odvahy. A vzápätí som mocnejšie zovrel v rukách ostrú vidlicu na ryby.

	Medveď sa na mňa jednako len vrhol, ale trafil na majstra. V rozhodnom okamihu som sa mu uhol. Medveď sa šmykol na mrenici ako na kĺzačke a bác horenožky na ľad! A už som bol v prevahe! Len čo som mu vidlicu vrazil medzi oči, hneď sa mu na oboch urobil taký jačmeň, že ma už vôbec nevidel!

	[image: image28]A ja som zostal pánom na bojisku! Mastil som maca hlava-nehlava. Pritom som sa už zo zvyku povzbudzoval nastráchaným krikom a macovi som hnáty vidlicou tak dohladkal, že mu navždy prešla chuť na cudziu rybacinu.

	— Tááák, rybky sa ti zažiadali, hééj?! Na, tu máš! Pytliačiť si chcel a bez rybárskeho lístka?! Ojojóój, to sa, braček, tu v našom revíri nevypláca! – kričal som a mlátil medveďa už len po hlave, a teda už nie po labách, aby náhodou neokrivel.

	No medveď, hoci slepý, mrmlal a vrhal sa na mňa ďalej. No ja som sa šibko uhýnal jeho labám. Som šteklivá nátura, nerád sa mancujem s neznámymi. Vidlicou som ho udržiaval v úctivej vzdialenosti od seba a jednostajne som mu kopancami dohováral a priúčal ho slušným móresom.

	Na mrmlanie medveďa zbehol sa ta celý húf zvedavcov, ktorí sa, pravdaže, držali v úctivej vzdialenosti od nás a priam mreli strachom, že sa mi pošmykne noha, čo využije medveď na to, aby ma zdrapil a rozmliaždil ako planú hrušku.

	Horšie bolo, keď sa medveď konečne postavil na všetky štyri. Sprvu rozvážne obchádzal okolo mňa a hrozivo sa ku mne približoval. No ja som ho nespustil z očí. Jednako odrazu udrel labou po mojej vidlici.

	Tak rýchlo a prudko, že sa to mne nemuselo už veru ani oplatiť. No jednako som stačil uskočiť. Uvoľnil som macovi miesto, cez ktoré preletel rovno do prieruby, vysekanej v ľade. Zapadol dole hlavou v ľadovej vode tak, že mu z nej trčali iba zadné laby. Zaujímavé bolo, že sa nezačal driapať pospiatky z prieruby. Ale ani sa nemohol, lebo voda okolo neho zamrzla na kosť a nedovolila mu. To som ja celkom smelo využil, vytiahol som z vrecka nožík a začal ním medveďa sťahovať z kože pekne od zadných vytrčených láb. Od strachu a prekvapenia raz-dva celý jeho čierny kožuch obelel ako sneh a možno aj ošedivel ako pravý ľadový medveď. V rukách som cítil, že je ešte stále živý. Veď prednou labou si vo vode zapchával nos, aby sa neutopil, a na druhej stál, aby sa nezaryl ešte aj do bahna pod vodou. A tak som teda medveďa dral pred očami zvedavcov.

	Všetci boli tým smelší, a tým zbližša ma obdivovali, čím bol medveď vyzlečenejší z kože.

	Ale odrazu sa pod nami s praskotom prelomil ľad a všetci sme popadali do studenej vody. A boli by sme sa do jedného utopili, keby sme sa neboli pochytali medvedieho tela, ktoré nám poslúžilo tak ako kedysi záchranná doska stroskotanému Robinsonovi.

	A keď nás potom iní rybári spolu s poľovníkmi vylovili živých z Hrona a spolu s nami vytiahli aj medvedie telo, ja som ho hneď vyvrhol. A z obrovského medvedieho brucha sa na suchý breh vysypalo toľko rýb, že by som ich ja nebol na Hrone nachytal ani za tisíc rokov.

	 


Jano hovorí o huspenine z medvedích zubov

	 

	Nebol to ža-žart! Ej, a-ani nebol! Medvedisko napádal u-už nielen dobytok, ale a-aj ľudí! Du-dubákov, malín, ču-čučoriedok bolo po lesoch a-ako dreva, a predsa nikto nemal o-odvahu ísť na ne. Každý sa bál, že ho me-medveď rozfašírkuje… Nezostávalo teda nám poľovníkom i-iné ako pustiť sa s ním za-za pasy. Však viete, všetci a-ako tu sedíme, bo-boli sme na tej slávnej po-postriežke. Zôkol-vôkol miešaný les, hrčavé dubiská, bresty, štíhle, urastené bučiská a smreky. Ne-neviem už presne, kde ste vtedy kto s-stál…

	Ja som mal stanovište pri Hrčkovom jarku… Flintičku som tri-trímal v rukách. Ča-ča-čakám, striehnem, ako je to už na postriežke vo zvyku. A náhle sa to za-začalo!

	Streľba! A-ako pri Verdune! Lomoz ho-honcov a mr-mrmot medveďa! Ja som len po-pokojne čakal. Vedel som, že aj na mňa p-príde rad. Dobre som ha-hádal. Z hu-húšťavy sa vám valííí na mňa medvedisko a-ako ko-kostolná ve-veža. Í-ííha!… Poď len, macko, poď! Narobím ti prie-priefukov do ko-kožucha! Strihnem okom na mu-mušku a durk mu na hruď z dvoj-dvojšorovky!

	Na fľaku si kľa-kľakol a ani sa z miesta ne-nemrdol. Ono, aby som da-dal pravde zadosť, e-ešte kúštik bežal. Také dva-tri kilometre… A zvalil sa vám ro-rovno na ko-koľajnice…

	Čo mne chlapovi bolo prebehnúť päť kilometrov? Pár skokmi som bol pri medveďovi. A do-dobre som urobil! Bol aj najvyšší čas, lebo od Hronskej Dúbravy už hro-hrozitánsky fr-frčal me-medzinárodný rý-rýchlik!

	Ííha, škoda mäsa, pomyslel som si a nelenil.

	Spo-za ľavej sáry vytiahnem no-nožík, spo-poza pravej o-ocieľku, pár ráz ňou prebrúsim nôž a šmyk medveďovi ži-žily na za-zadných tla-tlapách.

	[image: image29]A len-len čo som ho s-stačil prehodiť po-ponad hlavu do priekopy, už sa ry-rýchlik hnal po-povedľa nás.

	Medveďa sme stiahli z kože. Koža patrila mne ako s-slávnemu strelcovi. No mal som s ňou o-oštaru, kým som ju o-očistil. Bo-bolo to-totiž na nej vyše päťdesiat kíl o-olova, čo medveďovi neprešlo cez ko-kožu, a teda dr-držalo sa na nej.

	Budčania ce-celý týždeň vo-vozili medvedie mäso z de-dediny do mesta na senných vo-vozoch… Traja najbohatší mäsiari v me-meste zbankrotovali. Ľudia mali z môjho ma-maca toľko mäsa, že nikto drahé mäso u mäsiarov ne-nekupoval.

	Z medvedích z-zubov som si u-urobil ná-náhrdelník. Ale moja sta-stará mi ho zá-závidela. A p-preto v ča-čase, keď zú-zúrila ho-hospodárska krí-kríza, a ne-nebolo čo do úst po-položiť, ten môj ná-náhrdelník ro-rozobrala a z me-medvedích zubov navarila toľko stu-studenej hu-huspeniny, že sme pri nej tú krízu s celou ro-rodinou po biede pre-predsa len pre-prežili.

	 


Ondrova päťkilová jarabica a zajac veľký ako teľa

	 

	Aby som už od vás mal pokoj, keď toľko dobiedzate, prezradím vám niečo zo svojich slávnych poľovačiek. Zažil som toho a zakúsil ako málokto z našej Zvolenskej župy! Mne bol, ako viete, vždy svet gombička a život „ringlšpíl“. A raz som si len tak vyšiel s flintičkou do chotára. Reku, hádam len dačo spasím. Žena mala veľmi rada pečenú divinu!

	Idem, idem, pozerám, prezerám, ale – stále nič. Nič mi neprichodilo na mušku. No keď som sa už rozhodol vrátiť, zatrepala mi krídlami pod nohami jarabica!

	Najprv som si odpľul: Čo tam po jarabici! Škoda pre taký kúštik diviny ostatnú zver plašiť. Ale čosi mi nedalo pokoja. Strhol som duplovku z pleca, strihol očkom na mušku, zacielil, pritlačil na kohútik, a bác! Pri nohách mi ležala päťkilová jarabica!

	Nepiplal som sa s ňou dlho, ale šmyk ju do plecniaka a hybaj ďalej!

	Veriť sa vám nebude chcieť, ale ledva som sa pohol, už mi pred nosom vyskočil z trávy zajac, veľký ako teľa.

	Ušiačik môj, pomyslel som si, ani tebe nedarujem, že si sa predo mnou tak dlho ukrýval. Strhol som duplovku z pleca, strihol očkom na mušku, zacielil, pritlačil na kohútik, a – bác! Zajac, veľký ako teľa, urobil zo desať kotrmelcov a akoby doň bol hrom udrel, na tvári miesta zhynul, čiže zhasol v ohni.

	Veru som sa ja ani s ním dlho nepiplal, šmyk-šmyk nožom, vnútornosti von a – fuk s ním do plecniaka – k tej päťkilovej jarabici.

	A potom sa mi zdalo, že všetko okolo mňa spieva. Prečo by som si nespieval aj ja? Bukové listy boli také šťastné nado mnou, že mi trasľavo kývali na pozdrav. Cítil som sa ako v siedmom nebi. Už len pár šlukov dymu sa mi zažiadalo. Tak som si teda zapálil fajočku. Rozvalím sa do voňavej materinej dúšky, hlavu opriem o plecniak a bafkám si, bafkám. A dobre, že som si bafkal, lebo komáre, veľké ako holuby, sa môjho bafkania báli a dali mi svätý pokoj.

	Od samej radosti a pohody začali mi klipkať oči. Driemoty sa ma chytali. Vtom som sa však trochu prebral a zbadám, že ku mne prichádza zástup troch jeleňov. Kdeže jeleňov! Boli to mohutné slony navlečené do jelenej kože a nemali parohy, ale kly, hrubé ako dubové kmene.

	— Hrom do duba! – zahromoval som, – aj vám je už amen! – Strhol som duplovku z pleca, strihol očkom na mušku, zacielil, pritlačil na kohútik, a – bác! Všetky tri zhasli, zhynuli na tvári miesta. Ani len nezaručali či nezaryčali. Ono, stáva sa mi kedy-tedy, že zasiahnem naraz aj tri kusy zveri. Ale tu sa nevystatujem! Aj iný poľovník by to urobil, keby strieľal na také široké chrbty z takej blízkosti a tak šikovne a neohrozene ako ja.

	Nepiplal som sa dlho ani s jeleňmi. Parohy som im poskrúcal do zväzkov ako košikárske prútie, zavesil na ich chrbát a potom fuk so všetkými troma jeleňmi, čo boli veľké ako slony, do plecniaka k päťkilovej jarabici a k zajacovi, veľkému ako teľa. A keď som to všetko vliekol, mal som úžasnú radosť, že na chrbte mám už bezmála celý zverinec.

	Vidím, šuhajci, že niektorým pošklbáva kútikmi úst. Azda sa vám, pochybovači, nepozdáva, ako som toľké kusiská vteperil do plecniaka. Však?! Ha, kamaráti, na každú dieru je záplata. Len ju treba nájsť! A na to som ja „macher“!

	Myslím si: Diviny už mám na dnešok dosť. A predsa nie!

	Vari sám Zlý mi narafičil do cesty lasicu. Fešandička štíhla, o máločo väčšia ako poľná myška, panáčkovala hodne ďaleko odo mňa. Len z roztopaše a či viac zo zvedavosti som strhol z pleca duplovku. Strihol som očkom na mušku, zacielil, pritlačil na kohútik, a – bác! Lasička ako panáčkovala, tak skamenela od údivu.

	Hm, čože bola chatrná lasička mne, slávnemu jágrovi?! Ale chcel som vedieť, ako som ju trafil! Ej, ale som si ja dal! Ísť takú diaľavu za mizernou lasičkou! Kým som k nej došiel, a to rezkým krokom, už sa zosmrdela! Veru tak, a nie inak, pľuha, razila ako sto čertov. Ale moja strela jej prefrngla rovno srdcom! Lovec musí mať pevnú ruku a orlie oko! Ináč nech neberie do ruky flintu, ale palicu, lebo aj honec s papekom je užitočnejší.

	Lasička síce mala peknú kožtičku, ale nepiplal som sa s ňou. Po prvé, ako som už povedal, páchla a, po druhé, aj tak by sa mi už nebola vmestila do môjho plecniaka k päťkilovej jarabici, k zajacovi, veľkému ako teľa, a k trom jeleňom, veľkým ako slony.[image: image30]

	Spokojný sám sebou uberám sa domov. Pod horou nevdojak, ako na potvoru, naďabím na zvolenských „jágrov“, ako si opekali slaninku. Ujedali a popíjali si, ako sa na súcich jágrov patrí. Chudáci, tri dni poľovali a v plecniakoch mali pusto-prázdno, až hanba hovoriť.

	V okamihu ma obstali a hneď usádzali k ohníku. Ponúkali, častovali, Ondrík sem, Ondrík tam: – Nože sa nám pochváľte, ako vám šťastie žičilo!

	Dosť som sa ja zhŕdzal, dosť všakovak zahováral, vykrúcal, že nesiem iba ďatelinu zajacom. Ale horké tam moje vyhováranie!

	Vrtko mi z rúk vychytili plecniak, a vykľulo sa šidlo z vreca!

	Keď zazreli môj úlovok, oči im z jamiek vyliezali. Závisť ich pojala a už s nimi začal rarach šiť. Žmurkli jeden po druhom. Jeden že dačo odo mňa odkúpi, druhý mi zase ponúkal šteňa, a nie hocijaké, ale chýrnej fajty. Tretí vyhútal inšie… Ale ja som ich ponuky len tak z pleca na plece, jedným uchom dnu, druhým von.

	Keď sa presvedčili, že ma neprivedú na schodnejšiu cestičku, naoko sa uspokojili. Zatvárili sa, akoby ich už moja zver nezaujímala. Navrhli mi čisto poľovnícku robotu: kartovať a popíjať.

	Prestal som sa pätiť. Nesponevážil som ich. Prisadnem k ohňu a už mädlíme v rukách „čertove obrážteky“.

	Páni sa predo mnou cítili istí v podpätkoch. Chceli ma oholiť aj bez britvy… Mysleli, že vyhrajú nielen zver, peniaze, ale aj lanovú košeľu, čo mi ešte nebohá frajerka vyšívala!

	Predčasne panskí jágri na vlka pili, keď ho ešte nezabili! Ej, prerátali sa kapitálne! Aj v mariáši som mal svoj deň. Ak mi dali kontru, ja hneď rekontru. Ak sa odvážili na subkontru, dostali hneď na to mordkontru. Ja som vyhral päť betlov, dva durchy, oni ani jeden! Zodral som ich až na kožu. Napokon so mnou je aj ťažko vyhrať! Veď pri vojsku som v celom batalióne bol vychýrený „extrakartár numero einc“!

	Čoskoro už nemali čo prehrať. Postávali okolo mňa smutno ako svätí za dedinou. Nuž na útechu som im povedal ešte prednášku o škodlivosti mastenia karát. Moje otcovské slová ich veľmi dojali. Slzili ako siroty pri nebohom otcovi. Nielen im, ale aj ich psom cícerkom tiekli slzy. A ja, citlivá nátura, ak som nechcel rumádzgať spolu s nimi, všetky vyhraté veci som im veľkodušne vrátil a o ulovenú zver sa s nimi rozdelil, aby si mohli poutierať krokodílie slzy a opäť sa radovať zo života.

	 


Ako gunár zachránil Miša

	 

	Bol som biedne dieťa ešte biednejších rodičov. Bieda ma kŕmila, núdza zaodievala a psy naučili utekať od ľudí. Rodičia nemali čas starať sa o mňa. Sám som sa vypiplal.

	My detváky, ako to detváky zvyknú, aj keď večne hladné, všakovaké frasy sme stvárali, na dobrom sme sa nezabavili.

	Raz som v hustej hore nevdojak naďabil na dve opustené medvieďatká. Neboli väčšie ako trojmesačné štence. Zapáčili sa mi – mrnčiatka maličké! Chytil som ich do rúk a hnal sa s nimi domov.

	Ani mi len na um neprišlo, že čo robím, zle robím, lebo takto môžem celkom ľahko priviesť starú medvedicu, ich mater, až do nášho osamoteného domu. Veď mňa úplne opantala myšlienka, akú radosť budú mať deti, keď im z hory prinesiem zaujímavé živé hračky.

	Doma nebolo nikoho, lebo deti boli v škole. Vrtko som v pitvore privrel obe zvieratká do koterca pre gunára. Aj mliečka som im hneď učrpol do tanierika. A veru ho pekne do kvapky vylízali. Hneď sme sa skamarátili… Začali mi v bezzubých pyskoch cmúľať prsty, priskakovať ku mne a krbáľať sa so mnou po dlážke.

	No zrazu sa prestali hrať. Spozorneli. Obracali uši smerom k hore. Nevedel som pochopiť, čo je s nimi. Ale marilo sa mi, že niečo nie je v poriadku. Ešte že som z opatrnosti zahasproval dvere do pitvora.

	Dlho som nečakal. Spoza nášho sadu ozvalo sa zlostné mrmlanie. Vtedy mi svitlo v hlave, že som si zahral s ohňom, a nevedel som ešte, ako ten oheň uhasím.

	Na strašný mrmot medvedice ozvali sa aj moje medvieďatá. A to stačilo. O chvíľu sa celá naša storočná drevenica otriasala v chatrných základoch. Rozzúrená medvedica trepala labami na brvná tak silno, že až prašťali. Všetko sa triaslo. Ale najviac som sa triasol ja. Chvíľami sa mi zdalo, že je zemetrasenie.

	Keď medvedica durgla do steny, kocúr od strachu vletel do hodín tak bezohľadne, že kukučka nestihla ani raz zakukať, ba aj svätý Antonko „zoskočil“ náhle nedobrovoľne z poličky na zem, kde sa rozbil na márne kusy.

	Bol som taký nastráchaný, že som ani nevedel, čo si počať. Hladkal som teda bezradné medvieďatá po zježenej srsti. Čoskoro sa utíšili. Na mrmot svojej matere len ticho mrnčali. Keď medvedica vycítila, že jej mláďatá žijú, trochu sa upokojila, ale vzápätí začala opäť mrmlať a vynucovať si prístup do domu.

	Na mrmot a lomoz splašil sa aj gunár. Začal prestrašene gagotať a poletovať po pitvore.

	Vedel som dobre, že ja v dome nemám dlhé zotrvanie. Len nejako a čím prv zmiznúť! Osožilo by to aj mne aj domu. Rozum mi radil vyhodiť cez dvere obe medvieďatá, ale otváraj dvere v čase, keď pred nimi čaká rozbesnená medvedica!

	Po dlhom premýšľaní som sa konečne rozhodol. Po rebríku som vyliezol na povalu. Gunár ta vyletel za mnou. Len čo zazrel strešné okno, chcel sa dostať k nemu a uletieť na slobodu.

	— Hohó! – lapil som ho za krídla. – Ak letieť, tak mňa tu nesmieš nechať samého! Počkaj, gunárik!

	Potom som vzal hrable, vystrčil ich z povaly a opatrne pootvoril dvere na pitvore. Medvedica sa vrútila do domu. Kým sa tam maznala so svojimi medvieďatami, ja som sa spolu s gunárom pretiahol cez strešné okienko. Na streche som si sadol gunárovi na chrbát. Roztiahol rýchlo krídla a zaniesol ma na neďalekú stráň. A tak mi teda gunár zachránil život.

	Z veľkej vďačnosti som ho potom ani nedal vykŕmiť, hoci hody sa už veľmi blížili, ale vypustil som ho na dvor, aby čím dlhšie žil a tešil sa slobode.

	 


Horárov pes pred súdom

	 

	Mňa nikto, ono, neokradol v horárni alebo v lese, kým som mal psa Satana. Kto mu otec a kto matka, ťažko dnes, ono, povedať. Satan bol asi čistokrvný kríženec Lucifera s buldogom. Ako taký nemal páru, ono, široko-ďaleko v našich horách! Na každého neznámeho alebo známeho, ono, štekal a skákal rovno na hrdlo.

	Ale mne slúžil verne!

	Oj, veľa som sa, ono, ja naplatil pokút zaň. Koľko nohavíc rozkmásal, ono, kožkárom, poľovníkom, exekútorom, turistom a iným náhodným návštevníkom horárne. Ba ani pred vysvätenou osobou, ono, naším pánom farárom sa nezastavil, ono, lebo mu reverendu roztrhal na franforce.

	Ale aký bol Satan doma, ono, smelý, taký bol mimo domu, ono, bojazlivý, neistý, na nepoznanie tichý, ba akoby zakríknutý!

	Raz, pamätám sa ako dnes, zachytil som ho do Zvolena. Ono, zachytil, ako zachytil. Musel som ho vziať, keď za mnou dobehol až, ono, po Lieskovec! Bál som sa, že mi ho dáky odroň odbafne. Len tak sa stalo, že sme sa spolu ocitli na zvolenskom výkladnom jarmoku. Ľudí, ono, ako bryndze v gelete. Satan mi bol stále v pätách. Tu ho – úbožiaka, niekto kopol, iný mu stúpil na labu, ďalší sa naň zahnal palicou. Všetky veci, ono, čo by si doma nedal urobiť hádam ani odo mňa. A ja, musím sa priznať, veľmi som naň ani nedohliadal, lebo na každom kroku som naďabil na známeho. Ono, vypytovačkám nebolo konca-kraja. Kým sme sa my ako priatelia potužovali, Satan si musel oblizovať suché pysky. A, ono, ako som si tak v tej ľudskej húšťave diškuroval s cestárom od dolného mlyna, pes sa mi pričupil k nohe a ticho stál. Ale veľká chyba! Len na tri skoky od neho mala akási vdovička v hlbokej riečici zo desať zajačikov na predaj. A ony sa na zadných nohách, ono, zvedavo zdvíhali nad okraj riečice a svojimi hlúpymi zajačími pyskami tak, aha, ako ukazujem, oňuchávali, ono, papuľu môjho Satana.

	[image: image31]No to už bolo priveľa. Náhle z ničoho nič, ono, skočil do vdovinej riečice. Hav, hav, ono, ham, ham, a dva ňufavé zajačiky boli v Satanovej papuli, ono, aj s kožkami. Ich majiteľka zrevala tak, akoby ju, ono, ozajstný satan na rohy bral.

	Celý jarmok zmeravel úžasom nielen preto, že vdova zrevala, ale aj preto, že pri svojej riečici, ono, zamdlela a spadla na zem.

	Každý sa hnal za Satanom. Ľudia hrešili, kliali, hromžili, prstom ukazovali, ono, na mňa ako na nesvedomitého človeka, čo si na zlého psa nedá pozor a, ono, ľudí vystavuje nebezpečenstvu.

	Pravdaže, ja som sa, ono, psa, a teda aj seba zastal. Ale to som nemal… Len-len že ma neukameňovali. Ženy do mňa zapárali tak, že sa to už ani nedalo zniesť. Na krik došiel policajt, a, ono, už som mal súd na krku.

	Majiteľka zajacov ma zažalovala, že jej vraj môj Satan pred očami celého jarmoku, ono, zadrhol dva zajačiky, pričom ostatné sa jej od strachu rozutekali a stratili sa. A vraj, ono, sama sa tak naľakala Satana, že omdlela, padla na dlažbu a rozrazila si na zátylí hlavu, takže vraj odvtedy, ono, nemôže spávať. Žiada si vraj nielen náhradu škody za desať zajacov, ale, ono, aj bolestné.

	Sudca uznal vdovine dôvody. Dlho sa so mnou veru, ono, nehral.

	A prikázal mi, že nebezpečného psa mám, ono, dať, ihneď odstreliť mestskému šarhovi. A len tak úchytkom sa ma ako obžalovaného opýtal, či, ono, prijímam rozsudok.

	A ja som sa, ono, bez dlhého hutania odvolal a povedal:

	— Nuž, pán sudca, učený doktor, pokutu, ono, zaplatím, ale psovi nedám ublížiť. Ak, ono, roztrhal tie dva zajačiky, to je moja vina, a teda nie jeho! Veď bol hladný! Pán sudca, vy ste predsa, no, školená doktorská hlava! Nijako si netrúfam porovnávať, ono, vašu múdru hlavu s hlavou môjho Satana, ale som si istý, že keby ste boli bývali na Satanovom mieste, keď ho tie hlúpe zajačiky, ono, začali oňuchávať pyskami, aj vy sám by ste boli skočili do riečice…

	— Obžalovaný, mlčte! Pokutu vám o sto korún zvyšujem pre urážku súdu! – okríkol ma sudca. – Prijímate?

	— Prijímam. Ale opakujem, ono, boli by ste skočili do riečice a drhli zajace tak ako môj hlúpy Satan. A môžete mi narúbať teraz aj tisíc korún, ono, pokuty! Zbohom sa majte, slávny súd!

	 


Ondro v Bročko v štátnej službe

	 

	Aj keď sa vám mnohým ťažko uverí, jednako vám ešte vyrozprávam o tom, ako môj zázračný psík Bročko bol celé dva týždne v štátnej službe. Dostával aj plat za polovičný úväzok.

	Stalo sa to vtedy, keď sa vo všetkých novinách písalo: Kto nepracuje, nech neje! Každý do zamestnania! A tak som videl, že najmúdrejšie urobím, keď sa na úrade práce prihlásim do stálej práce. Dotiaľ som totiž ešte stále slúžil u brata, a brat bol stále nezamestnaný! Ono, nemyslím, že bol načisto nezamestnaný, lebo pracoval ako hrobár. Keďže však ľudia málo umierali, nemal veľa roboty on, a teda vedľa neho ani ja.

	Na úrade ma prijali s otvoreným náručím. Ešte ma aj ako starého rezervistu z prvej svetovej vojny dávali za vzor mladším postávačom. Mladí nemali veľkú chuť živiť sa z vlastných mozoľov. A hneď teda ma pridelili strážiť rozhlasové „amliňóny“ a všelijaké iné prístroje v prírodnom kine pod horou. Úradníčka si ešte vzdychla, že by veru potrebovala aj ďalšieho pracovníka na druhú zmenu. A ja som nelenil a prihlásil jej aj psa Bročka ako svojho spolubývajúceho. Tá dôverčivá osoba všetko o Bročkovi zapísala do „pakšamét“ tak, ako som jej to ja z brucha nadiktoval. No jeho plat som rozkázal posielať na moju adresu.

	Doma som si vzal Bročka nakrátko. Akosi nechcel pochopiť, že aj on sa má zapojiť do roboty. Reku, Bročko, dnešný svet nepotrebuje darmožráčov. Obom nám treba pracovať! Zo statočne zarobených peňazí si dožičíme oveľa častejšie fašírky z teľacieho mäsa.

	Bročka som napokon presvedčil. Už dávno tak radostne nebrechal a nevrtel chvostom ako vtedy, keď sme si navzájom sľúbili, že v štátnej službe nebudeme robiť len tak lárom-fárom, ale statočne, ako to vyžadujú predpisy.

	[image: image32]Do roboty sme nastúpili spolu. Statočne sme dozerali na vzácne prístroje. Nikdy nám nič nechýbalo! Vedúci bol s nami spokojný až-až! Z prvej výplaty sme si takisto až-až dožičili! Bročko dostal bezmála čemer. Veď zlopol tridsať fašírok a vyslopal dva poháre čierneho piva.

	Ale to bola veľká chyba!

	Ja som na druhý deň dostal v službe taký pípeť, že, hanba sem, hanba tam, musel som si odskočiť do neďalekej krčmy. Pred odchodom som Bročka napomenul:

	— Kamarát, ty mi to isto uznáš, musím si zabehnúť. Varuj prístroje sám! Nie, aby si si aj ty odskočil na pivo, či kamsi za sučkami. Si predsa v službe! Nič také sa nesmie robiť! To si raz navždy zapamätaj! Ináč nebudú ani fašírky ani pivo!

	Keď som sa potom nad ránom vracal na pracovisko, práve lampy po uliciach zhasínali. Pri našich „amliňónoch“ už nesvietili, lebo aj s „amliňónmi“ boli v ťahu.

	Bežal som k búdke veľmi zvedavý, či je všetko v poriadku, ale – vôbec nebolo! Môj múdry Bročko bol síce zázračný pes, no predsa ma sklamal na celej čiare. Spal na pokrovci a chrápal, akoby drevo pílil. Ovoňal som obozretne vzduch a v nose pocítim, že z Bročka nepáchne čierne pivo, ale kočiškoňak čiže rum! Hodil som lepšie okom okolo seba a uvidel dve sučky, ktoré stáli pri Bročkovi a spokojne vrteli chvostíkmi. Hneď mi v hlave svitlo, čo sa to tu za mojej neprítomnosti a v pracovnom čase povystrájalo.

	Rozhorčene som kopol do nesvedomitého spachtoša. Bročko aj pootvoril oči, ale o chvíľu spal ako korheľ ďalej. Akoby ani nebol zbadal svojho gazdu, ale nejakého niktoša. Zmocnila sa ma zlosť.

	Neviem, neviem, čo by som bol tomu svojmu nezgodníkovi vyparatil, keby práve vtedy nebol pri mne zastal miestny „oprskár“. Vraj dostal hlášku, že celú noc nikto nestrážil v prírodnom kine. A preto vraj prístroje niekam odkapali, lebo na svojich miestach ich niet.

	Íha, myslel som si, už je to tu! Ale kto teraz zaplatí škodu za Bročkovu nesvedomitosť!? Začal som teda vykrúcať a ospravedlňovať našu spoločnú nesvedomitosť.

	— Pán „oprskár“, mne darmo dohovárate! Zavinil to istý Bročko, môj spolupracovník. Lajdák, nesvedomito si plnil svoje povinnosti. Toho berte na zodpovednosť, a nie mňa! Ak je vinný, nasoľte mu toľko, že z toho bude čierny! A to, čo vyfasuje ešte aj odo mňa, bude už jedine moja vec!

	Keď „oprskár“ nemal komu vynadať, spustil svoje litánie na spiaceho Bročka. A ani vo sne mu neprišlo na um, že hlavného vinníka má práve pred sebou.

	No Bročko, ešte stále ochmelený rumovým chmeľom, vôbec nedbal na výčitky a slová ramena bezpečnosti. Malými očami ospalo na „oprskára“ žmurkal, klátil hlavou, z pokrovca sa nezviechal, ba nepostavil sa ani do pozoru pred šaržou! Robil sa hluchým a sprostým aj pri nasledujúcom vyšetrovaní celého tohto prípadu. Protokol nechcel ani za nič podpísať, ale keď ho „oprskár“ nútil a nútil, napokon sa mu predsa len „podpísal“, na znak súhlasu s obsahom protokolu, na sáru čižmy svojím vlastným prirodzeným atramentom.



	




	Štefan so starým otcom na oberačke lieskovcov

	 

	K horám pod mohutný Vepor uberali sme sa – my, deti – s vreckami poskladanými v košíkoch-oberáčikoch. Bol medzi nami aj nás starý otec. Staroba ho každým rokom skracovala, zrážala dovedna ako potočná voda ľanové plátno.

	Hopkal si s nami vnukmi v širočizných kapcoch, s mastným, prepoteným klobúkom na hlave. Z drevenej zapekačky sa mu kúdolil štipľavý dym. Podaktorí sme vedeli, že neúprosná staroba mu škrtí do kopca dych, ale on to nedal na sebe znať. Ešteže čo! Radšej sa zavše zastavil a kým znova chytil dych, zdržal nás rečou:

	— Ej, ľaľaťtiju jeseň, parádnicu! Detváky moje, či badáte, ako naša najpochabejšia časť roka plytvá farbami? Jožko, koľko farbičiek by si potreboval, aby si ju namaľoval na papier, hm?

	— Starký, hádam aj milión! – zhodnotil vnúčik pestrosť farieb jesene.

	— Iba milión? Veď len tam, kam ideme, na Lieskovcovú úvrať, potreboval by si ich možno vyše milióna! – ukázal starý otec prstom, ohnutým od reumy. – Na každej lieske máš farby od najžltšej až po tmavočervenú a hnedastočiernu, o zelených a iných už ani nehovorím.

	— Starký, farieb je možno aj vyše milióna, ale či bude aj toľko lieskovcov? – múdro usmernil rozhovor môj okrúhly bratanec s noštekom ako gombička.

	— Miško, ty sa nestrachuj! Lieskovcov bude toľko, že ich ani neuvládzeme dopeľať domov!

	— Žeby až toľko? – zhíkli sme jedným dychom.

	Veru tak, a nie inak, deti moje, akože sa Adam Srník píšem! Toto je môj revír! Zázračný! Nemá páru na celom okolí! Či vidíte tie košaté lieskové kružiny? Verte mi, neklamem, lebo nemám prečo klamať, na tých bolo po niektoré roky toľko lieskovcov, že šikovná gazdiná z jedného jediného napiekla za veľký plech chutných orechovníkov. Opakujem, z jedného! Desať chlapov malo čo tri týždne chrúmať!

	— Starý otec, z jedného jediného lieskovca? – spýtal som sa nedôverčivo.

	— Veru tak, a nie inak, neveriaci Tomáš! – zahriakol ma neúprosný starec. – Ba čo viac, z toho jedného jediného lieskovca nielenže napiekla hŕbu orechovníkov, ale ešte jej aj vo vahane zostalo toľko sladkej plnky, že ju desať detí celé tri dni vylizovalo.

	— Ten zázračný lieskovec z vášho zázračného revíru by som dnes ozaj rád videl! – zaželal si bratanec Mišo, ináč starého otcov miláčik.

	— Možno, možno aj dnes sa s takým obrovským lieskovcom stretneš. Ale od šťastia to závisí, Miško môj! No v ostatných rokoch akoby lieskovce mali pobosorované. Už nebývajú také veľké ako za mojich mladých čias. Vtedy sme my doma boli často prejedení od orechovníkov! Bývalo ich toľko, že sme sa orechovníkmi ako haluzami trieskali po kotrbách. Orechových rezancov sme mávali vari aj za dva vozy! Dnes už o tom ani nechyrovať, ale moja stará mať, pánboh si ju osláv, varievala z lieskovcov aj kyslý prívarok!

	— Aj orechový prívarok? – vystrekol som ja slinu pochybovačnosti.

	— Prsty by si si po lakte oblízal, keby si ho mohol čo len ochutnať! Vyzerá to ako kyslá fazuľa, ale v chuti je väčší rozdiel ako medzi nebom a zemou. Kyslý orechový prívarok so sušenými slivkami a s kusom údenej medveďaciny, to veru dnes nejedáva ani pán prezident! – zdôraznil starý otec a obrátil sa, aby si v závetrí zapálil tabak vo fajke. – Ale poďmeže už rezkejšie k tej Lieskovcovej úvrati!

	— Starký, a to sté hocikedy, keď sa vám zachcelo, mali naporúdzi údenú medveďacinu? – spýtala sa susedova Anička.

	Starý otec vyvalil na dievčatko začudované oči, takže hneď oľutovalo svoju nedôverčivú otázku, a povedal:

	— Ty moja malina, ani si nevieš predstaviť, koľko medveďov voľakedy pelešilo v týchto orechových ďahoch! Veď za mojich detských rokov sa medvede nerátali na prstoch! Človeku sa na každom kroku plantali pod nohami. Veru tak, a nie inak! To nebolo ako dnes, keď vraj máme na Slovensku tristo či štyristo medveďov, v tom sú už isto zarátané aj všetky medvede z cirkusov a zverincov.

	— A ľudia sa nebáli, že ich tie medvede dokmášu?

	— Niekto sa bál, niekto nie, – vyhol sa starký priamej odpovedi.

	— Moja mama, vaša prastará mať, nosila vždy flintu v kapci. Raz jej dala rozzúrená medvedica na medzi také zaucho, že jej do smrti cvendžalo v ušiach! Veru tak, a nie inak! Od tých čias prastará mať hlušila medvede lepšie ako americký lovec Buffalo Pil, či ako mu bolo meno.

	— Starký, že aj stará mať hlušila medvede? – zapochybovali sme naraz až traja.

	— Neprekrúcajte moje slová! – zahriakol nás starý otec. – Nepovedal som predsa, že stará mať, ale prastará mať! A to je veru tak, a nie inak, poriadny rozdiel!

	Ale o skántrených medveďoch sa už nezmieňoval.

	— A vy ste ich koľko zahlušili? – bol zvedavý najstarší starkého vnuk Paľo.

	— Presne si to nepamätám, ale veľa, preveľa ich bolo! Hlušili sme ich vtedy v hore tak ako dnes gazdiné hydinu na dvore. Kto koľko chcel, lepšie povedané, kto koľko medveďaciny vládal schosnovať. Veru tak, a nie inak! Veď niekedy celá dedina na míle zapáchala medveďacinou! Ale už sme na Lieskovcovej úvrati, a tak sa teda dáme hneď do oberania. Pozriteže, deti, aké sú lieskovce krásne, veľké ako päste!

	— Oj, ďaleko sú od mojich pästí! – vycieral som sa ja a ukazoval päste.

	— Števo, ale ty nemáš päste, ale medvedie laby! – udusil starký ďalšie moje pochybnosti hneď v zárodku. – A, hajde, oberajte lieskovce! Ale dávajte pozor, ako na halúzku stúpate, či nie je náhodou nalomená. A potom dívajte sa, kto sedí na haluzi vedľa vás! Veru tak, a nie inak! – zdupľoval výstražne starý otec.

	— A ktože by mal byť na tenkej lieskovej halúzke vedľa mňa? – spýtal som sa prekvapene.

	— Azda veverica?

	— Budeš sa, Števko, čudovať, ale nechcem byť zlým prorokom. Občas môže sedieť na lieske aj zatúlaná medvedica.

	— Med-ve-di-ca?!! – slabikovali sme všetci akoby jednými ústami.

	— Na lieskovej halúzke?!

	— Veru tak, a nie inak! Bude to už hádam, aby som neklamal, dobrých päťdesiat rokov, čo som tu, počkajte, ešte vám ukážem aj tú liesku, kde sa mi to stalo, – prevravel starký a obzeral sa po kríkoch, akoby si spomínal, kde to bolo.

	Náhle zamieril prstom, ohnutým od reumy, na dosť tenkú halúzku.

	— Aha, tamtá lieska je dodnes svedkom, ako som vtedy pokojne čupel na jej halúzke a oberal do zástery nesmierne veľké lieskovce.

	Aj som si sem-tam jeden či dva schrúmal. Vtom som začul, že niekto sa vedľa mňa kýva na halúzke a mrnčí. Sprvu som si to pre usilovné oberanie lieskovcov neveľmi všímal. No keď mrnkot neutíchal, prestal som oberať, zahľadel sa bokom a div som nespŕchol z liesky!

	— A čo tam bolo?!!! – spýtali sme sa všetci.

	— No medvedica! A prinajmenšom trojcentová! Kolísala sa spolu so mnou na tej istej tenkej halúzke a mrnčavo si spievala, lebo oriešky jej podistým náramne chutili.

	— A ako sa to skončilo?

	— Ešteže sa aj spytujete! Veď je to celkom jasné, – skočil som starkému do reči a vravel zaňho: – Starký sa natentoval, chcem povedať, nasrdil, a medvedicu striasol z lieskovej halúzky. Odkväcla ako mišpuľa a bruchom vrazila do skaly. Skala jej prepárala brucho, že sa z neho vzápätí vysypal metrický cent lieskových orieškov, ktoré potom starý otec pozbieral do vreca a bežal domov tak, že sa až za ním prášilo.

	Čakali sme, že sa starý otec nasrdí, zahriakne ma a vyťahá za uši. Ale starý otec sa iba smial a celkom pokojne pokračoval:

	— Štefanko, veru tak, a nie inak! Bolo to presne tak, ako si namiesto mňa povedal. Vidieť, že som ti túto príhodu už niekoľko ráz rozprával, lebo si ju ešte veľmi dobre pamätáš. Iba ten koniec si trošku poplietol. Ja som sa totiž tých lieskovcov, čo sa vysypali z brucha medvedice, ani nedotkol. Orieškov som si naoberal sám nielen preto, že nikdy nechytáme do rúk to, čo mala už zver v papuli alebo v bruchu, ale aj preto, že som sa vždy pridŕžal nášho príslovia: Bez práce nie sú koláče!

	 


Horár a čudná líška

	 

	— Ono, vracal som sa z obchôdzky po revíri. Drúzgal som sa, ono, cez vysoký les a nevidel nič nezvyčajné… Zver bola, ono, zaľahnutá kdesi v húštinách. Keď som prechádzal cez Biensky potok, zrazu sa mi pred očami mihla červená, ono, líščia kožtička. O tomto čase majú už líšky zimnú kožušinu, uvažoval som, a doma by sa zišlo aj pár, ono, koruniek. Strhol som teda z pleca pušku, siahol som po náboji a, ono, chcel ho zasunúť do záveru.

	No, tisíc Luciferov, div ma neporazilo, v taške, ono, nebol okrem niekoľkých prázdnych ani jeden plný náboj.

	A líštička ani nie na dohodenie kameňom stála a žmurkala na mňa akoby na posmech. Sedela si tam ako, ono, u kmotra holiča.

	Myslel som si už, že je daromné všetko moje srdenie, lebo, ono, ako strieľať, keď niet patrónov. No nesmel by som byť starým horárom, aby som si tu nevedel rady! Veď nehodno, ono, hneď sa vzdávať.

	Spomenul som si, že mám pri sebe, ono, hracie karty. A už som to mal! Z guľovej desiny som odkmasol, ono, rožtek s jednou guľou. Skrútil som ju do hrčky a, ono, vložil do prázdnej nábojnice. Potom som náboj nabil, zalícil, a bác! No líška pokojne stála. Nevedel som, ono, čo je?! Obrátim flintu, pozriem do hlavne a vidím, že guľa sa tlačí von! Rýchlo som namieril na líšku. Bol najvyšší čas! Guľa vyletela, ono, ako z kanóna. Cez líšku preletela tak rýchlo, že jej v hrudi, ono, nič zle neurobila. Iba čo jej prevŕtala, ono, úzku dierku v kožuchu. Líštička-kmotrička si ďalej pokojne sedela, akoby sa mi, ono, uškŕňala a vravela: No, viťúz, to je vari všetko, čo vieš?

	Hu, triaška sa ma zmocnila a horúčava zaliala. Ono, taký posmech! Druhý raz sa ja reku nebudem blamovať. Do druhej prázdnej nábojnice nenabijem, ono, guľu z hracích kariet, ale klinok, ono, na čistenie fajky.

	Zalícil som znovu, a bác! A líške už veru nebolo, ono, do smiechu! Klinkom som jej prerazil chvost a priklincoval ju na dub! Bezmocne sa, ono, hádzala, metala, skákala a skuvíňala. Prosila, ono, akoby ľudským hlasom prosila, aby som jej ponechal aspoň, ono, kožúšok, lebo vraj zima je už predo dvermi.

	Ale ja som si myslel: Ženám a líškam never! A bolo mi, ono, práve tak do smiechu ako pred chvíľou líške.

	— Už si, líštička, moja! – uvažoval som veľmi rýchlo. – Dostaneš, ono, za väzy, a potom už z poľovníkov nemusíš mať nijaký strach.

	[image: image33]Lenže líška, len čo zbadala, že sa k nej blížim, ono, čo je ako jej istá smrť, nelenila. Vyskočila z vlastnej kože, ono, ako dievka na vydaj z košele, a poďho v nohy! Holá bola nehanblivica, ono, ako prst, nuž teda ani nie div, že sa aj trochu červenala, podľa všetkého od hanby. Zaberala kadeľahšie do lesa, len sa tak za ňou, ono, prášilo.

	A veru aj dobre urobila! Veď sebe zachránila život a mne, ono, ušetrila piplavú robotu. Ja totiž líšku nerád sťahujem z kože.

	 


Ondro v náručí karpatskej medvedice

	 

	V štrnástom roku sme š naším „maršbataliónom“ bojovali v Karpatoch až v ďalekej Galícii. Boli tam neslýchané mrazy. Len čo som povedal voda, z úst mi už vypadol ľad. Ešte aj plameň sviečky zamrzol v „dekungu“. Najhoršie bolo, keď náš „cugsfírer“ Brege pri vydávaní rozkazu zreval. Hlas mu hneď a zaraz zamrzol, a my sme videli len, že hubou dačo melie, no rozkaz sme nepočuli, a teda ani nesplnili. Darmo, nič sme nepočuli. Ale pomôž si v takom mraze. Cugsfírer sa jednako vyrútil na mňa. Myslel si, že som sa vzbúril. Napaprčil sa! Naskutku ma určil do prieskumovej hliadky ešte s dvoma, čo stáli vedľa mňa… Nebola to príjemná robota, lebo tam každý mohol ľahko krpce striasť…

	Išli sme teda na prieskum. Snehu bolo vyše hlavy. Všetci traja na smrť ukonaní odrazu v lese zbadáme, že proti nám postupuje čata Kozákov. Bajonety mali „auf“. Moji dvaja sa hneď rozbehli kadeľahšie. Ja nie! Utiahol som sa iba do vývratu po mohutnej breze. V záveji som si ešte snehu prihodil aj na hlavu a, reku, nech sa robí, čo chce. Rozum mi radil, že beztak neujdem, a stať sa pre Kozákov „šajbou“ na strieľanie som ani nemal chuť.

	A múdro som urobil, lebo…

	Z tých dvoch stali sa medzitým bezduché riečice. Mňa ani nehľadali. Veď aj im, podobne ako mne, ani trochu nevoňalo boriť sa v strašných závejoch.

	V tom snehu som ani nepípol. No keď som si už bol istý, že vzduch je čistý, chcel som sa vychabrať z úkrytu, ale… nie a nie! Čosi ma zozadu pevne držalo a nechcelo pustiť!… Myslel som si, že som azda primrznutý k vývratu, alebo že by sa mi manteľ zachytil o koreň? Neuhádol som, ale vy by ste to ešte ťažšie uhádli. A práve preto vám to poviem. Hmatám okolo seba rukou a náhle, hu! Cítim, že okolo pása ma drzí akási chlpatá ruka. Húú, striasol som sa znovu ako v horúčke!

	Reku, vravel som si, Ondro, čiernemu si pridlho slúžil, a teda čierny ťa teraz drží tuho v pazúroch! Aj som sa veru preľakol. Nemal som ja, priatelia, pech? Kozákom som uvrzol pred istou smrťou, ale vtrepal som sa rovno do náručia starej medvedice, ktorá si tam v brlohu odbavovala svoj zimný spánok. Darmo krútite hlavami ako krutohlavy. Medvedica ma držala! Opica chlpatá, keď zacítila, že jej ja, chlap ako buk, zahrievam brucho, pritúlila si ma ešte tesnejšie. Nebolo už vo mne takej sily, čo by ma bola vymanila z jej „nežného“ objatia! Keďže však nie som bojko, opatrne som sa obzrel dozadu. A vtedy som zbadal, že medvedica si opiera hlavu o moje plece a chrápe, akoby drevo pílil.

	V okamihu som si predstavil, čo asi so mnou urobí, keď sa po vyhladnutí prebudí a na dosah svojej papule ma zbadá ako lákavé raňajky. Hu, keď si na to pomyslím, ešte aj teraz mi mráz rajtuje po „karmenádlach“.

	Darmo som hromžil na osud. Vedel som dobre a isto, že tým si nepomôžem. Ak je odvaha silou slabého, akú pomoc poskytne mne, čo som vždy pokladal svet za gombičku a život za „ringlšpíl“? No vtom sa ma medvedica pustila a mal som radosť, že mám už hodinu slobody na dosah ruky. Chcel som ujsť, lebo niekedy útekom sa sloboda najľahšie získava. A kdeže! Medvedica ma opäť vzala do objatia spoza chrbta a za ušami mi začala mľaskať jazykom. Myslel som si, že si už na mňa brúsi jazyk a robí chuť, ale vzápätí som spozoroval, že to tak chutno líže z mojej hlavy sneh, lebo ona za svojho spánku oveľa viac vysmädla, než vyhladla.

	No len čo som si to pomyslel, musel som si pomyslieť aj na to, že už aj ja som hladný ako medveď, vlastne čo, vlk! A čoraz väčšmi mi hlad začal v žalúdku tkať pavučinu.

	Aké výhľady som mal na záchranu? Čoraz väčšmi som závidel tým mojim dvom kamarátom a ostatným, čo padli, lebo mŕtvi majú aspoň tú výhodu, že im nikdy od hladu neškrčí v bruchu. Bolo mi až do plaču, lebo muzikanti mi vyhrávali v bruchu už tak rezko, že až strach. Preto som sa osmelil a len tak zo zvedavosti som oblizol labu medvedice. S odporom som sa na to odhodlal… Obliznem raz… Obliznem už tuhšie druhý raz a… a, predstavte si, že na jazyku mám príjemnú chuť. Akoby som cmúľal včelí plást s medom. Čím som tú labu dlhšie oblizoval, tým bola sladšia.

	A tak som si, chvalabohu, odohnal hlad. Poživeň z medvedej laby nielenže mala príjemnú chuť, ale ma aj poriadne nasýtila. Len vtedy som pochopil múdrosť: Keď si niekto nenachystal zásoby na zimu, pýtali sa ho, či si bude v zime labu lízať ako medveď? Bez medvedicinej laby som sa už nemohol zaobísť. A veru priberal som aj na váhe! Pupkatel som ani cisársky frontový proviantný.

	No medvedica začala chradnúť a chradnúť. Bachor jej ovísal, koža sa jej uvoľnila a len sa tak na nej plantala. A to bolo opäť moje ďalšie šťastie. Čím totiž medvedica viacej chudla, tým mala kožu voľnejšiu, a teda tým viac som sa ja mohol do nej zahaľovať a ukrývať. A čím viac som bol takto chránený, tým lepšie a príjemnejšie som sa tam ako smelý vojak cítil.

	Dni sa striedali s nocami. Týždne a mesiace leteli, a ešte stále som trčal v teplom kožuchu karpatskej medvedice. Sprvu som si bol myslel, že z toho budem nešťastný, ale čoskoro som si na tento údel zvykol tak ako zbojník na šibenicu. Udomácnil som sa celkom pohodlne vo svojom väzenskom kožuchu, ba začal som si voči hostiteľke – ako jej podnájomník – už aj niečo dovoľovať a správať sa bezočivo. Ale horšie bolo, že aj ona sama začala si olizovať čoraz častejšie laby, takže mne sa už potom toľko toho medu neuchádzalo. A tak som sa začal postiť ako pustovník na púšti. Už som pomaly aj zabudol, ako sa je, povedzme, klobása. Keby som ju tak bol mal, bol by som si ju priam vrazil namiesto do úst do oka, a hneď by ma boli superarbitrovali a ako invalida poslali do hlbokého zázemia.

	Ej, ale prežil som ešte potom aj chvíle strachu. Raz som medvedici dôkladne pooblizoval laby. Keď si ich potom začala aj sama lízať, nevycicala z nich už ani kvapky medu. Najprv len nepokojne mrmlala, dudrala, no potom ma zdrapila za šticu. Vzápätí ma síce pustila, ale pazúry mi zaborila do vlasov, ktoré som mal na veľké šťastie husté ako dnešný strapáč. A vlasy na temene mi trhala tak, že o chvíľu bol z neho celý „execírplac“. Ja som sa už lúčil s biednym životom, ale práve vtedy prestala trhať. Zrejme vyčkávala, čo na to poviem, veď ma už mohla pokladať akoby za milenca.

	Vtom na „execírplac“ vypochodovala z húštiny vlasov, čo mi ešte zostali, erárna voš. Za túto odvahu pochodovať draho zaplatila. Medvedica po nej chňapla a milá voš hneď putovala do „večných lovíšť“ v jej žalúdku. Maškrtníčka tak mľaskala jazykom, ako keď niekto papučou mláti šváby na stene.

	Pravda, to nebola voš ako voš! Veď mohla mať dobrých päť-šesť kíl! Spoluvojak Mišo mal raz takú erárnu voš na chrbte, a bezmala ho od vojakov vysuperarbitrovali, že je hrbatý. Inokedy sme aj v „dekungu“ chytili poriadny kus. Traja vojenskí kováči do vši na nákove trieskali kladivami, a nie a nie ju rozmlátiť.

	Keď teda moja medvedica jednu moju voš schrúmala, bola celé tri dni sýta, ba začala strácať líniu a tučnela ako keťas cez vojnu alebo ošípaná v chlieve. A to bolo zase len moje šťastie, lebo som jej mohol opäť lízať laby, takže som bol dosť dlho najedený ako sedliak na hodoch.

	Náramne ma však rozzúrilo, keď medvedica sklonila hlavu na moje plece a dýchala mi popod nos. Cítil som sa just ako Ježiško v betlehemských jasličkách, keď naňho dýchali všakovaké hoviadka. Po jej vlažnom dychu som bol ovešaný ciagľami ako odkvap na streche, keď po odmäku náhle šibne tuhý mráz.

	Mesiačik – osamelý pútnik po oblohe – sliepňal na moju biedu. Noc bola chladná, mrazivá! Nespal som. Zasa som držal nedobrovoľnú trojdňovú hladovku. Medvedica vyjedla našu spoločnú komoru. Spomínal som na mojich doma, že ma už iste oplakávajú ako nezvestného nebožtíka. Moja polozamrznutá krv vzkypela, keď vtom blízko nás niečo sfučalo a strašne zavylo…

	Pozriem lepšie, a hu! Tu ich máš!… Svorka vlkov! Oči im z tmy okolo nás hrozivo svetielkovali. Viedla ich velikánska vlčica. S vycereným jazykom divo pobehovala okolo nás a štekala ako pes.

	Od strachu som celou silou durgol medvediu spachtošku do brucha, až heglo v nej. Skoro sa spamätala. Pochopila, čo sa robí. Akosi som prvý raz zapochyboval, či mi je svet gombička a život „ringlšpíl“.

	Začal sa boj na život a na smrť. Zúrivá vlčica sa jedným skokom vrhla rovno mne na prsia.

	— Fešanda, no, no, no! – zamrmlal som. – Lepšie hľaď, na koho skáčeš! Môžeš si ublížiť. Ja nie som dnešný!… Vieš ty, kto je Ondro Demikát?!

	A už som vlčicu potvoru držal jednou rukou pod pažerákom, až jej jazyk z pysku vyletel von na siahu. Voľnou rukou som ju cez pažerák pošteklil v droboch. Namacal som jej zúzik a obrátil som potom vlčicu čím hore – tým dole. Visela mi v rukách obrátená naruby ako košeľa pred praním. Verte, až mi bolo smiešne, keď taká naopak obrátená vlčica tancovala pred svojou svorkou čudesný tanec. Nebolo jej príjemne. Mráz ju štípal na odkryté vnútornosti.

	Medvedica, povzbudená mojím hrdinským činom a nazlostená, že ju vlky zobudili, vyčíňala ako bez zmyslov. Prvého vlka zdrapila za chvost a krútila ním okolo seba ako prakom, takže nastal víchor, čo pár mohutných stromov vyrútil z koreňa. Ďalšieho odvážlivca drvila v zuboch a na troch sedela rozkročmo ako šindliar na krove.

	Spoločne sme skántrili hádam zo dvadsať vlkov. Ale stále novšie vlky si dobrovoľne dochádzali po istú smrť. Okolo nás ich po hodine mohlo ležať zo sto kusov. Parilo sa im z pyskov. A ich para nás zachránila!

	Nevyvracajte oči! Ako vám vravím, ich para sa na mraze zaraz menila na ľadový plot okolo nás. Čoskoro sme, medvedica i ja, boli ako v Dobšinskej ľadovej jaskyni. Vtedy som prvý raz spoznal, čo dovtedy asi ani jeden človek, ako sa zviera smeje. Medvedica sa škľabila, otvárala dlhý pysk, akoby zívala a chichúňala sa, chichúňala ako Stražanov Gašparko! Oblápala ma, natriasala radostne, až mi od jej nežností kosti prašťali.

	Náhle sa o niečo potknem.

	Haluz? Nie! Moja flinta!…

	Ej, či som sa jej zaradoval! Hneď mi bolo ichuchuúúú!… Nedalo mi, aby som ňou nevystrieľal v ľadovom plote strieľňu.

	Len potom sa začal pravý harmatanec! Ani jeden „šús“ nášho cisára a kráľa nevyšiel nazmar. Jedným patrónom som zahlušil naraz aj desať vlkov. Najhroznejšie bolo, že po každom výstrele sa zvyšné zdravé vlky vrhli na poranené a mŕtve. Roztrhali ich v okamihu a požrali.

	Vlky zbadali, ako sa v nás dvoch prerátali. Preto ako prišli, tak aj odišli.

	Myslel som, že teraz konečne nadišiel deň mojej slobody. Ale kdeže! Po boji si moja rozrehotaná medvedica prišla po mňa aj bez družbu ako nevesta po mladoženícha. Div mi pyštek nedala na zarastenú, zavšivavenú chlebáreň.

	Aj mi čert šepkal: Streľ, Ondro, streľ na potvoru! Budeš voľný!

	[image: image34]Ale ja nie!

	Mal som mäkké srdce! Hoci sa ničoho nebojím, som smelý a tvrdý do bitky, ale nevedel som siahnuť na život svojej dobrotivej chlpane… Nie a nie jej ublížiť. Raz darmo – človek niekedy za svoju náturu nemôže!

	Možno som tým prepásol ostatnú príležitosť na záchranu. Ja už asi inakší nebudem… Predsa som poľovník, a nebudem strieľať na zvera, ktorý spí, oddychuje v ležisku, dokonca ma vlastnoručne, či vlastne vlastnolabne hreje v karpatskej zime svojím telom a kŕmi a chová vlastnou potravou!

	Zdá sa, že medvedica vo svojom medveďom chápaní ocenila moju statočnosť. Keď sa nasýtila zvyškami vlčaciny, vyštverala sa na blízky bútľavý strom. Na moje prekvapenie vysypala mi pred nos hádam dvadsať kíl plástového medu. Zrekvirovala ho spiacim divým včelám.

	Najedol som sa ako medvedica. Ba aj jej som ešte ponúkol.

	Mal som nesmiernu radosť, keď potom prišiel odmäk, lebo všetky ciagle na tvári sa mi za jedinú noc roztopili. A ešte veselšie mi bolo, keď jar úplne prebudila medvedicu zo zimného spánku a odlákala ju do hôr.

	Jedného rána som sa zobudil, a nebolo už ani medvedice, ani snehu, ani vojny, ani hladu, ani zimy.

	— Som konečne slobodný a samostatný, – šomral som si neustále, keď som si z Galície vykračoval domov a už zďaleka videl rodné tatranské končiare. Ale cestou som sa občas zastavoval, vytriasal z vlasov erárne vši a zabíjal ich okovkou pušky, kým som ich všetky nevykántril.

	Tak som ja teda v tej Galícii bojoval a dobojoval!

	 


Ako Mišo chytal ryby do slučiek

	 

	Naše rieky a potoky sú ako stvorené na rybačku. Len nesmú byť prituhé zimy! Darmo podaktorí krútite hlavami. Isté je, že sklapnete žiabre ako jalce v hlbočine, keď vám poviem, čo som v dvadsiatom deviatom zažil na Hrone! Čuridlá, nazdáte sa, že zima neškodí rybám? Teda pŕŕ! Kamaráti, odtiaľ potiaľ! Ak niečomu nerozumiete, neohŕňajte nosy! V tej zime, o ktorej je reč, vtáky v letku mrzli a padali na zem ako hniličky z hrušiek. Zvery stuhli ako v chladničke, voda v Hrone skrz-naskrz premrzla a ryby sa zmrazili na kosť. Udržali sa len tak pri živote, že si jedna druhej dýchali teplú paru na plutvy. A myslíte si, že keď ryba nemá školy, nemá ani rozum? Hehehé, to by ste vedľa zakresali! Má ho ona! Má neraz viac, než je rybárom milé.

	A tak sa stalo, že keď už tie zmrazené, prechladnuté ryby zbadali, že im ide o biedny život, začali si ešte usilovnejšie dýchať teplú paru na plutvy. A keď ani to nepomáhalo proti zime, vyliezali na breh a zaliezali do stohov slamy, do plevníkov, do komôr a maštali. Teda pomaly sa vysťahovali z rieky všade tam, kde mohli nájsť čo najteplejší nocľah.

	A ako tie uzimené ryby vychádzali z Hrona, tak som ich ja na brehu chytal, vlastne samy sa mi chytali do nastražených drôtených slučiek, podobne ako jarabice. Ryby nebezpečnosť slučiek nepoznali, a preto do nich liezli ako slepé. Rovnako aj do klepcov na potkany. Takto som každý večer nachytal rýb niekoľko veľkých košov. Najväčšie kusy som hádzal späť do Hrona. Veď načože by mi boli, uvažoval som, beztak mi nikto z vás neuverí, že v Hrone môžu narásť až také veľké kusy! Chytil som aj hlavátku, hádam vyše stokilovú… Verte, neverte, tá už nemala na sebe rybacie šupiny, ale pred ľadovou vodou sa chránila morskou trávou… Nech skameniem, ak nehovorím svätú pravdu! Hlavátka bola zarastená morskou trávou po kolená vysokou! Sem-tam z tej trávy vyrastali aj mocné vŕby!

	[image: image35]Aby ste mali predstavu o veľkosti hlavátky, musím vám prezradiť, že keď ona vyliezla z Hrona na breh, voda v ňom od Červenej Skaly až po Dunaj klesla bezmála o celé dva metre! A tak sa stalo, že táto jediná hlavátka, ktorú som, pravda, nehodil späť do vody, zachránila celé dolné Pohronie od strašnej povodne, ktorá, mu už hrozila.

	Z toho teda vyplýva jasné poučenie, aký nesmierny národohospodársky význam má za tuhých mrazov chytanie rýb a predovšetkým hlavátok do slučiek.

	 


Mišov zázračný kožuštek

	 

	Ondrov Bročko bol otcom troch vydarených šteniat mojej sučky Aminy, a tá už odchovala veľa súcich šteniat. Napokon, Jano mal z nich, môže sám dosvedčiť, aká to bola fajta… No šteňa, ktoré som pomenoval Zahrajom, kým bolo ešte slepé, zdalo sa mi inakšie ako ostatné. Že malo mocnejší vzrast ako jeho súrodenci, to ma neprekvapilo. Stáva sa. Ale takú hlavu, dĺžku tela a… nohy, nič podobné som predtým, ani potom nevidel… Nechal som si ho.

	A ako sa neskoršie ukázalo, dobre som urobil!

	Pri výcviku sa Zahraj snažil. Všetko, čo som mu raz ukázal a prikázal, zapamätoval si a vždy presne vykonal. Môžem povedať, rozumel mojím slovám tak ako jeho otec Ondro, chcem povedať Ondrejov Bročko. Keď som ho začal vodiť so sebou do hory, pravda, ešte nie na poľovačku, iba tak, aby si zvykal na les, stále ma udivoval… Keď si len spomeniem naň alebo čo len pozriem na tento môj kožuštek, stisne mi srdce a, verte, rozreval by som sa… Tento kožuštek je, ako som už predtým povedal, z môjho milovaného Zahrajka. Ostal mi ako pýcha a hneď aj žiaľ za verným psíkom. Kto sponeváži kožuštek alebo mi povie mrzké slovo o Zahrajkovi, akoby mi nebohú mater urazil…

	Kamaráti, načože mne chváliť Zahraja, načo? Veď ste ho všetci dobre poznali… Či každému z nás nerobil dobré služby? A nielen nám! Kto s ním raz poľoval, zatúžil ho mať.

	Koľkí poľovníci, boháči, magnáti, cestovatelia, horári a vôbec každý, komu hora prirástla k srdcu, bažil za mojím Zahrajom? Celé majetky mi núkali zaň. Ba ten gróf od Šiah chcel meniť so mnou z rúčky do rúčky svoj koč s krásnymi koňmi aj so zlatým postrojom. Keby som sa bol kasal, možno bol by mi narádaš prihodil ešte aj svoj parádny mundúr…

	— Ale ja predať Zahraja? Ani za svet!

	Našli sa aj takí vtáci, čo sa pokúšali psa všakovak odkúpiť a napokon mi ho ukradli…

	Jano, pamätáš sa, ako som vyčíňal, keď mi Zahraj zmizol? Bezmála som sa spochabel za ním. A o dva dni mi prikvitol, verný psík, z diaľky pekne domov ako poštový holub… Veď Zahrajko sa lepšie vyznal v smeroch ako cisárov generál v mapách…

	Beda však surovému odroňovi, ktorý sa zo závisti znížil otráviť moje zázračné psíča ako potkana gebuľou namiešanou v mäse. Ej, mal šťastie, viselec, že sa mi neukázal viac na oči! Bol by som ho odsedel… Ale môj Zahraj, len čo privoňal k narafičenému otrávenému mäsu, zavrčal a mäso zahrabal do zeme. Zlý zámer mohol vyjsť celkom nazmar, keby polesného Tarzan nebol zhltol zahrabané mäso. O chvíľu sa v hrozných kŕčoch rozlúčil s gazdom.

	Nuž na mojom Zahrajkovi najcennejšie bolo, že mi ježením srsti pred poľovačkou zaveštil, ako dáka veštica, čo a koľko kusov zveri v ten deň odstrelím… Ak sa ježil na chrbte, jeleň ma neminul. Keď sa ježil na hlave, diviak bol istý, ako že sa volám Mišo Fučka! Ak sa psíkovi ježila srsť na slabinách, žena mohla chystať pác na zajace. Brušná srsť značila líšku, srsť na hrdle… ale čo budem všetko vyratúvať!

	Zahrajko, môj psovský zázrak, dozahrajkoval nešťastne…

	Nehnevajte sa, kamaráti, ale vidíte, že aj teraz si musím pri spomienke na verné psíča oči pretrieť… Morí ma predstava, že obyčajná hlúpa líška, čo dostala besnotu, kdesi pohrýzla Zahrajka, že mu viac nebolo pomoci… Darmo som sa obracal na zverolekárov i lekárov pre ľudí, ba aj po babách-zelinkárkach som lozil. Všetko márnosť nad márnosť… Aby som sa nemusel dlhšie dívať na útrapy verného druha, sám som mu duplovkou vlastnoručne vyhasil život. Môj zaťko mi urobil radosť, keď mi k Vianociam dal ušiť zo Zahrajkovej kožtičky tento kožuštek, cucajčekom ho voláme…

	A verte, kamaráti, že ešte aj po Zahrajkovej smrti mi jeho srsť v kožušku dáva jasne vedieť, kedy, kde a koľko kusov zveri odstrelím… Len čo naďabím na šľak zvera, už sa mi aj srsť kožucha ježí, ježí a hneď viem, čo ma na poľovačke čaká…

	 


Učiteľ a gamzon tatranský

	 

	V TANAPe čiže v Tatranskom národnom parku sa v ostatných rokoch zjavil na troch ťažkoprístupných miestach vzácny druh kopytníka. Zoológovia mu dali priliehavé meno: gamzon tatranský, po latinsky Gamzon tatransiensis. Predpokladaná oblasť jeho výskytu sa posunula zo severných velhôr už aj južnejšie, do ktorejsi doliny Nízkych Tatier. Tam tohto gamzona v minulých mesiacoch spozorovali pastieri oviec a spolu s nimi akýsi výskumník, ktorý lapal motýle.

	Na tomto prekrásnom zvierati je najzvláštnejší jeho zvláštny a svojsky ojedinelý pohyb po veľhorských svahoch. Gamzon sa totiž pohybuje špirálovite. A práve preto jeho telo je dokonale prispôsobené terénu: dve krajné nohy na pravej strane tela má kratšie a dve, tak isto krajné nohy na druhej strane o poznanie dlhšie. Toto uspôsobenie mu umožňuje ľavotočivo a špirálovite sa pohybovať po vrstevniciach veľhôr. Tu treba poznamenať, že výskumníkom sa dosiaľ nepodarilo objaviť ani jedného jedinca pravotočivých gamzonov.

	O tom, že gamzony sa vyvinuli iba v ostatnom vývojovom štádiu, najlepšie svedčí skutočnosť, že ich atavizmus rátal už v Tatrách so značne zvýšeným automobilovým ruchom. Príroda vari aj preto vybavila gamzony na zadných nohách odrazovými sklami čiže fosforeskujúcimi lysinami, aké možno vidieť v noci na pätníkoch ciest.

	Utešené je, keď dobre ukrytý výskumník sleduje, ako črieda gamzonov schádza do doliny za vodou. Gamzony teda v noci svetielkujú ešte lepšie a účinnejšie ako svätojánske mušky. To ich, ako sme už spomenuli, chráni pred neopatrnými vodičmi, lyžiarmi alebo aj bobármi!

	A ďalšia gamzonia zvláštnosť. Keď sa toto zaujímavé zviera spúšťa z veľhôr do dolín, má zaradenú spiatočku, ktorá mu automaticky spomaľuje pohyb, zrýchľovaný zemskou príťažlivosťou. Podobné telesné vlastnosti dosiaľ zoológia nikde na svete nezistila. No priam unikátnym znakom gamzona, na rozdiel od ostatných známych kozorožcov, je, že tento druh má iba jeden roh. Pritom roh mu rastie celkom opačne ako ostatným kopytníkom, a teda zhora nadol.

	Tieto a ďalšie zaujímavosti na tele gamzona vyvolali vo svete zoológov veľký rozruch. Preto naši výskumníci a ochranári TANAPu zaradili tohto novoobjaveného vzácneho jedinca našich veľhôr medzi šťastné druhy zvierat, ktoré podliehajú zákonnej ochrane.

	Milého čitateľa a predovšetkým člena poľovníckeho združenia iste strašne zaujíma, ako možno tohto gamzona uloviť, ak, pravda, dostane na to príslušné povolenie.

	Gamzony sa lovia len pri splne mesiaca. Lov sa povoľuje iba prostredníctvom Čedoku. Odstrelné sa platí len v tvrdej valute. Z toho vyplýva, že pre domácich aj zaslúžilých poľovníkov a funkcionárov poľovníckych združení sú gamzony také neprístupné ako štíty Himalájí. Odstrel gamzonov by prichádzal do úvahy iba vtedy, keby si doterajšiu neškodnú plachosť zmenili na nebezpečnú útočnosť. Potom by tu platil článok príslušného zákona o možnosti lovu medveďa v úsilí o sebaobranu, to jest o zachovanie holého života.

	Nedávno prebehla odbornými časopismi zaujímavá správa poľských výskumníkov našich Tatier. Poliaci vynašli účinný spôsob lovenia, respektíve chytania gamzonov. Zakladá sa na psychologickom poznatku, že gamzony, najmä v zimných mesiacoch, s obľubou vyhľadávajú zeleň. Podľa toho na gamzoních priechodoch stačí nastaviť pascu v podobe pastierskej búdy, ktorá má na zadnej strane obraz so sýtozelenou krajinou. Istý náš extremista použil na gamzona s veľkým úspechom ako vnadidlo nadposteľný obraz s označením: Getsemanská záhrada. Iný náš výskumník lovu zveri upotrebil ako vnadidlo, kladené do obloka chaty, naše slovenské maslo, lebo na poľské maslo gamzony nešli, ulakomili sa na naše. Z toho vyplýva, že v našom masle je oveľa viac vody ako v poľskom, čo gamzony nesmierne láka, lebo patria aj medzi druhy zveri, ktoré trpia najčastejšie smädom.

	Azda si zaslúži zmienku aj fakt, že najnovšie chytili gamzona v Tatranskej Lomnici, dokonca v tamojšej kaplnke, na ktorej kostolník zabudol zatvoriť dvere. Gamzon sa pri splne mesiaca zatúlal k dverám, zbadal imitácie zelených palmových listov a vbehol do kaplnky tak neohrabane, že dvere sa za ním s veľkým hrmotom zabuchli, takže bol chytený. Táto gamzonia samica dostala sa potom do Zoologickej záhrady v Bojniciach, kde jej vytvorili, v medziach skromných možností, veľmi prirodzené prostredie. Obľúbený večný sneh jej nahradili penami ušľahanými z vajcových bielkov a veľhorský chlad celými hromadami nanuku a ľadovocitrónovej zmrzliny.

	Kto chce teda túto gamzoniu samicu vidieť, nech sa vyberie do Bojníc ihneď, lebo nanuk a ladovocitrónová zmrzlina nemá dlhú stálosť. Môžu sa spoločnými silami roztopiť, a gamzonica potom určite uhynie, takže potom už tento zázrak našej prírody nikto neuvidí. A kým ďalšia gamzonica vbehne zase do tatranskolomnickej kaplnky a chytí sa do pasce imitovaných zelených palmových listov, prejde možno aj sto rokov, na čo sa už veru ani jednému milovníkovi našej horskej fauny nevyplatí čakať.

	 

	
VTIPY A ŽARTY

	 

	
 

	— Baďura, ste dobrý horár, dobrý otec, máte peknú rodinku, ale veľmi pijete. Prestaňte s tým, lebo veľmi zle skončíte!

	— Pán polesný, ale ja si neviem rozkázať.

	— A čo keby ste radšej každý deň zjedli toľko jabĺk, koľko pohárikov prevrátite?

	— Pán polesný, to by som musel zjesť najmenej dvadsaťpäť jabĺk denne!

	 

	* * *

	 

	— Susedko, ten váš psisko celú noc brechal ako divý!

	— Čo tam po ňom, veď sa cez deň vyspí!

	— On sa možno vyspí, ale ja som v noci ani len oko nezažmúril… Zhltol som tri uspávacie prášky, a nepomohli. Čo robiť?

	— A viem ja?

	— Neberte to tak naľahko! Ja som už druhý deň pre toho vášho psa ako omámený. Ako k tomu prídem?

	— Nejako sa skúste so psom dohovoriť. Alebo kúpte aj jemu nejaké uspávacie prášky. Možno psovi zaberú lepšie ako vám!

	 

	* * *

	 

	— Aký je ten váš pes?

	— Poľovný!

	— Doparoma, a nie je náhodou nabitý?!

	 

	* * *

	 

	— Nácko, a prečo tak hlušíš toho psa?

	— Robím mu radosť!

	— Akáže radosť, keď ho zavrznutého medzi dvermi mlátiš ako ražný snop?

	— Vieš, akú bude mať radosť, keď ho konečne prestanem biť?

	 

	* * *

	 

	— Pán polesný, akú má ten váš psík utešenú hlavu, inteligentnú tvár a bystré oči!

	[image: image36]— Čo sa tomu čudujete? Veď tieto vlastnosti máme už od nepamäti v celom našom rode!

	 

	* * *

	 

	— Počuj, Hektor, ty hlúpy poľovný pes, hanbi sa!

	— A prečo?

	— Preto, že si štréber! Všetku zver ponosíš poľovníkom, a nám psom už nezostane nič!

	— To je dôsledok drezúry.

	— Nevrav! A nie je to azda len tvoja snaha stať sa frčkárom medzi psami?

	 

	* * *

	 

	Líška chmatla zajačika. Už ho chcela zjesť, keď ju zajačik začal prosiť:

	— Líštička, prosím ťa, dovoľ mi, aby som si pred smrťou ešte trošku zatancoval!

	— Zatancuj si, figliarik, zatancuj!

	No kým sa líška spamätala, tanečník bol už za horami za dolami.

	— Och, dočerta s takou ľudovo-umeleckou tvorivosťou, keď na ňu musím doplácať! – vzdychala líška a vybrala sa hľadať zajačika, ktorý nevie tancovať.

	Prapraotec zajacov v poľovnom revíri zvolal si všetkých svojich rodinných príslušníkov.

	— Milá zajačia rodinka! – oslovil ich. – So žiaľom v srdci vám oznamujem, že sviečka života mi dnes už asi dohorí. Vždy som mal túžbu zísť zo sveta čestnou smrťou, a teda smrťou zavinenou prachom a olovom. Keďže však náš lesný revír prenajal si na ďalších šesť rokov akýsi pán Fušer, netrúfam si už veru ani dúfať, že zídem zo sveta tou čestnou smrťou.

	 

	* * *

	 

	Na slávnostnú schôdzku poľovníckeho združenia pozvali aj najstaršieho člena, ktorý sa v telesnej i duševnej čulosti dožil osemdesiatky. Po gratuláciách nasledovala beseda s jubilantom.

	— Baťko, čo robíte vo voľných chvíľach?

	— Spisujem poľovnícke pamäti.

	— To je skvelé! – chválil ho druhý najstarší člen združenia. – A píšeš v pamätiach aj o tom, že mi už vyše dvadsať rokov dlhuješ 50 nábojov a tristo korún!?

	 

	* * *

	 

	Pri stole v kaviarni sedí skupinka poľovníkov. Počúvajú zážitky kamaráta, ktorý sa práve vrátil z poľovačky v Tatrách.

	— Už som starší ako mladší, ale, kamaráti, takú zimu, aká bola v Tatrách, som ešte nezažil!

	— Koľko stupňov?

	— Najmenej päťdesiat!

	— Celsia alebo Réaumura?

	— Mrazu, vy hlupáci!

	 

	* * *

	 

	V poľovníckej chate ukladali sa na prične unavení poľovníci. Jeden z nich oslovil kamaráta:

	— Jožko, ja veľmi tuho spím. Ak budem mať v noci smäd, prosím ťa, nezabudni ma zobudiť.

	— Akože ja môžem vedieť, kedy si ty v spánku smädný?

	— To je celkom jednoduché! Len ma ty pekne kedykoľvek zobuď. Len čo otvorím oči, zaraz viem, že mám úžasný smäd! – povedal, pritiahol si k prsiam fľašu, a už bol v Spiši!

	 

	* * *

	 

	Horár: – Priatelia, prečo ste nevystrelili na toho šestnástoráka?!

	Poľovníci: – Veď sme nijakého nevideli!

	Horár: – Ja hlupák, nevystrelím na kapitálneho jeleňa len preto, aby ste si vystrelili vy, moji hostia, a teraz mi čvirikáte, že ste ho ani nevideli! Nehnevajte sa, keď po druhý raz nebudem voči vám taký žičlivý!

	— Neverte tomu starému fiškusovi, veď na hony odtiaľto nebolo už desať rokov ani len srnčeka, nie to že ešte šestnástorák! – pošepkal honec jednému z poľovníkov.

	 

	* * *

	 

	Lekár, ktorý na poľovačke vystrieľal bezúspešne celú tašku nábojov, zdôveruje sa svojmu priateľovi:

	— Človeče, to som celý ja! Len preto, že mám mäkké srdce, nepodarilo sa mi odbafnúť ani len mizerného ušiačika. Ak mi neporadíš, ako na to, cez celý život neskántrim ani jediné lesné zviera!

	— Vieš čo, doktor. Ja ti radím, aby si naozaj prestal strieľať a začal radšej lesným zvieratám predpisovať nejaké tvoje dobré lieky.

	— A čo tým dosiahnem?

	— To, že o rok budú všetky naše lesy dôkladne odzverené.

	 

	* * *

	 

	— Čo si zastrelil?

	— Vari nevidíš? Tamhľa to letí!

	 

	* * *

	 

	— Pán svedok, prečo si myslíte, že pytliak bol celkom hluchý?

	Keď som naňho z celej sily zakričal: „Stoj!“ bežal tak rýchlo preč, akoby ma ani nebol počul.

	 

	* * *

	 

	[image: image37]Do väzenskej cely priviedol dozorca starému pytliakovi spoločníka.

	— Vitaj, kamarát! Koľko ti dali?

	— Tri roky za jediný výstrel na horára.

	— Tri roky? Spávaj na posteli bližšie k dverám. Ja budem spávať pri stene.

	— A prečo?

	— Pretože pôjdeš skôr z basy. Ja som tu na päť rokov!

	 

	* * *

	 

	Prísny sudca súdil pytliaka, proti ktorému svedčil statočný horár, nedbajúci na naliehanie pytliakovho advokáta. Keď advokát videl, že svedecké výpovede horára nezastaví, pokúsil sa ho vyviesť z rovnováhy:

	— Pán horár, ste taký svedomitý a bystrý človek, s akým som sa v mojom dlhom advokátskom živote ešte nestretol. Vaša statočnosť mi imponuje, takže som ozaj šťastný, že som vás spoznal.

	Rozvážny horár sa nedal opiť fiškálovým trikom. Celkom pokojne mu odvetil:

	— Pán doktor, ozaj ľutujem, že vaše pocity nemôžem opätovať a povedať vám to, čo ste vy tvrdili o mne. Ja som totiž sprisahaný a nesmiem klamať.

	 

	* * *

	 

	V dávnych časoch odsúdila vrchnosť dvoch nepolepšiteľných pytliakov na trest smrti obesením. Poprava sa mala vykonať nad riekou.

	Prvý odsúdenec stál už na brehu s povrazom na hrdle. No keď ho kat vyťahoval na konár, povraz sa pretrhol. Odsúdenec spadol do rieky a plávaním v prudkej rieke si zachránil život.

	Prekvapujúca bola žiadosť druhého odsúdenca.

	— Slávna vrchnosť, dajte mi hrubší povraz! – prosil zúfalo. – Ja neviem plávať, a nechcem sa utopiť ako mača!

	 

	* * *

	 

	— Obžalovaný, priznajte sa, že ste ako poľný robotník zabili zajaca v revíri pána notára. Zákon to pokladá za pytliactvo.

	— Slávny súd, to nie je pravda, lebo ja som nepytliačil! Toho zajačiska som zahlušil v sebaobrane. Hnal sa ako divý na mňa, a mohol som ja, neskúsený nimród vedieť, či nie je besný, či nemá tularémiu a či ma nepokúše?!

	 

	* * *

	 

	— Ktorý vták je najzdvorilejší?

	— Ďateľ. Veď všade slušne zaklope.

	— A ktorý hmyz je najskromnejší?

	— Moľa, lebo vyžiera iba diery.

	 

	* * *

	 

	Zaujímalo by nás, či je hrdlička, keď toľko cukruje, organizovaná v zväze cukrovarníkov a či má aspoň cukrovku.

	 

	* * *

	 

	Známy herec, len čo režisér skončil generálku, hnal sa na aute do poľovného revíru. Na križovatke zastal ako prvý v pelotóne áut čakajúcich na zelenú. Akosi sa zamyslel, zbadal sa iba v okamihu, keď naňho začal hromžiť vodič vétriesky.

	— Mamľas, nezdržuj premávku! Ak čakáš, že zelená bude ešte zelenšia, tak radšej nešoféruj, ale poľuj!

	— Veď práve idem poľovať, ty nákladná tlčhuba!

	 

	* * *

	 

	Istý buržoázny politik aj napriek svojej sedemdesiatke chodieval rád do revíru. Raz po celodennej poľovačke boli už všetci jeho poľovnícki sprievodcovia v horárni, iba starého pána ešte nebolo. A teda strhol sa z toho veľký poplach. Všetci sa rozbehli a začali ho hľadať. Po dlhom čase ho našiel sám polesný. Politik stál v majestátnej polohe, lebo jednou nohou pritláčal k zemi utešené parohy osemnástoráka. Polesný zdúpnel od prekvapenia a spýtal sa:

	— Pán minister, tohto osemnástoráka ste odstrelili?

	— Nie! Ja som ho uduril!

	 

	* * *

	 

	— Je tam poradňa čitateľov Roháča?

	— Čo si želáte?

	— Poraďte mi, čo robiť, ušli mi včely.

	— Pestujte svrab! Ten sa vás bude držať.

	 

	* * *

	 

	Pri stole v poľovníckej reštaurácii popíjal čiernu kávu Angličan, Francúz, Číňan a Žid. V každej šálke plávala mucha.

	Je veľmi zaujímavé, ako sa títo hostia voči muche zachovali.

	Angličan ju chladnokrvne vyhodil z kávy a pil. Francúz ju opatrne vylovil vreckovkou a šetrne hodil do koša. Číňan ju s veľkým pôžitkom vycucal a s rovnakou chuťou prehltol. A čo urobil Žid? Predal svoju muchu Číňanovi.

	 

	* * *

	 

	V tatranskom obchode s miešaným tovarom objednával si istý muž potraviny, ktorých zoznam mal na papieriku. Keď už bolo všetko na pulte, spýtala sa ho predavačka:

	
	— Čo si ešte želáte?



	— Prosím jovky.

	— Jovky, jovky? Jovky nemáme… A okrem toho ani neviem, čo je to zač.

	— Opýtajte sa vedúceho. Možno vám…

	— Pán vedúci, viete, čo sú to jovky?

	— Jovky? Nikdy som o tom nepočul. Ako vyzerajú?

	— Neviem. Manželka ma poslala nakúpiť. Všetko mi napísala na papierik. A keď som už bol vonku, ešte za mnou zakričala:

	— Kúp aj volejovky!

	 

	* * *

	 

	Povráva sa, že jazero Počúvadlo má meno od slova „počúvať“, lebo je tam veľmi dokonalá ozvena.

	— Jožko, ty chodíš poľovať na Počúvalský tajch, však?

	— Chodievam.

	— Je tam ozaj taká dokonalá ozvena? Keď vraj na jednom brehu zakričíš: Hahóój, mamľas!, ozvena ti nielen niekoľko ráz vráti to, čo si zakričal, ale zlizneš aj také zaucho, že ti vôbec prejde chuť počúvať ďalšie ozveny.

	— Ja som ozvenu na Počúvadle nepočúval, no zaucho som predsa len zlizol.

	— Od ozveny?

	— Kdeže! Od istej Nemky, ktorej som sa spýtal na brehu: – Koho milujete? – Povedala mi: – Was? – Ja som myslel, že je ruka v rukáve, pobozkal som ju, a už som aj fasoval taký „prejav lásky“, že mi v ušiach hučí ako po siedmej ozvene.

	 

	* * *

	 

	Známy cestovateľ sedí v kruhu obdivovateľov.

	— Ako ste sa mali na Aljaške?

	— Ani sa ma nepýtajte, milí priatelia! Vari päť tuctov tamojších poľovníkov ma prišlo pozvať, ako slávneho cestovateľa, na lov tuleňov. Nasadli sme do saní. Soby ťahali jedny a psy druhé. A letelo sa akoby o preteky po zamrznutých vodných plochách. Skvelá jazda! No keď sme leteli cez zamrznuté jazero, náhle pod nami: chrup – zaprašťalo.

	— Čo sa stalo? – pýtal sa jeden z milých priateľov.

	— Ľad sa pod nami prelomil, a… všetci do jedného sme sa utopili v ľadovostudenej vode!

	 

	* * *

	 

	Slávny cestovateľ rozpráva veľmi živo a najmä farbisto o nebezpečných lovoch v divočine. Publikum ho počúva so zatajeným dychom.

	— Niekoľkými skokmi som sa prihnal k levovi a jediným úderom ostrej mačety som mu odsekol chvost!

	— A prečo nie radšej hlavu? – skríkol ktosi v obecenstve.

	— Lebo hlavu mu už odsekol niekto predo mnou…

	 

	* * *

	 

	— Je pravda, že tvoja vyžla zbesnela a pohrýzla profesora latinčiny?

	— Všetko tak, ako vravíš.

	— A sú z toho následky?

	— Sú… Vyžla breše po latinsky a profesor neučí latinskú gramatiku, ale poľovnícku latinu.

	 

	* * *

	 

	— Ako ti dopadla tohoročná poľovná sezóna?

	— Dobre. Odstrelil som deväťdesiatdeväť zajacov…

	— A prečo nepovieš už rovných sto?

	— Kvôli jedinému mizernému ušiakovi sa predsa nebudem chvastať!

	 

	* * *

	 

	[image: image38]— Ty že si strelec?

	— Ak neveríš, stav sa o sto korún, že na šesťdesiat krokov hocikomu vyrazím flintou z ruky kovovú trojkorunu. Prijímaš stávku?

	— Prijímam! Len si najprv nájdi takého blázna, čo ti tú mincu podrží v ruke!

	 

	* * *

	 

	— Aby to čert vzal! Všetky zajace mi bežia práve ta, kam nestrieľam!

	— Mier presnejšie, a máš to isté!

	— Doparoma, čím presnejšie mierim, tým je to horšie.

	— Skús hodne predsadzovať, a potom budeš mať dve možnosti: Buď zajaca brokmi trafíš, alebo zajac ti broky dobehne!

	 

	* * *

	 

	Sviatočný strelec sa vracia domov šťastný ako blcha. Veď prvý raz za tri roky nesie si víťazoslávne uloveného zajačika. Žena ho s veľkou radosťou víta:

	— Jožulinko, tak teda predsa sa ti podarilo uloviť krásneho zajačika! To bude zajtra hostinka, všakže?

	[image: image39]— Drahučká, to teda nie! To je moja prvá prvučičká poľovnícka trofej, a teda musím si ju dať odborne upraviť a vyložiť do vitríny! Zajtra na obed sa uspokojím aj s krupičnou kašou.

	 

	* * *

	 

	Pán farár sa spytuje na hodine náboženstva:

	— Detičky, ako voláme ľudí, čo v nedeľu a vo sviatok rušia pokoj boží?

	— Sviatoční strelci!

	 

	* * *

	 

	— Pán poľovník, máte rád psa?

	— Mám. Ale údené bravčové v kapuste mám ešte radšej!

	 

	* * *

	 

	— Pán horár, prosím vás, nehnevajte sa! Naozaj som toho psa nechcel zastreliť. Ako vám tú veľkú škodu najlepšie vynahradím?

	— Tak, že každý večer prídete k horárni a budete až do rána skučať a brechať!

	 

	* * *

	 

	— Pán hostinský, máte krhlu?

	— Mám. A prečo sa pýtate?

	— Prosím, polejte ma! Vonku od rána prší, len sa leje, a ja celý deň tu u vás tvrdnem. Keby som trochu nezmokol, žena by hneď zbadala.

	 

	* * *

	 

	— Človeče, ja mám pri streľbe smolu. Ak strieľam bez okuliarov, nadstreľujem, ak bez nich, podstreľujem.

	— Kamarát, choď na to zlatou strednou cestou.

	— Ako?

	— Pred streľbou si nasaď monokel, a určite trafíš presne.

	 

	* * *

	 

	Poľovník čaká na dohovorenom mieste svojho druha, ktorý namiesto pušky nesie rybársky prút.

	— Karol, blázniš či čo? – spytuje sa ho. – Veď predsa ideme na poľovačku, a nie na rybačku!

	— Nebláznim, lebo pušku mám pod kabátom.

	— A prečo pod kabátom?

	— Aby si divé kačice mysleli, že nejdeme na vtáky, ale na ryby!

	 

	* * *

	 

	— Imro, si vari hlúpy? Tri diviaky ti už prekorzovali pred nosom, a ty nič. Čo nestrieľaš?!

	— Čakám na štvrtého! Nevidel si ho niekde nablízku?

	— Videl, veď práve sa rúti na teba! Zo tristokilový!

	Imro namieril, stisol kohútik, ale puška nevystrelila. Diviak sa naňho rútil ďalej.

	— Kamarát, čo mám robiť? – zreval Imro.

	— Pozri do hlavne, čo sa stalo s guľou! – poradil mu kamarát.

	Imro poslúchol, podíval sa do hlavne a skríkol:

	— Guľa už ide! Ale čo s ňou, keď vyjde?

	— Zdrap ju do ruky a hoď do diviaka. Určite padne, že ani nekvíkne!

	 

	* * *

	 

	— Už sa začala poľovná sezóna?

	— Asi hej. Môj sused-poľovník včera hlasno nadával, že od vlaňajška zajace a jarabice zdraželi.

	 

	* * *

	 

	— Pán Fušer, čo ste dnes taký natešený?

	— Prečo by som nebol, keď som práve dnes odbafol svojho dvadsiatehopiateho zajaca!

	— Aha, to teda dneska oslavujete dvadsiatepiate výročie svojho poľovania!

	 

	* * *

	 

	— Ej, ej, mladý pánko, zase ste netrafili krásneho bažanta. Predtým zajaca, potom starú líšku… A to na desať krokov!

	— Kto za to môže, že vaša zver má o polovicu menšiu dĺžku, ako nás učili v prírodopise!

	 

	* * *

	 

	— Čože, za toho mizerného zajaca žiadate až 30 korún? – čuduje sa sviatočný strelec v obchode s divinou.

	— No a? Veď sa len prizrite, ako krásne je trafený! Dostal rovno do hlavy, a to má hodnotu aspoň pätnásť korún! – odpovedala predavačka.

	 

	* * *

	 

	— Ďuro, na kieho beťaha nosíš vo vrecku drevné uhlie?

	— No aby som si mohol vždy, keď z poľovačky nesiem kúpeného zajaca, začierniť ústie hlavne!

	 

	* * *

	 

	— Starký, a prečo si nepriniesol domov to, čo si zastrelil? Bola by dobrá večera!

	— Starká, a ty si sa zmenila na ľudožrúta?

	— A ty si vari opäť trafil honca?

	 

	* * *

	 

	— Akože sa, pán doktor, cítite v našej poľovníckej chatke?

	— Dosť dobre, len myší je tam veľa!

	— Hádam nechcete za uznávací poplatok päť korún denne, aby bola chata plná jeleňov a diviakov?!

	 

	* * *

	 

	— Ako ti strieľa nová guľovnička?

	— Bezmála ako predošlá, ktorú som odovzdal do zberu.

	— Aspoň ti tvoj školák splnil úlohu v zbieraní starého železa!

	 

	* * *

	 

	— V medailóniku na prsiach nosíš azda vlasy svojej milej?

	— Kdežeby! Srsť poľného zajaca, ktorý mi v zime prišiel až do sadu, kde ho môj poľovný pes zadrhol.

	 

	* * *

	 

	— Videl si, ako som toho bažanta krásne zasiahol? Ešte aj teraz lieta jeho perie vo vzduchu!

	— Vidím, že lieta, ale na bažantovi! Odteraz si pred výstrelom vždy dobre rozmysli, či mieriť na perie alebo na telo!

	 

	* * *

	 

	Sviatočný strelec stretol horára, ako ide do mesta s dvoma zajacmi. Horár, mazaný všetkými masťami, vraví:

	— Dajte mi na liter vína, a môžete niesť oba zajace cez celé mesto!

	 

	* * *

	 

	— Čo si najviac želá ženatý lovec ženských sŕdc?

	— Aby jeho žena bola slepá a frajerka nemá.

	 

	* * *

	 

	— Rudko môj, čo si dnes odstrelil?

	— Kapitálneho capa! – odvrkol nahnevane mužíček svojej siedmej sviatosti. – Ale koľko som postrelil bažantov a zajacov!

	— To som si mohla myslieť! Iní muži chodia menej na poľovačky, ale nosia do rodiny sto ráz viacej ako ty. Radšej sa nepchaj medzi poľovníkov, keď nevieš triafať!

	— Drahá moja, nejeduj ma, lebo nabudúce nielen že nič netrafím, ale navyše netrafím ani domov!

	 

	* * *

	 

	— Otecko, otecko! Veď pušku si zabudol! – kričí za slávnym poľovníkom žena.

	— Vidíš, vidíš, mamička, ako to vypáli, keď sa človek veľmi ponáhľa!

	— Tak sa vráť po ňu!

	— Ani za svet sa nevrátim po flintu! Potom by som nemal na poľovačke šťastie!

	 

	* * *

	 

	— Ako sa ti vydarila poľovačka?

	— Nad očakávanie!

	— A koľko kusov si odstrelil?

	— Ani jeden, ale štyri som dostal!

	 

	* * *

	 

	— Detičky, otecko nám dneska prinesie z poľovačky srnčeka!

	— Áno, otecko?

	— Detičky, mamička preháňa. Srnček to asi nebude, ale v najlepšom prípade srnčia lopatka alebo stehienko!

	 

	* * *

	 

	— A už máme všetko pobalené! – uľahčene si vydýchne pani Vrtieľková pred odchodom na rekreáciu.

	— Všetko ako všetko. Pušku som bezmála zabudol! – chytá sa za hlavu pán manžel.

	— Pušku? Načože ti bude na rekreácii? Veď beztak nič nezastrelíš!

	— A načo tam tebe bude púder, rúž, minisukňa a kufor šiat?

	 

	* * *

	 

	— Starý, vyzuj sa!

	— A načo?

	— Možno ako dlhoročný stopár zveri skôr nájdeš na koberci pripináčik ako ja, čo som ťa pri stopovaní dvojnohej zveri ešte jakživ nestopovala!

	 

	* * *

	 

	— Starká, nikto netelefonoval, kým som bol na poľovačke?

	— Ba hej. Volala akási prepelica. Vraj si ju minulú nedeľu naháňal po lese. Teraz ťa pre zmenu zase vraj ona naháňa, lebo jej v tele uviazlo niekoľko z tvojich brokov!

	 

	* * *

	 

	— Paľo, ak raz navždy neprestaneš s tou poľovačkou, ujdem ti!

	— Milovaná, stále sa mi vyhrážaš, a ešte stále si doma! Urob to už raz naozaj, a ja ti sľubujem, že ťa nebudem hľadať ani sám ani so svojím poľovným psom.

	 

	* * *

	 

	— Kde si strávil dovolenku?

	— Dva dni na poľovačke, a mesiac v gypse!

	 

	* * *

	 

	— Otecko, čo si dnes ulovil?

	— Neulovil som nič, ale na chate som chytil tučnú myš!

	— Ani sa tomu nečudujem, veď si tam už vyše mesiaca nehral na harmonike!

	 

	* * *

	 

	— Dedko, dedko, tu v lese musia byť niekde hodiny! – hovorí vnuk starému poľovníkovi.

	— Jurko, tu v lese nemôžu byť nijaké hodiny!

	— Dedko, musia byť, lebo ja som pred chvíľou začul hlas kukučky, celkom taký, aký sa ozýva z tvojich starých nástenných hodín!

	 

	* * *

	 

	Učiteľ: Jožko, má tvoj otecko veľa zajačikov v revíri?

	Žiačik: Veľa, súdruh učiteľ!

	Učiteľ: Ťažko mi veriť. Ja som ešte z nich nevidel ani jedinkého.

	 

	* * *

	 

	— Na ktorú stranu padne zajac, keď ho zastrelia?

	— Na osrstenú!

	 

	* * *

	 

	— Amálka, žena moja zlatá! – radostne vykrikuje od dvier veselý poľovník.

	— Jožko, čo ti je?

	— Amálka, dva týždne nebudeš kupovať nič do kuchyne!

	— Vari si toľko zastrelil?

	— Nie! Kdeže, to nie! Ale prekartoval som ti celú zálohu na plat!

	 

	* * *

	 

	— Čo má nosiť v plecniaku vzorný poľovník, ktorý má nadovšetko rád svojho psa?

	— Pätník od cesty, aby jeho miláčik mal čo najväčšiu radosť zo života.

